Eerikinkronikka 


SUOMENTANEET 
Harry LÖNNROTH 
SKS MARTTI LINNA 


Eerikinkronikka 


Suomentaneet 
HARRY LÖNNROTH 
MARTTI LINNA 


SUOMALAISEN KIRJALLISUUDEN SEURA » HELSINKI 


O Harry Lönnroth, Martti Linna ja Suomalaisen Kirjallisuuden Seura 


Tämä on Suomalaisen Kirjallisuuden Seuran vuonna 2013 ensimmäistä kertaa 
painettuna laitoksena julkaiseman teoksen sähkökirjalaitos. 


Teoksen jakelu ja osittainen kopiointi muuhun kuin lain sallimaan yksityiseen 
käyttöön ilman tekijänoikeuden haltijan lupaa on korvausvastuun ja 
rangaistuksen uhalla kielletty. 


Kansi: Jaana Tarsa 
ISBN 978-952-222-619-8 
Suomalaisen Kirjallisuuden Seura 2015 


ePub-konversio: Tero Salmen 


Sisällys 


Harry Lönnroth 
Johdanto: Muinaisruotsalainen ritarieepos ja sen maailma 
Sananen suomennoksesta 


Eerikinkronikka 
I Prologi 


II Eerik Eerikinpojan ja Knuut Pitkän hallituskaudet (1222-1250) 
Eerik Sammalkieli ja Nilkku » Ristiretki tavesteja vastaan 


III Valdemar Birgerinpojan hallituskausi (1250—1275) 
Birger-jaarli ja Joar Sininen ° Birger-jaarlin pojat * Folkungien kapina ° 
Junkkeri Kaarle, Jumalan ritari * Kuningas Valdemar naitetaan Sofia 
Erikintyttärelle * Birger-jaarlin lainsäädäntö * Tukholma perustetaan » Birger- 
jaarlin kuolema * Kuningas Valdemar ottaa valtakunnan haltuunsa ° Erik 
Plovpenning murhataan * Kuningas Valdemar ja Jutta Erikintytär e Kuningas 
Valdemarin lapset * Kuningas Valdemarin ja hänen veljiensä epäsopu * Hovan 
taistelu 


IV Maunu Ladonlukon hallituskausi (1275—1290) 

Kuningas Valdemar menettää puolet valtakunnasta * Herttua Maunun häät » 
Erik Klipping, herttua Maunu ja kuningas Valdemar » Ettakin taistelu * Herttua 
Maunu valitaan kuninkaaksi * Kuningas Maunun ulkomaiset suosikit ° 
Kuningas Maunu kukistaa folkungit » Tanskalaiset ja ruotsalaiset turnajaisissa * 
Kuningas Valdemarin vaimot * Kuningas Maunu, kirkon hyväntekijä * Birger 
Maununpoika kihlautuu * Maunu Ladonlukon kuolema 


V Birger Maununpojan hallituskausi (1290-1318) 

Torkkeli Knuutinpoika * Kuningas Valdemar ja hänen poikansa vankeudessa » 
Taisteluita karjalaisia vastaan * Kuningas Birgerin häät « Uusia taisteluita 
Karjalassa » Matias Kettilmundinpoika haastaa venäläiset * Aselepo ° 
Kristittyjen tappio Maankruunussa * Kuningas Birgerin kruunajaiset 
Söderköpingissä ° Herttua Eerik Oslon hovissa * Torkkeli Knuutinpojan häät e 
Torkkeli Knuutinpoika jättää herttuoiden palveluksen * Kuningas Birger 
syyttää herttuoita ° Herttuat Erik Menvedin luona * Hovi Fagradalissa » Herttua 
Eerik Norjaan * Kuningas Birgerin taistelu herttuoita ja kuningas Haakonia 
vastaan * Herttua Eerik saa Varbergin linnan ° Herttua Valdemarin avioero e° 


Torkkeli Knuutinpoika vangitaan * Torkkeli Knuutinpoika teloitetaan * Hovi 
Bjälbossa * Hätunan leikki * Kuningas Birger vankeudessa » Tanskalaisten 
sotajoukko Länsi-Göötanmaalla ° Herttua Eerikin ja kuningas Haakonin 
erimielisyydet » Herttuat hävittävät Skoonea « Saksalaisten palkkasoturien 
tuhotyöt e Kuningas Birger vannoo itsensä petollisesti vapaaksi ° Herttuoiden 
taistelut norjalaisia vastaan * Meritaisteluita * Herttua Eerik hyökkää Norjaan » 
Erik Menved ja kuningas Birger herttuoita vastaan * Herttuat valloittavat 
Kungahällan ° Sovinto * Hovi Lödösessä e Rauhanaikoja * Kuningas Birger 
vaatii veroa gotlantilaisilta e Herttuoiden häät Oslossa * Lödösen juhlasali ° 
Juhlapäiviä Lödösessä ° Herttua Valdemarin vierailu Nyköpingiin ° 
Herttuoiden matka Nyköpingiin * Nyköpingin pidot * Herttuoiden miehet 
vangitaan * Kuningas Birger voittaa * Herttuoiden vankeus * Kuningas Birger 
yrittää saada koko valtakunnan takaisin haltuunsa * Herttuoiden kuolema e 
Sotaretki kuningas Birgeriä ja hänen poikaansa vastaan * Stegeborgin piiritys ° 
Matias Kettilmundinpojasta tulee drotsi * Herttuoiden hautajaiset * Nyköping 
kukistuu * Maunu Birgerinpoika luovutetaan ° Taisteluita Skoonessa ° 
Kuningas Birgerin apureita rangaistaan * Kuningaspari pakenee Tanskaan 


VI Maunu Eerikinpojan hallituskausi (1319—) 
Maunu Birgerinpoika mestataan * Maunu Eerikinpoika valitaan kuninkaaksi ° 
Maunu Eerikinpojasta tulee kahden valtakunnan kuningas 


Kronologisia kiintopisteitä 
Viitteet 
Kirjallisuutta 


Kiitokset 


Harry Lönnroth 

MUINAISRUOTSALAINEN RITARIEEPOS JA SEN MAAILMA 


Mikä Eerikinkronikka on? 


E erikinkronikka (Erikskrönikan) on keskiaikainen ruotsalainen runoteos ja 


riimikronikka, joka kuvaa Ruotsin historian tapahtumia pääasiassa 
valtionhoitaja Birger Maununpojan (n. 1210-1266) eli Birger-jaarlin ajoista 
vuoteen 1319. Tuolloin vielä alaikäinen Maunu Eerikinpoika (1316-1374) 
valitaan ”kahden valtakunnan”, Ruotsin ja Norjan, kuninkaaksi. Teoksen 
tavoitteena on kuvata Ruotsin koko siihenastista historiaa, aina kuningas Eerik 
Eerikinpojan (n. 1216-1250) ajoista alkaen, mutta vasta 1200-luvun 
puolivälistä kronikan kuvaus alkaa olla runsaampaa. Anonyymin kronikoitsijan 
tavoitteena on ollut esittää vuoden 1319 kuninkaanvaali oikeutettuna 
tapahtumana.; Teoksen prologin mukaan kirjassa kerrotaan, ”miten herrat ja 
ruhtinaat ovat Ruotsissa eläneet, mitä he ovat tehneet ja mitkä heidän 
kohtalonsa ovat olleet”. Prologissa kirjoittajamme myös paikallistaa Ruotsin 
maailman pohjoisosaan ja kertoo sen asukkaiden urhoollisuudesta sekä pyytää 
hankkeelleen Pyhän Marian siunauksen. 

Eerikinkronikka kuvaa noin sadan vuoden ajalta niin sanotun folkunga-ajan 
(1250-1389) ja sitä edeltävän ajan enemmän tai vähemmän sekasortoista 
poliittista historiaa. Kronikoitsija kertoo havainnollisesti mutta lennokkaasti 
esimerkiksi sotaretkistä, yhteenotoista, sukuriidoista ja kapinoista mutta myös 
kruunajaisista ja juhla-aterioista sekä häistä, joiden motiivina oli useammin 
valtapolitiikka kuin rakkaus. Kronikan henkilögalleria on moninainen: on 
ritareita, huoveja (sota- eli ratsumiehiä), soineja (asemiehiä), pillipiipareita, 
rummunlyöjiä, torvensoittajia ja leikareita (vaeltavia soittajia ja laulajia, 
ilveilijöitä). Eerikinkronikasta ovatkin peräisin monet henkilöt ja tapahtumat, 
jotka sittemmin ovat muodostuneet osaksi Ruotsin ”kansallista tietoisuutta”. 
Epookin ovat tehneet eläväksi Birger-jaarli, Joar Sininen, Hovan taistelu, 
Maunu Ladonlukko, ”Hätunan leikki” ja ”Nyköpingin pidot” sekä monet muut 
henkilöt ja tapahtumat. Dramatiikka on usein veristä, kohtaukset juhlavia ja 
henkilöt elävät eeppisessä virrassa.? 

Kronikka ei tietenkään ole täydellinen tai aukoton. Mitä lähemmäksi omaa 
aikaansa kronikoitsija esitystään vierittää, sitä tulenaremmaksi sisältö muuttuu, 
sillä aikalaiset eivät suinkaan vielä olleet unohtaneet kaikkia kronikan 


tapahtumia. Eerikinkronikassa yhdistyvät toisaalta selkeä puolueellisuus 
herttua Eerikin suhteen, toisaalta taas kertojanilo, joka on vailla suurempia 
intohimoja. Päähenkilö Eerik on ritarin ihannekuva, kaikissa suhteissa 
moitteeton, ja kronikan lopussa myös hänen kuninkaaksi valittuun poikaansa 
kohdistuu paljon toiveita. Millainen isä, sellainen poika, kronikassa uskotaan. 
Ritarit ovat muutenkin kronikassa keskeisessä osassa, sillä keskiajan kaksi 
miesihannetta olivat maallinen ritari ja hengellinen munkki, naisten vastaavasti 
rouva ja nunna.3 

Poliittisen juonittelun ja värikkäiden ritari- ja hovielämän kuvausten lisäksi 
Eerikinkronikka kertoo luostarien (esim. luku ”Kuningas Maunu, kirkon 
hyväntekijä”) ja kaupunkien (esim. luku ”Tukholma perustetaan”) 


saa ääntään kuuluviin: Eerikinkronikka onkin suunnattu varta vasten 
keskiaikaisen yhteiskunnan ylimmälle kerrokselle. Kovin uskonnollinen 
kronikka ei sävyltään ole, kun otetaan huomioon ajan muut vastaavat tekstit, 
mutta muuten sen antama ajankuva on erinomainen. Se kuvaa niin ihmiselon 
ihanuutta kuin sen kurjuuttakin — Eerikinkronikan keskiaika ei siis ole vain 
pimeää.4 


Herttua Eerik ja kuninkaalliset veljesriidat 


Nimensä Eerikinkronikka on saanut siitä, että se kuvaa lähinnä herttua Eerik 
Maununpojan (n. 1282—1318) sankaritekoja. Kronikan keskeisenä tavoitteena 
on tämän maineen pönkittäminen. Herttua Eerik — suomennoksemme Eerik 
Ylevä (hertogh erik then milde) — on ritarillinen ja antelias, loistoa ja komeutta 
rakastava mies, joka kaiken lisäksi on myös etevä poliitikko.s Siinä, missä 
herttua Eerik on kronikan itseoikeutettu sankari, roiston rooli lankeaa hänen 
veljelleen, kuningas Birger Maununpojalle (n. 1280-1321). Tämä vangituttaa 
Eerikin ja toisen veljensä, Suomen herttua Valdemar Maununpojan (1280- 
luvun alku — 1318) Nyköpingissä joulukuisena yönä vuonna 1317. 
”Nyköpingin pitoina” tunnettu tapahtuma saa karvaan lopun: Eerikin ja 
Valdemarin maallinen taival päättyy Nyköpingin linnan tyrmässä seuraavan 
vuoden helmikuussa. 

Tämä on toinen kronikan käsittelemistä kuninkaallisista veljesriidoista. 
Toinen veljesriita sijoittuu varhaisempaan aikaan: sen osapuolina ovat herttua 
Eerikin isä Maunu Birgerinpoika eli Maunu Ladonlukko (n. 1240—1290) ja 
tämän veljet, kuningas Valdemar Birgerinpoika (n. 1240-1302) ja Eerik 
Birgerinpoika (k. 1275), joiden isä oli Birger-jaarli, Birgerus dux. Maunu, joka 
veljensä Ferikin tavoin oli herttua, mainitaan kronikassa myös nimellä ”Maunu 
Kattilanpaikkaaja”. Yhtä lailla Eerik, joka kantoi prinssien arvonimeä junkkeri, 
saa kronikassa vähemmän mairittelevan lisänimen ”Mitätön”. Tosin nimitysten 


keksijäksi mainitaan kuningatar Sofia Tanskalainen (n. 1241—1286), joka oli 
naimisissa Maunun ja Eerikin vastustajan, kuningas Valdemarin kanssa. Birger- 
jaarlilla oli myös neljäs poika, Pentti Birgerinpoika (1254—1291), Suomen 
herttua (1284) ja Linköpingin piispa (1286). Kuopus on kronikassa lähinnä 
sovittelevassa sivuosassa (ks. luku ”Kuningas Valdemarin ja hänen veljiensä 
epäsopu”). Birger-jaarliin Eerikinkronikka suhtautuu ylipäänsä kriittisesti mutta 
kunnioittavasti.6 


Kronikan tapahtumat 


Ruotsin poliittista historiaa vuosina 1150-1250 leimaa Sverkerin ja Eerikin 
ylimyssukujen keskinäinen kilvoittelu kruunusta. Sen sijaan vuosina 1250— 
1364 vallassa olleen Birger-jaarlin suvun kautta leimasi yhden ja saman 
kuningassuvun sisäinen valtataisto. Tätä sukua on vanhastaan kutsuttu 
erheellisesti Folkunga-suvuksi, ja siksi nykyään puhutaankin Bjälbo-suvusta tai 
vain Birger-jaarlin suvusta, kun tarkoitetaan Birger-jaarlista alkanutta 
hallitsijasukua. Tämä hallitsijasuku vaikutti Ruotsin lisäksi myös Norjassa 
(1319-1387) ja Tanskassa (1376—1387). Birger-jaarlin Bjälbo-sukua ei sovi 
sekoittaa Eerikinkronikassa mainittuihin folkungeihin. Esimerkiksi luvussa 
”Eerik Sammalkieli ja Nilkku” mainitaan ”folkungien puolue” (folkunga 
rothe), jolla tarkoitetaan ruotsalaisten mahtimiesten poliittista 
kapinaryhmittymää.7 

Eerikinkronikka alkaa ajasta, jolloin Ruotsin kuninkaana on Eerik (XI) 
Eerikinpoika, lisänimeltään Sammalkieli ja Nilkku. Tämän ensimmäinen 
hallituskausi kattaa vuodet 1222—1229. Eerik oli otettu kuninkaaksi lapsena, 
noin kuusivuotiaana. Häntä vastaan nousi folkungien kapina, jota johti Knuut 
Holmgerinpoika (k. 1234), lisänimeltään Pitkä. Knuut kukisti kannattajineen 
Eerikin joukot Olustran taistelussa Södermanlannissa vuonna 1229, ja Eerik 
vietiin turvaan Tanskaan. Knuut katsoi, että kuninkaan kruunu kuului hänelle, 
ja hallitsi vuodet 1229—1234. Knuutin kuoleman jälkeen vuonna 1234 Eerik 
kuitenkin palasi toistamiseen kuninkaaksi ja hallitsi aina kuolemaansa vuoteen 
1250 saakka. Hän joutui kuitenkin taistelemaan Knuut Holmgerinpojan poikaa 
Holmger Knuutinpoikaa (k. 1248) vastaan; tämä kukistui Sparrsätran 
taistelussa Uplannissa 1247, pakeni Gestriklantiin ja menetti päänsä seuraavana 
vuonna.s 

Koska Eerik Eerikinpojalta ei jäänyt jälkeläisiä, kronikan keskiöön nousee 
Bjälbossa Itä-Göötanmaalla syntynyt Birger Maununpoika, Tukholman 
perustajaksikin mainittu mahtimies. Birger-jaarlin suvun aikaa leimaavat 
aiemmin mainitut veljesriidat. Birgerin poika Valdemar, kuningas Eerik 
Eerikinpojan vanhin sisarenpoika, valittiin kuninkaaksi vuonna 1250. 
Valdemarin alaikäisyyden aikana Birger-jaarli toimi valtionhoitajana eli 
käytännössä todellisena vallankäyttäjänä kuolemaansa saakka (1250-1266). 


Myöhemmin Valdemaria kohtaan alkoi esiintyä tyytymättömyyttä, ja hän joutui 
ongelmiin nuorempien veljiensä Maunun ja Eerikin kanssa, jotka kukistivat 
hänet Hovan taistelussa Länsi-Göötanmaalla vuonna 1275. Valdemar pakeni 
Norjaan ja myöhemmin Tanskaan; sittemmin hänet tuotiin vangittuna Ruotsiin, 
ja hän kuoli Tukholman vankeudessa vuonna 1302.9 

Vuonna 1275 Valdemarin paikan hallitsijana otti hänen veljensä Maunu 
Birgerinpoika (Ladonlukko), joka hallitsi kuolemaansa vuoteen 1290 saakka. 
Maunu oli pitänyt huolen siitä, että hänen poikansa Birger kruunattiin 
kuninkaaksi vuonna 1302. Vuosina 1290—1302 valtakunnan asioista vastasi 
holhoojahallitus johtajanaan Torkkeli Knuutinpoika (k. 1306), mahtava marski, 
jonka kanssa kuningas Birger joutui hankaluuksiin. Torkkeli on 
Eerikinkronikan merkkihenkilöitä; hänen johdollaan valloitettiin muun muassa 
suuria alueita Karjalasta. Nevajoesta tuli Ruotsin ja Novgorodin (Venäjän) raja, 
ja Torkkeli perusti myös Viipurin linnan (ns. kolmas ristiretki vuonna 1293). 
Torkkelin kirkonvastainen toiminta johti kuitenkin eripuraan hänen ja nuoren 
kuninkaan sekä tämän herttuaveljien välillä. Eerikinkronikka kuvaa myös, 
miten kuninkaan luottamuksen menettänyt marski Torkkeli vuonna 1305 
vangitaan ja tuomitaan kuolemaan. Hänen — kuten niin monen Eerikinkronikan 
hahmon — päivänsä päättyivät mestauslavalla Tukholmassa seuraavana 
vuonna.10 

Eerikinkronikan jälkimmäinen osa keskittyy pääasiassa kuningas Birger 
Maununpojan ja hänen herttuaveljiensä Eerikin ja Valdemarin väliseen 
valtataistoon, joka lopulta johti herttuoiden kuolemaan vuonna 1318. 
Eerikinkronikan kulminaatiopiste on tapahtumasarja, joka nyttemmin tunnetaan 
nimellä ”Nyköpingin pidot” (Nyköpings gästabud). Traaginen tapaus on 
ajoitettu joulukuun 10. ja 11. päivän väliseen yöhön vuonna 1317. Kronikan 
mukaan kuningas Birger oli kutsunut herttuaveljensä joulunviettoon luokseen ja 
olikin aluksi heitä kohtaan ystävällinen. Hän kuitenkin lukitutti veljensä 
Nyköpingin linnan torniin, viskasi avaimen ohi virtaavaan jokeen ja näännytti 
heidät nälkään. Tapahtuma muodostaa Eerikinkronikan dramaattisen 
huipentuman, joka etsii vertaistaan Ruotsin keskiaikaisessa kirjallisuudessa. 
Herttuoiden nälkäkuolemaa Nyköpingin linnassa vuoden 1318 alussa onkin 
syystä pidetty teoksen emotionaalisena kohokohtana ja dramaattisena 
huipentuma.11 

”Nyköpingin pidot” olivat kuningas Birgerin kosto veljilleen, jotka yksitoista 
vuotta aiemmin (1306) olivat yllättäneet hänet Hätunan kartanossa Uplannissa 
ja pakottaneet hänet jakamaan valtakuntansa heidän kanssaan. Tämä 
”Nyköpingin pitoja” edeltänyt tapahtuma on sittemmin saanut nimen ”Hätunan 
leikki” (Hätunaleken), jonka yhteydessä aikakirjat usein muistavat mainita 
kuningas Birgerin suusta joko tosiasiallisesti tulleen tai sinne laitetun repliikin: 
”Vieläkö muistatte Hätunan leikin? Minä muistan sen varsin hyvin! Tämä 
leikki ei ole yhtään sen kummoisempi, mutta tällä kertaa leikin tahdin määrään 
minä!” 


Herttuoiden nälkäkuoleman aiheuttanut kuningas Birger karkotettiin maasta 
vuonna 1318, ja hän kuoli maanpaossa Tanskassa vuonna 1321. Myös muulle 
Birgerin lähipiirille ja kannattajakunnalle kävi kalpaten: Birgerin poika 
junkkeri Maunu oli mestattu vuonna 1320, ja sitä ennen myös Birgerin drotsi 
Johan Brunkow oli menettänyt päänsä Tukholmassa vuonna 1318.12 

Herttuoiden kuoltua Eerikinkronikka kuvaa välienselvittelyä heidän 
vastustajiensa kanssa sekä lopulta sitä, miten vasta kolmevuotias Maunu 
Eerikinpoika — kronikan päähenkilön herttua Eerik Maununpojan poika — 
lopulta valitaan Ruotsin kuninkaaksi Moran kivillä Uplannissa vuonna 1319. 
Ruotsin historiassa käännetään uusi lehti.13 

Koska Maunu Eerikinpoika ei ollut täysi-ikäinen, valtakunnan asioista 
vastasi vuosina 1319-1331 holhoojahallitus, jonka yhtenä keskeisenä hahmona 
oli Matias Kettilmundinpoika (n. 1280-1326), valtakunnan drotsi eli johtava 
virkamies. Matias oli myös ”Suomen päämies” (capitaneus Finlandiae) eli 
Turun linnanpäällikkö vuosina 1324-1326. Häntä on myös aikoinaan esitetty 
kronikan tekijäksi ja Turun linnaa sen syntysijaksi.14 


Historiallista ja oppihistoriallista taustaa 


M. nainen Ruotsi oli Eerikinkronikan aikaan?1s Kuten edellä todettiin, 


Ruotsin ja siten myös nykyisen Suomen alueen historiassa Eerikinkronikka 
ajoittuu pääasiassa folkunga-aikaan (folkungatiden), jota myös 
sydänkeskiajaksi (högmedeltiden) on kutsuttu (n. 1100-1350). Folkunga-ajalla 
tarkoitetaan tavallisesti vuosia 1250-1389 eli vuosia Valdemar Birgerinpojan 
hallituskaudesta Kalmarin unioniin. Folkunga-aika on merkittävä muun muassa 
siksi, että se tuo oppineen kulttuurin Ruotsiin; Ruotsissa perustetaan 
ensimmäiset koulut pappiskoulutusta varten hiippakuntakaupunkeihin 
(katedraali- eli tuomiokoulut). Omaa yliopistoa ei Ruotsissa kuitenkaan vielä 
ollut — Upsalan akatemia perustettiin vuonna 1477 —, ja siksi korkeampaa oppia 
saamaan piti matkata Pariisiin, yliopistoon, joka mainitaan myös 
Eerikinkronikassa (luku ”Herttuat valloittavat Kungahällan”). Keskiajan 
teologis-filosofista tiedettä kutsuttiin skolastiikaksi, jota harjoitettiin latinaksi, 
oppineiden kielellä.16 

Ruotsin valtakunnan synty ja rakenne on ollut pitkällisen akateemisen 
debatin kohde. Yhden käsityksen mukaan valtakunta muodostui siten, että 
svealaiset valtasivat Göötanmaan valtakunnan keskuksen sijaitessa 
Mälarenjärven tietämillä, erityisesti Uplannissa ja sen keskuksessa Upsalassa. 
Toinen käsitys taas on painottanut Göötanmaata Ruotsin valtakunnan kehtona. 
Varmuudella Ruotsista tulee valtakunta kuitenkin viimeistään 1130-luvulla, 
jolloin sitä hallitsee kuningas Sverker vanhempi (k. 1156). Parisenkymmentä 


vuotta myöhemmin, 1150-luvulla, valtaan nousee toinen ylhäisösuku 
johtajanaan länsigöötanmaalainen ylimys Eerik Jedvardinpoika (n. 1120-1160), 
myöhemmin pyhimykseksikin julistettu Eerik Pyhä. Seuraavan sadan vuoden 
aikana Sverkerin ja Eerikin suvut taistelevat kiivaasti Ruotsin kruunusta pitäen 
sitä vuoroin hallussaan. Ruotsin valtakunnan onkin näihin aikoihin sanottu 
näyttäytyneen yhtenäisenä kokonaisuutena, mikä ilmenee muun muassa paavin 
kirjeestä, joka käsittelee Upsalan arkkihiippakunnan perustamista vuonna 1164. 
Tästäkin huolimatta on oletettu, että historialliset maakunnat itse asiassa olivat 
se yksikkö, jossa tosiasiallista valtaa harjoitettiin. Tätä käsitystä tukevat 1200- 
luvulla laaditut maakuntalait.17 

Eerikinkronikan aika oli eräänlaista siirtymäkautta niin poliittisesti, 
kulttuurisesti kuin sosiaalisestikin. Esimerkiksi 1200-luku on Ruotsin 
historiassa voimakkaan kehityksen ja laajentumisen aikaa, kehityskulkua, joka 
ilmenee melkeinpä kaikilla senaikaisen yhteiskunnan osa-alueilla. 
Maanviljelyksen edellytykset paranevat huomattavasti; tuotanto kasvaa, kun 
uutta maata raivataan ja uusia menetelmiä (esim. sarkajako) otetaan käyttöön. 
Kaupankäynti saa vakiintuneempia muotoja, ja kaupankäynnin keskuksia, 
kaupunkeja, perustetaan. Kirkon rooli on keskeinen läpi keskiajan, ja Ruotsin 
kirkko liitetäänkin 1200-luvulla lopullisesti osaksi kirkon maailmanlaajuista 
organisaatiota ja lakia, niin sanottua kanonista oikeutta. Vuosisataan kuuluu 
myös niin sanotun maallisen rälssin eli veronmaksusta vapaan säädyn — aatelin 
edeltäjän — synty ja sen aiheuttama sosiaalinen rakennemuutos yhteiskunnassa. 
1200-luvulla myös kuninkaan alaisuudessa toimiva keskusvalta vakiinnuttaa 
asemansa lopullisesti. 18 

Maatalous muodosti Ruotsin elinkeinoelämän ja talouden perustan 1200- 
luvulla, mutta myös metsästyksellä ja kalastuksella oli oma tärkeä sijansa. 
Keski-Ruotsin maakuntien tasangot Länsi- ja Itä-Göötanmaalla, Närkessä sekä 
Mälarenjärveä ympäröivissä maakunnissa oli asutettu ja otettu viljelykäyttöön 
jo viikinki- ja varhaiskeskiajalla. Näiden maakuntien kylärakenne muuttuu 
kuitenkin kiinteämmäksi 1200-luvulla. Sarkajaon periaatteiden mukaan 
viljelysmaat jaetaan siten, että kukin tila saa osuutensa kustakin sarasta. Työn 
organisoinnista on vastuussa kyläkunta, ja viljantuotanto alkaa kasvaa. Myös 
Smoolannin, Värmlannin ja Taalainmaan maakuntien laajojen metsäalueiden 
asuttaminen alkaa kyseisenä ajanjaksona. Näiden maakuntien tuotanto keskittyi 
suuressa määrin karjanhoitoon, mikä puolestaan johti joidenkin tuotteiden 
kuten voin ja lihan ylituotantoon.19 

Myös kaupankäynti kasvaa folkunga-ajalla. Tähän olivat syynä esimerkiksi 
maataloustuotteiden ylituotanto mutta myös maatalouden yhä suurempi 
erikoistuminen. Kauppa kasvaa myös kansainvälisesti; erityisesti Lyypekin 
johdolla toiminut hansaliitto oli Itämeren alueen mahtitekijä. Ruotsalaiset 
veivät muun muassa lihaa, voita, silliä ja muuta kalaa sekä turkiksia, ja vienti 
veti. Kaupan menekki puolestaan johti uusien kaupunkien perustamisiin 
rannikon jokisuihin. Keskiaikaiseen yhteiskuntaan syntyi myös uusi sosiaalinen 


ryhmä, kaupunkien porvaristo, jonka muodostivat usein juuri saksalaistaustaiset 
kauppiaat sekä käsityöläiset.20 

1200-luvulla Ruotsissa rakennettiin myös paljon kirkkoja, pääasiassa kivestä. 
Ruotsi oli jaettu pitäjiin, ja nyt jokainen pyrki rakentamaan oman kirkon. Moni 
näistä keskiaikaisista kivikirkoista seisoo paikallaan vielä tänäkin päivänä 
kertomassa katolisen kirkon alkutaipaleesta Ruotsissa ja myös Suomessa. 
Kirkollisen elämän kannalta merkittävä vuosi on 1248, jolloin pidetään 
Skänningen kirkolliskokous. Tuolloin päätetään pappien selibaatista ja kirkon 
oikeudesta kymmenyksiin. Kirkon lainsäädäntö ulottuu koskemaan niin kirkon 
palvelijoita kuin seurakuntiakin. Kirkon päätökset vaikuttavat myös maalliseen 
oikeuskäsitykseen. Esimerkiksi maanomistusoikeus ei enää välttämättä kuulu 
suvulle, vaan maa voidaan testamentata myös kirkolle. Kirkko saa myös 
verovapauden palvelijoilleen ja maaomistuksilleen. Näin saa alkunsa 
hengellinen sääty.21 

Kuningas ja valtakunnan johtavat suurmiehet haalivat jo varhain ympärilleen 
sotajoukkoja ja muuta palvelusväkeä. Samaten monet varakkaat talonpojat ja 
suurmiehet alkoivat suorittaa henkilökohtaista sotapalvelusta sen sijaan, että 
olisivat maksaneet veroja, joita keskusvalta heille määräsi. Tästä esimerkkinä 
ovat niin sanottu ledung eli sotapalvelus sekä kestitys. Vuonna 1280 pidetty 
Alsnön kokous päätti muodollisesti maallisen rälssin perustamisesta. Se 
hyväksyi myös joukon lakeja, jotka koskivat koko valtakuntaa. Näistä 
esimerkkinä voidaan mainita niin sanotut rauhanlait, jotka koskivat 
yksilönsuojaa.?? 

1200-luvun loppupuolella Ruotsi jaettiin lääneihin, joiden keskuspaikkoina 
toimivat vakinaiset talot tai linnat. Näiden tehtävänä oli huolehtia paikallisesta 
hallinnosta ja verojen kannosta. Myös kuninkaan johtama keskusvalta sai 
tuolloin vakiintuneemman muodon: syntyi valtaneuvosto, jonka johtavat 
virkamiehet olivat drotsi (oikeuslaitos), marski (sotavoimat) ja kansleri 
(hallinto).23 

Uuden kuninkaan vaali, johon myös Eerikinkronikka päättyy, suoritetaan 
Moran kivillä 8. heinäkuuta 1319. Samassa yhteydessä laaditaan myös 
vapauskirja, Ruotsin ”Magna Charta” ja tavallaan valtakunnan ensimmäinen 
valtiosääntö. Vapauskirjan pääsisältö on seuraava: Hengelliset ja maalliset 
suurmiehet vannovat ehdotonta uskollisuutta vastavalittua kuningasta kohtaan. 
Kuningas puolestaan lupaa, ettei hän aseta uusia veroja ilman valtaneuvoston 
suostumusta eikä nimitä ulkomaisia miehiä valtaneuvoston jäseniksi tai 
linnojen voudeiksi. Lisäksi hän lupaa hallita voimassa olevan lain mukaan eikä 
vangituta ketään, rikasta tahi köyhää, ilman perusteellista tutkintaa. Nämä 
periaatteet sisältyivät muuttamattomina lakiin, joka sittemmin tuli koskemaan 
koko Ruotsin valtakuntaa, Maunu Eerikinpojan maanlakiin (n. 1350), sekä 
myöhemmin Kristoferin maanlakiin (1442).24 

1300-luvulla Ruotsin ja Euroopan länsiosien väliset yhteydet lisääntyvät 
nopeasti, erityisesti talouden ja kulttuurin saralla. Hansa hallitsee Ruotsin 


kaupunkeja ja kauppaa, ja saksalainen vaikutus on muutoinkin voimakasta. 
1300-luvulla saksalaisvaikutus kulminoituu kuningas Albrekt 
Mecklenburgilaisen (n. 1340—1412) hallituskauteen 1364—1389; häneen myös 
päättyy Birger-jaarlista alkaneen suvun valta Ruotsissa. 1300-luvun 
kulttuurihistoriassa erityisen keskeinen rooli on myös Birgitta Birgerintyttärellä 
(1303—1373) eli myöhemmällä Pyhällä Birgitalla, Euroopan 
suojeluspyhimyksellä. Birgitta oli oman aikansa sivistyksen huippua. Hän 
perusti birgittalaisjärjestön ja näki näkyjä vaikuttaen moniaalla; hän kirjoitti 
ilmestyksensä ruotsiksi, ja hänen rippi-isänsä käänsivät ja toimittivat ne sitten 
latinaksi (Revelaciones). Folkunga-ajan muita oppineita olivat eritoten Petrus 
de Dacia, noin vuosina 1230—1289 elänyt dominikaanimunkki, sekä maisteri 
Mathias Lincopensis (k. 1350), Linköpingin kaniikki ja Pyhän Birgitan rippi- 
isä, jota on pidetty folkunga-ajan oppineimpana teologina.25 

Eerikinkronikan lopussa kuninkaaksi valittava Maunu Eerikinpoika tulee 
täysi-ikäiseksi 1330-luvun alussa. Hänen hallituskautenaan kuninkaan ja 
suurmiesten välillä on ristiriitoja. Kuningas yrittää puolustaa valtaansa; hän 
valituttaa poikansa Eerik Maununpojan (n. 1339-1359) kuninkaaksi ja 
perijäkseen omana elinaikanaan. Kuningas on hankaluuksissa myös 
valtaneuvoston kanssa; se syyttää tätä ulkomaisten miesten käyttämisestä 
neuvonantajina. Suurmiehet saavat tosin kuninkaan hyväksymään vuoden 1319 
vapauskirjan perustuslailliset päätökset, jotka lisätään maanlain 
kuninkaankaareen.26 

Ruotsin ulkopolitiikan kannalta Maunu Eerikinpojan nousu kuninkaaksi 
tarkoitti ennen kaikkea sitä, että Ruotsi solmi personaaliunionin eli liittouman 
Norjan kanssa. Maunuhan oli, kuten Eerikinkronikka kertoo, vuonna 1319 
perinyt Norjan kruunun isoisänsä Haakon Maununpojan (1270-1319) jälkeen; 
tämä oli kuollut hieman ennen Ruotsin kuninkaanvaalia. Otettuaan Ruotsissa 
vallan vuonna 1332 Maunu Eerikinpoika ostaa Skoonen ja Blekingen 
maakunnat. Hallannin hän oli perinyt jo aiemmin äidiltään herttuatar Ingeborg 
Haakonintyttäreltä (1301—1361).27 

Myös Maunu Eerikinpojan valtakausi saa dramaattisen lopun. 
Valtaneuvoston suurmiehet vastustavat häntä 1350-luvulla entistä kiivaammin, 
ja tuloksena on avoin kapina. Vuonna 1364 Maunu jättää Ruotsin. Tanskan 
kuningas Valdemar Atterdag (n. 1320-1375) oli vuonna 1360 onnistunut 
saamaan haltuunsa Skoonen, Hallannin ja Blekingen sekä seuraavana vuonna 
myös Gotlannin. Myös Albrekt Mecklenburgilaisen aikana kuninkaan ja 
valtaneuvostoaristokratian eripura jatkui. Lopulta suurmiehet kutsuvat 
Valdemar Atterdagin seuraajan, kuningatar Margareetan (1353—1412), Ruotsin 
hallitsijaksi. Hänen johdollaan Tanska, Ruotsi ja Norja yhdistyivät 
pohjoismaiseksi unioniksi (Ferikinkronikan aikana esim. Hallanti, Bohuslääni 
ja Skoone olivat osa Norjaa ja Tanskaa). Tästä alkaa Kalmarin unionin aika, 
myöhäiskeskiaika, jolloin myös Suomi, Ruotsin Itämaa, on pohjoismaisen 
unionin osa.28 


Suomen ja Ruotsin yhteisen historian kannalta Eerikinkronikka on sikäli 
merkityksellinen, että se kertoo Suomesta ristiretkien aikaan ja Suomesta 
Ruotsin valtakunnan osana. Historiantutkimus on todennut, että sydänkeskiaika 
oli kausi, jolloin Suomesta tuli ”vakaa ja täysipainoinen osa Ruotsin 
valtakuntaa ja pohjoismaista yhteiskuntaa”. Kruunun otteen kiinteytyessä 
Suomelle oli ensiarvoisen tärkeää, että vallanpitäjien vaihtumisesta huolimatta 
jatkuvuus säilyi niin hallinnon, oikeudenhoidon kuin muidenkin 
yhteiskunnallisten kehityskulkujen osalta.29 

Sydänkeskiajalla yhteiskunta alkoi muuttua. Myös Suomessa nähtiin 
merkkejä eurooppalaisesta yhteiskunnasta, esimerkiksi papiston eli hengellisen 
säädyn aseman vahvistumisesta. Papisto oli monella tapaa keskeisessä roolissa: 
se oli vapautettu maallisista rasitteista, ja sillä oli oma oikeutensa. Papit olivat 
myös oppineita mannermaisten vaikutteiden välittäjiä, ja heidän kirkkonsa, 
katolinen kirkko, oli ylikansallinen. Edellä mainittiin, että sydänkeskiaikaan 
ajoittuu myös veroista vapaan säädyn kehittyminen. 1300-luvulla myös 
Suomessa alkoi muodostua vapaiden miesten rälssi. Eurooppalainen ilmiö 
Suomessa oli myös kaupunkilaitoksen synty ja kehitys. Erityisen tärkeä oli 
Turku, Suomen vanhin kaupunki, jolla oli ulkomaankauppaoikeus. Suomeen 
keskiajalla perustettuja kaupunkeja ovat myös Viipuri, Ulvila, Porvoo, Rauma 
ja Naantali. Kaupunkeihin alkoi myös Suomen puolella syntyä porvarissääty, 
joka oli erikoistunut kauppaan ja käsityöhön. Kuitenkin kaikista muutoksista 
huolimatta yhteiskunnan perusta oli entisenlainen. Tuon ajan Suomessa 
talonpoikaisväestön osuus oli yli 95 prosenttia, ja kaiken kaikkiaan ihmisiä on 
arvioitu olleen noin satatuhatta. Sydänkeskiajan pahin koettelemus oli musta 
surma eli paiserutto, joka niitti satoa vuosina 1349-1351. Varma tieto Suomen 
puolelta on tosin vasta 1400-luvun lopusta. Talonpoikien kannalta keskeistä oli 
ennen kaikkea se, että he olivat itsenäisiä eli omistivat maansa tilallisina. 
Kuningas oli talonpoikien herra: tälle maksettiin verot, suoritettiin kestitystä 
sekä osallistuttiin linnojen ja teiden rakennus- ja korjaustöihin. Talonpojat 
elivätkin kirkon ja kruunun välissä.30 

Entä mikä on Eerikinkronikan paikka Ruotsin keskiajan oppihistoriassa? 
1200-luvun puoliväliä voidaan pitää Ruotsin historiankirjoituksen 
alkuvaiheena. Tästä osoituksena ovat yksinkertaiset luettelot ja vuosikirjat eli 
annaalit, joita laadittiin muistoiksi tärkeistä tapahtumista. Annaalit olivat 
kertovia historiallisia lähteitä, latinankielisiä ja oppineiden miesten toisilleen 
kirjoittamia. Niiden tekstilaji, jota leimaa koruton yksinkertaisuus, on vanhaa 
ulkomaista perua. Ennen kirjoitetun historiankirjoituksen aikaa tärkeimmät 
tapahtumat olivat siirtyneet suullisena perinteenä sukupolvelta toiselle, mutta 
nyt aika oli kypsä muinais- ja aikalaishistorian tallentamiseksi kirjoitettuun 
muotoon. Tämä loi edellytyksiä historiankirjoituksen kehitykselle, jossa tärkeää 
osaa näyttelivät suuret riimikronikat ja latinankieliset historiateokset.31 Tähän 
perinteeseen myös Eerikinkronikka keskeiseltä osin liittyy, semminkin kun se 
on ollut tärkeä lähde monelle myöhemmälle historiaesitykselle, joista 


tuonnempana hieman lisää. 

Jos Ruotsia vertaa Tanskaan, Norjaan ja Islantiin sekä muuhun Eurooppaan, 
voidaan sanoa, että se tuli monessa suhteessa jälkijunassa. Näiden maiden 
oppineet miehet olivat jo kauan ikuistaneet ihannoivasti omien maidensa 
historiaa. Esimerkiksi 1100-luvun lopun Tanskassa vallalla oli patrioottinen 
historiankirjoitus, jonka itseoikeutettuna kärkenä oli Saxo Grammaticus (n. 
1150 —n. 1220). Hänen järkälemäinen teoksensa Gesta Danorum, 
”Tanskalaisten teot”, kuvaa tanskalaisten historiaa pakana-ajoista alkaen. 
Saxon aikaan myös Norjassa laadittiin latinankielisiä kronikoita, joissa 
kuvattiin norjalaisten kuninkaiden mainetekoja. Islanti taas oli saagojen luvattu 
maa, jossa saaren oppineet olivat kirjoittaneet historiaa latinaksi ja islanniksi jo 
1100-luvun alussa. Paljon matkanneet ja nähneet islantilaiset olivatkin hyvin 
perillä Skandinavian tapahtumista. Islannissa laadittiin myös kuulut 
kuningassaagat, joiden huippuna voidaan pitää Snorri Sturlusonin (1179—1241) 
Heimskringlaa.32 

Koskei Ruotsilla kuitenkaan ollut omaa Saxoa tai Snorria, ruotsalainen 
historiankirjoitus ei yltänyt samalle tasolle tanskalaisen, norjalaisen ja 
islantilaisen historiankirjoituksen kanssa. Siksi myös Eerikinkronikkaa, joka 
kuitenkin kiistatta tunnustetaan lajinsa merkittävimmäksi ruotsalaiseksi 
teokseksi, on pidetty sekä luonteeltaan että tavoitteeltaan tietyllä tapaa 
provinsiaalisena, nurkkakuntaisena.33 

Kuningasluettelot ja annaalit loivat 1300-luvun alussa pohjaa Ruotsin 
valtakunnan historialle. Niissä kuvattiin Ruotsin vaiheita lähetyskaudesta (830— 
1104) lähtien, ja ne sisälsivät niukkoja tietoja Sverkerin ja Eerikin 
ylhäisösuvuista. 1200-luvun alusta ne alkoivat kuitenkin sisältää runsaampia ja 
varmempia tietoja. Aika alkoi vähitellen olla valmis ottamaan vastaan 
historiateoksen, joka olisi perusteellisempi kuin edeltäjänsä ja joka olisi ajan 
maun mukainen. Tämän tarpeen täytti Eerikinkronikka. Ennen sitä oli taisteltu 
lähinnä miekalla, nyt taisteltiin myös sulkakynällä.34 

Eerikinkronikan valmistuttua kunnianhimoinen historiankirjoitus Ruotsissa 
vaimeni seuraavaksi sadaksi vuodeksi. 1400-luvulla tilanne oli muuttunut, ja 
silloin tämä folkunga-ajasta kertova kronikka sai merkittävän aseman 
historiallisena lähdekirjoituksena. Esimerkiksi Ruotsin historiankirjoituksen 
isänä pidetty Ericus Olai (k. 1486) hyödynsi sitä Chronica regni Gothorum - 
teoksessaan, ja Olaus Petri (1493—1552), Ruotsin uskonpuhdistaja ja kirjakielen 
isä, vahvisti uuden ajan alussa Eerikinkronikan arvoa Ruotsin keskiajan 
historian päälähteenä.35 


Tekijän, toimeksiantajan ja ajoituksen arvoitus 


L an syntyhistoriasta on vuosien saatossa esitetty monia eri 


tulkintoja. Niitä on kuitenkin hankaloittanut lähteiden niukkuus sekä se, ettei 
kronikka sisällä selvää mainintaa tekijästä, toimeksiantajasta tai ajoituksesta. 
Edes teoksen tarkasta tavoitteesta ei ole mainintaa. Eerikinkronikka ei 
myöskään sisällä ainuttakaan vuosilukua, vaikka eteneekin periaatteessa 
kronologisesti, jos kohta paikoin epäjohdonmukaisesti ja virheellisesti. 
Tekstissä on myös aukkoja, jotka ovat vuosien mittaan askarruttaneet tutkijoita, 
erityisesti vuosien 1313—1317 välinen pitkä aukko, lacuna (säkeet 3623— 
3624).36 

Eerikinkronikan tekijästä tiedetään ainakin se, että hän on ollut herttuoiden 
puolella kuningas Birger Maununpoikaa vastaan. Koska Eerikinkronikka kuvaa 
ritarielämää ikään kuin sisältäpäin, on myös otaksuttu, että tekijä olisi ollut 
lähtöisin ritaristosta. Oli kronikan tekijä kuka tahansa, kronikan uskotaan joka 
tapauksessa syntyneen siinä eliittipiirissä, joka on ollut aktiivisesti herttua 
Eerikin puolella 1300-luvun kahden ensimmäisen vuosikymmenen aikana.37 

Tuoreen tutkimuksen mukaan Eerikinkronikan tekijä on Torkkeli 
Kristiinanpoika (Tyrgils Kristineson), joka toimi ensin herttua Eerikin ja 
sittemmin leskiherttuatar Ingeborgin sihteerinä.3s Teoksen toimeksiantaja olisi 
näin ollen uplantilainen Birger Pietarinpoika (Birger Persson till Finsta, k. 
1327), joka puolestaan oli laamanni eli oikeudenkäyttöä valvonut virkamies. 
Kyseessä olisi tällöin Pyhän Birgitan isänäkin tunnettu ”rikas herra, arvostettu 
mies”, joka kronikan loppupuolella puhuu ”kuten se, jolla on taito hallussaan”. 
Edellä mainittu identifiointiyritys on saanut tukea myös filologiselta taholta. 
Sitä puoltavat muun muassa seuraavat argumentit: Torkkeli toimi herttua 
Eerikin ja herttua Valdemarin sihteerinä sekä myöhemmin siis myös herttuatar 
Ingeborgin. Hän oli lisäksi kirkonmies, Skaran kaniikki eli pappi, ja tunsi näin 
ollen hyvin Länsi-Göötanmaan maakunnan eli juuri ne tienoot, joita kronikka 
mitä suurimmassa määrin kuvaa. Hänestä tiedetään myös, että hän oli laajalti 
matkustellut mies, joka oli kiinnostunut historiasta ja poetiikasta. Lisäksi hän 
on laatinut kirjeen, joka liittyy kronikan otaksuttuun toimeksiantajaan, 
laamanni Birger Pietarinpoikaan.39 

Eerikinkronikka on useimmissa sitä koskevissa tutkimuksissa ajoitettu 
toisaalta vuosiin 1320-1321 (ns. varhainen ajoitus), toisaalta vuosiin 1331— 
1332 (ns. myöhäinen ajoitus). Edellinen ajoitus viittaa aikaan ennen kuningas 
Birger Maununpojan kuolemaa 31. toukokuuta 1321. Jälkimmäisen ajoituksen 
mukaan Eerikinkronikka olisi ollut lahja Maunu Eerikinpojalle tämän 
saavuttaessa täysi-ikäisyyden 1330-luvun alussa. Tavallisesti Eerikinkronikka 
on kuitenkin ajoitettu 1320-luvulle, ja nykytutkimus on yhtä mieltä ainakin 
siitä, ettei lopullinen teksti ole voinut valmistua ennen vuotta 1320, jolloin 
Maunu Birgerinpoika (1300-1320), ”junkkeri Maunu”, kuolee. Kyseinen vuosi 
on siis kronikan terminus post guem, ajankohta, jonka jälkeen tekstin on 
täytynyt valmistua.40 Uusin ruotsalainen tutkimus ajoittaa kronikan vuoden 
1325 tienoille.41 

Eerikinkronikan kronikoitsija, oman aikansa mittapuulla oppinut ja lukenut 


mies, on käyttänyt hyväkseen niin kirjallisia lähteitä kuin suullista 
perinnettäkin. Lisäksi hänellä on kaikesta päätellen ollut myös omakohtaisia 
kokemuksia ja havaintoja, joita hän on pystynyt hyödyntämään tekstissään, 
mikä näkyy siinä, että hän toisinaan käyttää tekstissä minämuotoa. Kronikan 
näkökulmaa on kutsuttu aristokraattiseksi: Eerikinkronikassa kuvataan 
ylhäisten herrojen ja ruhtinaiden elämää, erityisesti kronikan henkilögalleriaan 
keskeisesti kuuluvan Birger-jaarlin sukudynastian vaiheita. Lisäksi kronikka 
kuvaa heidän vastustajiaan ja liittolaisiaan Ruotsissa mutta myös muualla. 
Tekijä kuvaa elävästi ja raikkaasti esimerkiksi neuvonpitoja ja juhlia antaen 
näin puhdastyylisen näytteen keskiajan hienostuneesta mausta. Lisäksi 
esimerkiksi hänen kuvauksensa vuonna 1300 Karjalaan tehdystä sotaretkestä 
sisältää paljon naturalistisia eli todellisuutta uskollisesti kuvaavia yksityiskohtia 
retken tapahtumista. Luku ”Uusia taisteluita Karjalassa” sisältää tästä joukon 
esimerkkejä. Muun muassa Maankruunun linnan perustaminen vuonna 1300 on 
historiallinen tosiasia, josta kronikka kertoo. Vaikka Eerikinkronikan tekijä on 
käyttänyt hyväkseen myös kirjallista aineistoa, on mitä ilmeisintä, että myös 
suullinen perinne ja henkilökohtaisesti koettu aines ovat teoksen syntyhistorian 
kannalta tärkeitä. Voidaan myös ajatella, että teksti on — pituudestaan 
huolimatta — kirjoitettu ääneen luettavaksi ajanvietteeksi, ”ennen kuin koittaa 
aika käydä pöytään”, kuten kronikan prologi asian ilmaisee. Opettavaisia 
piirteitä kronikassa ei juuri ole. Lisäksi keskiaikaiseksi teokseksi se ei 
myöskään ole erityisen uskonnollissävytteinen. Kirkko ja luostarilaitos 
esitetään tekstissä kuitenkin suotuisassa valossa.42 


Eerikinkronikka keskiaikaisena riimikronikkana 


E erikinkronikka on niin sanottu riimikronikka, joka on keskiaikaisen 


runoepiikan yksi keskeinen genre, laji. Termillä tarkoitetaan tavallisesti 
keskiajalle tyypillistä runomuotoista esitystä jostakin historiallisesta 
ajanjaksosta. Sana riimi viittaa siihen, että kronikka on kirjoitettu 
loppusoinnulliseen runomuotoon. Riimikronikat kuvaavat tapahtumasarjan, 
joka etenee periaatteessa kronologisesti ja joka on suurin piirtein historiallinen 
tai ainakin keskiaikaisen käsityksen mukaan sellainen. Riimikronikoiden suurin 
lähdekriittinen ongelma piilee ennen muuta siinä, että ne liikkuvat historian ja 
kirjallisuuden rajamaastossa. Ne ovat ensisijaisesti historiallisia teoksia, joihin 
myös kuitenkin sisältyy kaunokirjallinen ulottuvuus. Vaikka siis myös 
Eerikinkronikkaa on ennen kaikkea pidettävä arvokkaana historiallisena 
lähteenä ja kulttuurihistoriallisena dokumenttina, se on myös taideteos, jonka 
esteettiset ja kirjalliset ansiot ovat huomattavat.43 

Historiallisina kertomuksinakaan riimikronikat eivät välttämättä aina anna 
puolueetonta kuvaa käsiteltävästä aiheesta, vaan ne ovat usein enemmän tai 


vähemmän tendenssinomaisia ja propagandistisia, joskus jopa vihamielisiä. 
Retoriikan termein voidaan sanoa, että kronikoihin sisältyy sekä ars laudandi, 
”ylistämisen taito’, että ars vituperandi, ”syyttämisen taito’. Niiden tendenssi eli 
pyrkimys on näin ollen pikemminkin puolustaa jonkun tietyn henkilön 
toimintaa ja samalla vastaavasti esittää vastapuolen edesottamukset 
epäedullisessa valossa.44 Kuten kaikki tekstit, myös kronikkakirjallisuus on 
kulttuurinen peili, joka heijastelee oman aikansa ihmistä ja hänen maailmaansa. 
Kriittinenkään luenta ei tietenkään estä nauttimasta Eerikinkronikasta kuin 
hyvästä historiallisesta kertomuksesta konsanaan. 

Eerikinkronikan, kuten myös muiden keskiaikaisten riimikronikoiden, 
perinteinen runomuoto on knitteli eli kalikka- tai ketjusäe. Kyseessä on 
säemuoto, joka rakentuu loppusoinnun pareittain yhteen liittämistä säkeistä. 
Knitteliä ovat käyttäneet myös myöhempien aikojen kirjoittajat, kuten 
historioitsijana ja näytelmäkirjailijana paremmin tunnettu Upsalan yliopiston 
professori ja Kajaanin linnan vanki Johannes Messenius (n. 1580-1636). 
Samainen Messenius liittyy myös läheisesti Eerikinkronikan varhaiseen 
editiohistoriaan, sillä hän toimitti sen 1610-luvulla. 

Seuraava tekstinäyte 1960-luvulla julkaistusta tieteellisestä Eerikinkronikka- 
editiosta antaa käsityksen niin teoksen runomitasta kuin sen 
muinaisruotsalaisesta kieliasustakin. Sen rinnalla on 1980-luvulla julkaistu, 
vain hiukan modernisoitu ruotsinkielinen versio. Ote on luvusta ”Ristiretki 
tavesteja vastaan”: 


Tiaaldokhklonmmgeekikloovrealtkitithikike 
bade riddare ok riddare like, 
swavaarorhdrearpläkighacäräin 

at sighia synom memm tiil 

taghar han eth örlogh driwa wil — 

Swa lbödih Hram tten till Hedin kand! 

ok satte thetssnmmagikeiikanti 

at han skulle wara thera forman, 

for thy at han trodde bezst a han. 

Hans magher took ther gerna widher, 
han ville ok gerna vitha hans heder. 
Ok redde sik tha wapn ok tyghe 

raska häladha ok oblyghe. 
Hielma, på bettoradk prarreree 

wordo tha gäwe ok giordos flere. 
Huarnaditte siktthaiisimsttedih 

ok giordo gerna huattkemunaan bradtth 
Akskuttouvsaakkkoooäklööpandekhtitör 
Marger stor peninga kmwter 


wartltthallösttar aik giffkuen them, 
ther tha skuldo skilias vid thera heam 
Ak wistto ey niin tHe kommo atthe: 45 


Eerikinkronikkaa ei ole tätä ennen suomennettu kokonaisuudessaan. Satakunta 
vuotta sitten julkaistuun Hämeenlinnan kaupungin historiaan sisältyy kuitenkin 
Julius Ailion suomentama parin sivun mittainen näyte Eerikinkronikasta. 
Kronikka on erityisen mielenkiintoinen juuri Hämeen kannalta, sillä siinä 
mainitaan nimenomaan Birger-jaarlin tiliin pantu niin sanottu toinen ristiretki, 
”Hämeen ristiretki”, sekä Hämeen linnan perustaminen. Onkin varsin 
todennäköistä, että jaarli teki tämän retken, mutta, kuten Jouko Vahtola on 
todennut, ”ei ole perusteita uskoa, että se oli sellainen loistelias yritys, 
jollaiseksi sen 1320-luvulla kirjoitettu ristiretki- ja ritariromantiikan kyllästämä 
Eerikin kronikka kuvaa”.47 Vahtolan mukaan myös retken ajoittaminen on 
epävarmaa, mutta perinteisesti se on hänen mukaansa ajoitettu vuoteen 1249.48 
Ailion suomennoksessa — joka ei sekään juuri pyri toistamaan runomittaa — 
edellä mainittu tekstinkohta kuuluu seuraavasti: 


Silloin käski kuningas Erik koko valtakuntaansa, 
sekä ritareita että ritarien vertaisia, 

niin talonpoikia kuin virkamiehiä, 
kuten herrain tapana on, 

sanomaan miehilleen, 

että hän tahtoi sotaan lähdettävän; 

niin käski hän heitä pakanamaalle, 

ja antoi vävylleen toimeksi olla heidän johtajanaan 
pitäen häntä siihen paraimpana. 

Vävy otti toimen mielellään vastaan, 
haluten lisätä herransa kunniaa; 

panivat kuntoon aseensa ja suojuksensa 
uroot reippaat ja karskit; 

kypäriä, haarniskoja ynnä panssareita 
jaettiin ja tehtiin paljon lisää. 

Joka mies valmistautui seudullaan, 
täyttäen kernaasti kuninkaan käskyn, 
vesille lykättiin laivat ja veneet; 

paljon ja isoja rahakääröjä 

avattiin ja annettiin niille, 

jotka erosivat kodeistaan, 

tietämättä takaisintulostaan;49 


Eerikinkronikan kirjallisina esikuvina ovat toimineet etenkin saksalaiset 
kronikat. Ne olivat laajoja teoksia, jotka Eerikinkronikan tapaan käsittelivät 
oman maan tai ruhtinashuoneen vaiheita ja kertoivat historiallisista 


tapahtumista runomuodossa ja ritaritekstien hengessä. Eerikinkronikalla on siis 
paikka senaikaisen eurooppalaisen kirjallisuuden piirissä, sillä pohjimmiltaan 
se edustaa niin sanottua chanson de geste -sankarirunoutta, joka juontaa 
juurensa 1100-luvun Ranskaan. Ranskasta sankarirunous levisi myöhemmin 
Saksaan, ja siksi juuri saksalaisia riimikronikoita on pidetty Eerikinkronikan 
lähimpinä esikuvina. Tyylillisiä yhtäläisyyksiä on havaittu eritoten 
Eerikinkronikan sekä braunschweigilaisten ja liivinmaalaisten riimikronikoiden 
välillä. Joka tapauksessa Eerikinkronikan yhteys saksalaiseen 
kronikkatraditioon on todennäköinen jo siksi, että saksalaisvaikutus oli tuohon 
aikaan vahva ja saksalaisia oli paljon niin kuningas Birger Maununpojan kuin 
Eerik- ja Valdemar-herttuoiden hoveissa. Verrattuna muihin myöhempiin 
ruotsalaisiin riimikronikoihin Eerikinkronikka on muodollisesti ja tyylillisesti 
kuitenkin selkeästi korkeatasoisempi.so 

Eerikinkronikka on usein rinnastettu toiseen suureen keskiaikaiseen teokseen 
Eufemia-romaaneihin (Eufemiaromanerna), jotka on nimetty teoksen 
toimeksiantajan, Norjan kuningatar Eufemian (1270-1312) mukaan. Kyseessä 
on ulkomaisten laulujen pohjalta tehty käännös, knittelimuotoinen runoteos, 
joka tunnetaan myös nimellä Eufemian laulut (Eufemiavisorna). Se koostuu 
kolmesta 1300-luvun alussa laaditusta ruotsalaisesta ritariromaanista: Herr Ivan 
lejonriddaren, Hertig Fredrik av Normandie ja Flores och Blanzeflor. Eufemia- 
romaaneihin verrattuna Eerikinkronikka käsittelee todellisessa maailmassa 
eläneitä ritareita, ja näin ollen kronikan kohtaukset voivat valottaa keskiajan 
ylimystön elämää ja sen sosiaalisia käytänteitä jossakin määrin paremmin kuin 
Eufemia-romaanit.s1 

Ei ole tiedossa, oliko Eerikinkronikan tekijä tutustunut saksalaisiin tai 
lähempänä laadittuihin esikuviin kronikkaa kirjoittaessaan, mutta tätä voi pitää 
sangen todennäköisenä. Saksalaisten esikuvien antama kuva ritari-ihanteista 
sekä feodaalisesta eli läänityslaitokseen liittyvästä elämäntavasta oli joka 
tapauksessa tekijälle tuttu lähempääkin, sillä myös Eufemia-romaanit kuvaavat 
samantyyppistä maailmaa. Usein esikuvien vaikutus näkyy aiheiden lisäksi 
myös kirjallisissa kaavoissa: kontrasti karun poliittisen todellisuuden ja tekstin 
tyylikkäiden maneerien välillä on kronikassa paikoin käsin kosketeltava. Onkin 
sanottu, että Eerikinkronikassa ajan verinen historia esitetään kauniina 
näytelmänä, jonka yllä on romanttinen hohde. Esimerkiksi Matias 
Kettilmundinpoika on verrattavissa Englannin myyttisen kuningas Arthurin 
pyöreän pöydän ritareihin. Matias on myös kronikan rohkein ritari ja mitä 
tarkkanäköisin poliitikko; hän on Eerik-herttuan ohella kronikan päähenkilöitä. 
Huono enne tosin on hevosen kaatuminen ja lipun varren katkeaminen luvussa 
”Erik Menved ja kuningas Birger herttuoita vastaan”. Toinen esimerkki 
kronikan kirjallisista tyylikeinoista on se, miten jalojen neitojen kuvataan 
puhuvan ”punaisen suun suloisin sanoin” (luku ”Kuningas Valdemar naitetaan 
Sofia Erikintyttärelle”). Luvussa ”Hovan taistelu” kuningatar puolestaan pelaa 
Sakkia, kuten jo keskiajalla oli tapana; Sakkiin sisältyy myös vahvaa 


taistelusymboliikkaa. Näiden tyylillisten piirteiden lisäksi kronikassa on myös 
konkreettisuutta ja realismia, jopa huumoria. Vaikka kronikkaa paikoitellen 
leimaa riimisanojen keksimisen puute ja sen aiheuttama tietty kankeus, se on 
yksi keskiaikaisen kirjallisuuden hienoimmista saavutuksista.s2 


Rakenne 


Eerikinkronikka koostuu alkuperäisessä muodossaan 4 543 säkeestä, joista 
prologi kattaa ensimmäiset 28 säettä. 1800-luvun lopulla tehdyn vuosiin 
perustuvan jaottelun mukaan Eerikinkronikka voidaan jakaa kahdeksaan osaan: 


1) kertomus Birger-jaarlista ynnä muista (vuodet 1229—1266) 

2) kertomus Valdemar- ja Maunu-kuninkaista (vuodet 1266—1290) 

3) Torkkeli Knuutinpoika valtionhoitajana ja taistelu Venäjällä (vuodet 1290- 
1301) 

4) ensimmäiset erimielisyydet Birgerin ja hänen veljiensä välillä sekä 
Torkkelin kuolema (vuodet 1302—1306) 

5) ”Hätunan leikki” ja suuren sodan ensimmäinen vaihe (vuodet 1306-1309) 

6) suuren sodan jälkimmäinen vaihe, rauhat ynnä muut (vuodet 1309-1313) 

7) herttuoiden avioliitot ja ”Nyköpingin pidot” (vuodet 1312-1317) 

8) kosto herttuoiden puolesta ja uusi kuninkaanvaali (vuodet 1318—1320).53 


Uudemman jaottelun mukaan Eerikinkronikka voidaan rakenteellisesti jakaa 
viiteen kertovaan osaan säkeiden mukaan. Ensimmäinen osa kuvaa Birger- 
jaarlin aikaa Ruotsin holhoojahallitsijana (säkeet 67—535). Toinen osa kertoo 
ensimmäisestä veljesriidasta Birger-jaarlin poikien — kuningas Valdemarin ja 
kruununtavoittelija Maunun — välillä (säkeet 536-949). Kolmas osa (säkeet 
950—1805) käsittelee Torkkeli Knuutinpojan holhoojahallituksen onnellisena 
pidettyä aikaa ja neljäs toista veljesriitaa kuningas Maunu Ladonlukon poikien 
— kuningas Birgerin sekä Eerik- ja Valdemar-herttuoiden — välillä (säkeet 
1806—4071). Viides osa (säkeet 4072—4543) keskittyy herttuapuolueen 
toimintaan sen jälkeen, kun molemmat herttuat ovat kärsineet nälkäkuoleman 
Nyköpingin linnan vankeudessa.54 

Tämän suomennoksen jaottelu seuraa Ruotsin kuninkaiden hallituskausia, 
mutta tästä lisää tuonnempana (ks. luku ”Sananen suomennoksesta”). 

Eerikinkronikan retorinen rakenne on seuraavanlainen: Teoksen alussa on 
johdanto (prologi) eli exordium, jota seuraavat tekstin kertova osuus sekä loppu 
eli peroratio.s5s Eerikinkronikassa prologi on varsin lyhyt (suomennoksen luku 
D, kertova osuus kattaa suurimman osan kronikkaa (suomennoksen luvut H-V), 
ja loppu on jälleen melko lyhyt (suomennoksen luku VD. 


Kieli ja tyyli 


Riimikronikoiden kielelle ja tyylille ovat tyypillisiä kaavamaiset sanamuodot, 
mutta koska riimikronikat kuitenkin usein kuvaavat todellisia henkilöitä ja 
tapahtumia, niihin sisältyy myös tiettyä konkreettisuutta ja elävyyttä. Se, että 
tekijä paikoitellen kuvaa tapahtumia minämuodossa, ikään kuin olisi ne itse 
kokenut, on tekstin todistusvoiman suhteen ongelmallista: tämä 
kirjoittamisstrategia kuuluu osaksi tyyliin, ja sen tarkoitus on myös 
havainnollistaa.s6 Kirjurin minä tulee esille muun muassa seuraavissa 
esimerkeissä: ”Tämän kertoi minulle eräs mies vahvistaen sen, mitä eräs toinen 
mies oli nähnyt” (luku ”Herttuat hävittävät Skoonea”) ja ”Niin laajalti kuin 
olenkin matkustellut pitkin maita, en ole koskaan nähnyt toista sen [juhlasalin] 
kaltaista, niin suuri ja mahtava se oli. [---] Nähdessäni sen ensimmäisen kerran 
toivoin, että se olisi ollut minun!” (luku ”Lödösen juhlasali”). Se, että 
viittaukset tekijään kuuluvat tyyliin, ei tietenkään sulje pois sitä, etteikö 
kirjoittajalla tosiasiallisesti olisi voinut olla myös omakohtaisia kokemuksia 
aiheestaan. Tämä ulottuvuus on omiaan lisäämään tekstin salaperäisyyttä, 
tarunhohtoisuutta. Eerikinkronikka onkin monessa mielessä kaksiselitteinen 
teksti.s7 

Havainnollisuus ja elävyys muun muassa taisteluiden ja juhlamenojen 
kuvauksessa ovat tunnusomaisia piirteitä Eerikinkronikalle. Kronikassa 
kuvataan esimerkiksi sotaretkiä ja niihin valmistautumista sekä yhteenottoja 
taistelukentillä venäläisiä vastaan Karjalassa ja Inkerinmaalla (esim. luvut 
”Taisteluita karjalaisia vastaan” ja ”Uusia taisteluita Karjalassa”). Taisteluiden 
lisäksi tekijä kuvaa myös ritarielämään keskeisesti kuuluneita turnajaisia ja 
muita juhlamenoja, seremonioita (esim. luvut ”Herttua Maunun häät”, 
”Tanskalaiset ja ruotsalaiset turnajaisissa” ja ”Hovi Bjälbossa”). Teoksen 
päähenkilöitä, heidän ulkonäköään ja luonnettaan tekijä kuvaa niin ikään 
tarkasti. Henkilökuvauksessa käytetään ajan ritari-ihanteita ilmentäviä 
adjektiiveja.ss Tästä kertoo seuraava tekstinäyte luvusta ”Kuningas Valdemar 
ottaa valtakunnan haltuunsa”, joka sisältää monta kuvailevaa laatusanaa: 


Kuningatar Sofia ylenkatsoi lankojaan. Vain harvoin he kykenivät olemaan 
hänelle mieliksi. Kuningas Valdemar oli ylväs ja vaalean kaunis, herttua 
Maunu taas tummanpuhuva ja laiha. Siksi kuningatar nimitti Maunua 
”Kattilanpaikkaajaksi”. Maunu oli kuitenkin hyvin muodostunut kaikilta 
jäseniltään, niin käsistään kuin jaloistaankin. Hän oli hillitty ja hyvätapainen. 
Herttuan veljeä kuningatar kutsui ”Eerik Mitättömäksi”. Mitä Eerik 
puolestaan ajatteli kuningattaresta, sitä en tiedä, mutta voin hyvin arvata, 
sillä mieluummin olisin nimetön kuin mitätön. 


Kronikka sisältää kosolti nasevia kuvailuja, toteavia repliikkejä sekä 
lakonismeja eli lyhyitä esitystapoja ja ilmauksia. Lakonismeista esimerkkejä 
ovat ”Luulenpa, että heidän joulustaan tuli ankea” (luku ”Herttuat hävittävät 
Skoonea”) sekä ”Vain harva sanoo hänen menetelleen oikein” (luku 


”Herttuoiden kuolema”). Toteamuksista esimerkkinä mainittakoon ilmaukset 
”Ei heitä nälkään näännytetty”, joka esiintyy teoksessa kahtaalla (luvut 
”Kuningas Birger vankeudessa” ja ”Stegeborgin piiritys”). Sen sijaan luvussa 
”Herttuoiden kuolema” sanamuoto on toinen, ja se painottaa Birgerin 
kataluutta: ”Tällä tavoin kuningas Birger näännytti herttuat kuoliaaksi.” 
Toteamuksiin kuten ”Kun ihmisen vastoinkäymiset alkavat, kukaan ei enää 
kuuntele hänen sanojaan” (luku ”Torkkeli Knuutinpoika vangitaan”) sisältyy 
myös inhimillisiä ja filosofisiakin aspekteja. Eerikinkronikan elävät 
kertomukset kuuluvat vanhahtavasta kronikkatyylistään huolimatta keskiajan 
parhaimpaan kirjallisuuteen, sillä sen kieli onnistuu puhuttelemaan lukijaansa 
ajasta riippumatta.s9 

Eerikinkronikka on kielellisesti paikallistettu Länsi-Göötanmaalle. Kronikan 
kielessä on kuitenkin havaittavissa sekä läntisiä että itäisiä ruotsin kielen 
piirteitä. Teksti sisältää alueellisten murteellisten piirteiden lisäksi myös 
sosiaalisiksi luokiteltavia piirteitä. Lisäksi on oletettu, että runomuotoinen 
teksti sisältäisi enemmän puhekielisyyksiä kuin proosa, mutta tosiasiassa on 
vaikeaa osoittaa, mitkä piirteet tekstissä johtuvat kirjoittajan omasta 
kielellisestä taustasta — eikä se aina ole edes tarkoituksenmukaista. 
Eerikinkronikan originaalin muinaisruotsin muodot ja sanasto ovat kuitenkin 
säilyneet myöhemmissä jäljennöksissä melko hyvin. Yksi syy voi olla juuri 
tekijän käyttämä runomitta. Teksti on myös pääpiirteissään tyylillisesti sujuvaa 
eikä erityisen raskassoutuista, mikä voi puoltaa sitä, että tekijä olisi sanellut 
tekstinsä jollekulle toiselle. Se, että teksti on laadittu myös viihdyttävään 
tarkoitukseen, ei myöskään ole voinut olla vaikuttamatta teoksen kielelliseen 
ilmaisuun. Tekijällä on kaikesta päätellen luontainen taipumus kertomiseen ja 
runoilemiseen; hän onkin taitava keskiaikainen kynäniekka ja riiminikkari.60 

Yksi kielellisesti kiinnostava piirre kronikassa on esimerkiksi suoran 
esityksen käyttö. Esimerkiksi luvussa ”Birger-jaarli ja Joar Sininen” jaarli 
kysyy tuohtuneena: ”Miksei minusta tullut kuningasta?” (keskiaikaisessa 
tekstissä ei nykyisen kaltaista välimerkitystä tietenkään ollut). Toinen kiintoisa 
piirre ovat kronikan kohdat, joissa vaihdetaan teitittelystä sinutteluun samassa 
repliikissä (i te? ja thu sinä”). Usein nämä vaihtelut ovat retorisesti varsin 
harkittuja, ja ne voivat osaltaan kertoa aikakauden kielellisistä 
käyttäytymiskoodeista.s1 Esimerkkinä voidaan mainita seuraava näyte luvusta 
”Torkkeli Knuutinpoika teloitetaan”, jossa Folke Joninpoika, Fänön herra, 
ensin sinuttelee ja sitten teitittelee kuolemansa kohtaavaa Torkkelia: 


Ennen joulua tapahtui seuraavaa. Vähän ennen paaston alkua Fänön herra 
Folke Joninpoika tuli vankilaan. Hän ilmoitti marskille, että tämä tulisi 
kuolemaan pyytäen tätä valmistautumaan siihen. ”Minun herrani kuningas ei 
enää halua antaa sinun elää. Teidän tulee suoda minulle anteeksi, että teen, 
mitä kuningas käski. Kuolemanne saa minut surulliseksi.” 


Eerikinkronikan sanasto on ajalleen melko uskollista, ja vanhoja ruotsalaisia 
sanoja esiintyy uudempien lainojen rinnalla. Eerikinkronikka on kuitenkin 
leimallisesti vanhempaa muinaisruotsia, vaikka kronikan kielessä on 
havaittavissa myös merkkejä kielellisestä murroksesta eli vieraan vaikutuksen 
lisääntymisestä.62 

Eerikinkronikan sanasto sisältää paljonlaisesti ritari- ja hovielämään 
kuuluvia sanoja (suluissa esimerkki kyseisten sanojen muinaisruotsalaisista 
muodoista). Esimerkiksi eri silkkilaaduista tekstissä mainitaan baldakiini 
(baldakin), brokadi (päl), lamee (bliald) ja sindaali (sindal). Myös ritarien 
sotisovista kronikka antaa kattavan kuvan: on haarniskoita (harnisk), 
rengaspaitoja (brynia), rintapanssareita (panzare) ja rintarautoja (plata) sekä 
säärivaruksia (hosen sko [sik], ?pukea ylleen säärivarukset?). Kronikka 
mainitsee myös joukon erilaisia aluksia, haaksia, joiden koko ja nopeus 
vaihtelevat: tavanomaisempien laivojen (skip) ja veneiden (bater) lisäksi 
tekstissä esiintyy erilaisia pursia (buza, karve, löpeskuta ja snäkkia), haapioita 
(mahd. haper), koggeja (kogger), lotjia (lädhia) sekä uiskoja (uska). 
Kronikassa järjestetään turnajaisia (torney) ja ritariotteluita (bohordh), joissa 
taitetaan peistä (dust[er]). Sanaa ruotsalainen (svänsker) ei kronikasta löydä: 
sen sijaan puhutaan esimerkiksi uplantilaisista (upländsker). Kiehtovan lisän 
kronikan kieleen tuo se, että sekaan on livahtanut myös muutama 
suomenkielinenkin sana keskiaikaisesta kielikontaktista kertomaan: uisko 
(vsko, säe 1511), haapio (hapa, säe 1512) ja majapaikka (mäio stadha, säe 
1573).63 Kääntäjien ja kääntämisen historian kannalta kiinnostavaa on se, että 
kronikassa mainitaan tulkki (luvut ”Uusia taisteluita Karjalassa” ja ” Matias 
Kettilmundinpoika haastaa venäläiset”). 


Käsikirjoitukset ja editiot 


Eerikinkronikan alkuperäiskäsikirjoitus ei ole säilynyt, ja kronikka tunnetaan 
näin ollen vain 1400-luvulta peräisin olevina jäljennöksinä, mikä on 
luonnollisesti vaikeuttanut ajoittamista ja attribuutiota eli alkuperän 
määrittämistä. Eerikinkronikan tekstihistorian kannalta kiinnostavimmat 
käsikirjoitukset ovat ne kolme, joissa kronikka esiintyy alkuperäisenä 
toimitteena alkuperäisine johdantoineen. Kyseiset koodeksit eli 
käsikirjoitusnidokset ovat Holm. D 2, D 3 ja D 4 a, joita kaikkia säilytetään 
Ruotsin kuninkaallisessa kirjastossa Tukholmassa. Vanhin käsikirjoitus on D 4 
a eli niin sanottu Codex Verelianus (”Fru Märetas bok” eli ”Rouva Märetan 
kirja”), jonka teksti on 1440-luvulta. Käsikirjoitus D 2, jota sekä Gustaf Edvard 
Klemming että Rolf Pipping ovat käyttäneet editioidensa pohjana 1800- ja 
1900-luvuilla, on laadittu yhtenä volyyminä noin vuonna 1470. Käsikirjoitus D 
3 (Fru Elins bok” eli ”Rouva Elinin kirja”) puolestaan on aikaisintaan 
vuodelta 1476, todennäköisesti kuitenkin vasta 1480-luvulta.s4 


Eerikinkronikka on julkaistu aiemmin ruotsiksi muutaman kerran, ja lisäksi 
siitä on julkaistu otteita erinäisissä antologioissa, erityisesti Ruotsin kieli- ja 
kirjallisuushistorian yleisesityksissä.ss Kronikasta on laadittu kolme tieteellistä 
ja yksi laajemmalle yleisölle suunnattu laitos. Ensimmäisen tieteellisen edition 
laati G. E. Klemming vuonna 1865 otsikolla Gamla eller Eriks-krönikan. 
Folkungarnes brödrastrider med en kort öfversigt af närmast föregående tid 
1229-1319. Eerikinkronikka julkaistiin tieteellisesti myös vuonna 1921, jolloin 
sen toimitti Rolf Pipping. Vuonna 1963 Pippingin editiosta otettiin 
uusintapainos, johon oli tehty yksi lisäys, joka ei tosin ollut aivan 
merkityksetön.ss Eerikinkronikan editorit olivat oman aikansa etevimpiä 
lähdejulkaisijoita: Klemming (1823—1893) oli ylikirjastonhoitaja Ruotsin 
kuninkaallisessa kirjastossa, Pipping (1889—1963) ruotsin kielen ja 
pohjoismaisen filologian professori Turussa. Eerikinkronikan kolme tieteellistä 
editiota on julkaissut Svenska fornskriftsällskapet, arvostettu Upsalassa toimiva 
tieteellinen seura. 

Populaarin edition Eerikinkronikasta on toimittanut keskiaikaisista 
riimikronikoista väitellyt kirjallisuustieteilijä Sven-Bertil Jansson vuonna 1985 
(1986). Hänen editionsa on painettu sittemmin uudestaan 1990- ja 2000- 
luvuilla. Sen kieltä on jonkin verran normalisoitu, ja lisäksi siihen on lisätty 
joitakin sanaselityksiä nykylukijaa silmällä pitäen. Näin on tehty siksi, että 
Eerikinkronikan muinaisruotsi on nykyruotsalaisenkin lukijan näkökulmasta 
vaikeaa luettavaa, joka edellyttää harjaantumista vanhaan kieleen. 


Eerikinkronikka tutkimuskohteena 


E erikinkronikka on vuosien saatossa ollut monen eri tieteenalan — historian, 


kirjallisuudentutkimuksen, filologian ja kielentutkimuksen — kiinnostuksen 
kohteena. Usean eri tutkimusperinteen osoittama kiinnostus on täysin 
ymmärrettävää, sillä kuuluuhan kronikka eurooppalaisen ritarirunouden 
vahvaan traditioon: muinaisenglantilaisen sankarieepoksen Beowulfin tapaan 
myös Eerikinkronikka, ”Ruotsin Kalevala”, on maailmankirjallisuuden 
klassikko, joka kuitenkin on jäänyt suurelle yleisölle melko tuntemattomaksi. 
Eerikinkronikkaa on aiemmassa tutkimuksessa luonnehdittu monin eri 
superlatiivein: se on esimerkiksi yksi Ruotsin ja Suomen keskiajan 
arvokkaimmista muistoista, Ruotsin ensimmäinen perusteellisesti kertova 
lähde, keskiajan parasta kirjallisuutta ja riimikronikoista paras, vanhin säilynyt 
muinaisruotsalainen runoteos, merkittävin teos, jonka muinaisruotsi on 
tuottanut, sekä Ruotsin keskiajan merkittävin runoteos ja ensiarvoisen tärkeä 
historiallinen lähde.s7 Kronikan historiallinen, kaunokirjallinen ja filologis- 
kielitieteellinen lähdearvo onkin kiistaton. Erityisesti ruotsalaisen rälssin 
ylimmän kerroksen minäkuvan tutkimukselle kronikka on erinomainen lähde. 


Tästä huolimatta on syytä painottaa, että tekstiin sisältyy koko joukko 
lähdekriittisiä ongelmia: Eerikinkronikassa on paljon totta mutta myös paljon 
sepitettä. Fakta sekoittuu fiktioon, fiktio faktaan. Eerikinkronikka onkin 
historian tutkijoille pulmallinen teksti, joka edellyttää suurta lähdekritiikkiä.ss 

Filologian tutkijaa kiinnostaa kieli historiassa ja historia kielessä.69 
Eerikinkronikka onkin saanut osakseen samanlaista filologista kiinnostusta kuin 
esimerkiksi vuosina 1461—1491 lähteissä mainittu birgittalaisveli ja kirjailija 
Jöns Budde. Aiemmista kronikkaa käsitelleistä tutkimuksista mainittakoon 
Pippingin väitöskirja Eerikinkronikan äänneopista vuodelta 1919. Samalta 
vuodelta on myös hänen kokoamansa ja järjestämänsä kronikan sanasto. 
Pippingin kommentaari vuodelta 1926 on Eerikinkronikka-tutkimuksen 
klassikko, tiiliskivi, jota 2000-luvunkaan tutkimuksella ei ole varaa sivuuttaa. 
Eerikinkronikan kielestä ei kuitenkaan ole toistaiseksi tehty systemaattista 
kielitieteellistä perustutkimusta, mikä on hankaloittanut tekijän identifiointia.70 
Filologian ja kielentutkimuksen kannalta mielenkiintoinen tutkimusongelma on 
esimerkiksi puhutun ja kirjoitetun kielen suhde keskiaikaisessa 
kronikkatekstissä eli se, miten autenttisesti vuosisatain takainen teksti ylipäänsä 
voi heijastella aikansa puhuttua kieltä, vallankin dialogiosuuksissa. 

Lisäksi Eerikinkronikan tieteellistä ja yhteiskunnallista relevanssia lisää, että 
se on vanhin säilynyt laajahko ja täysin ruotsalainen kirjallinen tuotos: se ei siis 
ole käännös eikä ulkomaisen esikuvan pohjalta tehty muokkaus, vaikka tekstillä 
toki on ollut kirjallisia esikuvia.71 


Eerikinkronikka ajassa 


E erikinkronikan synnytti sydänkeskiaika, jolloin syntyi myös ritarien 
elämänmuotoa uudentava kulttuuri, joka käsitti sekä kirjallisuutta, kuten 
ritariromaanit, että rituaalinomaisia käytäntöjä, kuten turnajaiset. Tämä kaikki 
on osa keskiaikaista perintöämme.72 

Eerikinkronikka on ajankohtainen myös 2010-luvulla: sitä tutkitaan ja 
luetaan jatkuvasti. Tästä kertoo muun muassa Bengt R. Jonssonin vuonna 2010 
julkaistu postuumi tutkimus, jossa Eerikinkronikan kirjoittajan arvoitus on mitä 
todennäköisimmin ratkaistu: Jonssonin mukaan kirjoittaja on herttua Eerikin 
sihteerinä toiminut Torkkeli Kristiinanpoika, kuten edellä on käynyt ilmi. 
Lisäksi Eerikinkronikasta on julkaistu vuonna 2012 englanninnos, joka tuo 
kronikan maailmanlaajuisen lukijakunnan tietoisuuteen. Tätä ennen kronikka 
on käännetty myös venäjäksi ja ranskaksi. 

Nykypäivän lukijalle Eerikinkronikka on mielikuvitusta ruokkiva 
sankarieepos, joka kertoo keskiaikaisen kirjurin suodattimen läpi ajasta, jota ei 
enää ole. Eerikinkronikka onkin monella tapaa dynaaminen teksti, jossa fakta ja 
fiktio, myytit ja todellisuus sekoittuvat luoden tekstiin jännitteitä ja 


kerrostumia. Kronikan lehdiltä kaikuvat keskiaikaiset äänet, sillä sen yksi 
funktio on ollut olla ääneen luettava, viihdyttävä teksti. Lisäksi runomitta on 
asettanut sen kielelle ja estetiikalle omat tyylilliset vaatimuksensa. 
Eerikinkronikkaa voi tänä päivänä lukea esimerkiksi tarkastelemalla, millaisia 
mentaliteetteja ja ideologioita sekä poliittisia narratiiveja se kuvaa.73 Kronikka 
sisältää lisäksi joukon dikotomioita, kuten keskus ja periferia, miehet ja naiset 
sekä kristityt ja pakanat, joita tutkimus tulevaisuudessa toivon mukaan 
entisestään valottaa. 

Kenties Eerikinkronikan, elävän eepoksen, ajattomuus on juuri siinä, että 
siitä löytyy kosketuspintoja niin historiaan, kieleen kuin kirjallisuuteenkin, 
jotka kaikki juontavat juurensa filologiseen perinteeseen. Eerikinkronikan 
kirjuri — olkoon hän sitten Torkkeli Kristiinanpoika tai joku muu — saa lukijansa 
vuosisadasta toiseen pohtimaan tekstiin liittyviä totuudellisuuskysymyksiä ja 
niiden ylittämistä — ja samalla myös menneisyyttä ja ihmisen paikkaa 
maailmassa. Kukaties Eerikinkronikan kirjuri viittaa juuri tekstin ja totuuden 
suhteeseen ja myös ihmisen osaan, kun hän luvussa ”Torkkeli Knuutinpoika 
teloitetaan” kirjoittaa: ”Oi maailma, miten sinulla onkaan tapana palkita mies, 
joka luottaa sinuun liikaa! Kauneutesi ja petolliset suosionosoituksesi päättyvät 
niin usein suruun ja itkuun!” 


Sananen suomennoksesta 


Sanan lähteenä on siis alkukieli, alkuteksti, ja alkutekstiä ympäröivä ja 
ruokkiva elämänmuoto, kulttuuri ja historia, muinaisuus. Mutta mehän 
puhumme käännöstyöstä; se merkitsee että perspektiivi on jossakin vaiheessa 
käännettävä, täydet 180 astetta. 

Lassi Nummi74 


Eerikinkronikka on vanhinta ja vaikeaselkoisinta ruotsia, niin sanottua 
vanhempaa eli klassista muinaisruotsia (n. 1225—1375). Ehkä juuri tämä 
ajallinen kuilu on syynä siihen, ettei teosta joitakin yksittäisiä tekstinkohtia 
lukuun ottamatta ole aikaisemmin suomennettu.75 Mielestämme nyt onkin 
korkea aika saattaa tämä Ruotsin varhaisin historiateos ja vanhin säilynyt 
ruotsalaisperäinen kirjallinen teos myös suomenkielisen lukijan saataville. 
Suomen historian kannalta kronikka on erityisen kiinnostava, sillä se kertoo 
muun muassa Birger-jaarlin sotaretkestä, Hämeen linnan rakentamisesta ja 
taisteluista Karjalassa. 

Eerikinkronikka on kirjoitettu keskiajan riimikronikoille tyypillisellä 
runomitalla, knittelillä. Suomennoksen kantavana ajatuksena on ollut laatia 
proosasuomennos, joten alkuperäistekstin runomittaa ei ole edes yritetty 
tavoitella. Keskiaikaisten tekstien runosta proosaksi kääntämiseen liittyy 
luonnollisesti paljon ongelmia, vaikka proosa onkin formaatiltaan vapaampaa 
kuin runo. Esimerkiksi käännöstieteilijä Susan Bassnettin mukaan suurimpia 
ongelmia ajallisesti etäisen tekstin kääntämisessä on, ettei runoilijaa ja hänen 
aikalaisiaan enää ole ja että runo on menettänyt merkityksensä omassa 
kontekstissaan.76 Ajallinen ero lähtötekstin ja kohdetekstin kielen välillä onkin 
tässä tapauksessa sangen suuri, lähes 700 vuotta. Suomennoksessamme 
olemme kuitenkin parhaamme mukaan yrittäneet säilyttää alkuperäisen runon 
tunnelman ja poljennon.77 Faktan ja fiktion sekoittuminen asettaa myös 
suomentajille haasteen: miten suomentaa teksti niin, että se on sisällöllisesti 
mahdollisimman tarkka mutta myös esteettisesti kunnianhimoinen? 

Suomennostyön pohjana olemme käyttäneet Rolf Pippingin alun perin 
vuonna 1921 julkaisemaa ja vuonna 1963 uudelleen painettua tieteellistä 
editiota, jota täydentää hänen seikkaperäinen kommentaarinsa vuodelta 1926. 
Lisäksi olemme hyödyntäneet kahta yleistajuisempaa teosta: Sven-Bertil 
Janssonin vuonna 1986 julkaisemaa Eerikinkronikka-editiota ja Gustaf - 
Cederschiöldin vuonna 1899 julkaisemaa teosta Om Erikskrönikan, 
”Eerikinkronikasta”. Eerikinkronikka on käännetty myös venäjäksi vuonna 
1994 (käänt. A. Ju. Zeltuhin, 2. painos 1999), ranskaksi vuonna 2005 (käänt. 
Corinne Pöneau) ja viimeksi englanniksi vuonna 2012 (käänt. Erik Carlguist ja 


Peter C. Hogg). 

Suomennos on lukemisen helpottamiseksi jaettu kuuteen päälukuun, jotka 
prologia (säkeet 1—28) lukuun ottamatta noudattelevat Ruotsin hallitsijoiden 
hallituskausia. Pääluvut on edelleen jaettu alaotsikoihin, jotka ovat pääosin 
Sven-Bertil Janssonilta, mutta paikoitellen olemme niitä muutelleetkin. 
Alaotsikoiden yhteydessä mainitaan myös säkeet, jotta suomennoksen kohdat 
olisi helpompi paikantaa Pippingin editioon. Mainittakoon, että Janssonin 
editiosta puuttuu kaksi säettä: 2581 (”aavistamatta, mitä heillä oli mielessään”) 
ja 4245 (”Lyder Foss, hyvä soturi”).78 Tieteellisistä editioista ensisijainen on 
Pippingin edition uusintapainos.79 Siitäkin puuttuu yksi säe, 1577 (”niin 
kaunista heidän aseitaan oli katsella”), joka puolestaan on Janssonilla. 

Suomennos on syntynyt filologin (Lönnroth) ja historioitsijan (Linna) 
yhteistyönä. Lönnroth on lisäksi kirjoittanut teoksen johdannon ja laatinut 
nimihakemistot. 

Vieraskielisten henkilönnimien kohdalla olemme noudattaneet Uuden 
kielioppaan suositusta, jonka mukaan ”Suomen ja Ruotsin yhteisen historian 
ajalta käytetään nimistä suomalaistettuja asuja aina 1500-luvun lopulle saakka, 
esim. Maunu Tavast, Jaakko Teitti”.so Muut vieraskieliset henkilönnimet 
olemme pääasiassa jättäneet suomalaistamatta. 

Myöskään suurinta osaa vieraskielisistä paikannimistä emme ole 
suomalaistaneet, vaan ne ovat alkukielisessä asussaan. Poikkeuksen 
muodostavat kuitenkin ne paikannimet, joilla on ”vakiintuneet suomalaisasut” 
ja joita siksi ”on syytä jatkuvasti käyttää”.si Tämä selittää esimerkiksi muodot 
Skoone (vrt. Skäne), Upsala (vrt. Uppsala) ja Vermlanti (vrt. Värmland). 

Nimihakemistoissa annetaan aina myös esimerkki nimien alkuperäisestä 
kirjoitusasusta (ortografia voi luonnollisesti vaihdella eri puolilla lähtötekstiä). 
Näin ollen epäselvyyttä ei pitäisi syntyä. Nimien suomentaminen on 
mielestämme ennen kaikkea tyylillisesti sopiva ratkaisu näinkin vanhaan 
kronikkatekstiin ja sen traditioon. 

Kirjassa on myös kartta Eerikinkronikan tärkeimmistä tapahtumapaikoista, 
luettelo keskeisistä kronologisista kiintopisteistä, Birger-jaarlin sukutaulus? 
sekä henkilö- ja paikannimihakemistot. Valikoima keskeistä kirjallisuutta kirjan 
lopussa auttaa kiinnostunutta lukijaa perehtymään aiheeseen lisää, sillä 
Eerikinkronikasta on kirjoitettu varsin paljon. 


Eerikinkronikka 


I Prologi 
Assit ad inceptum Sancta Maria meum!:i 


J umalalle olkoon kunnia, kiitos ja ylistys! Hänestä lähtee kaikki hyvä: koko 


maanpiirin ilo ja taivaan valtakunnan armo. Hän hallitsee näitä molempia ja 
antaa niistä läänityksiä kenelle haluaa. Autuas se, joka tämän kykenee 
ansaitsemaan! 

pyhät käskynsä, saa osakseen taivaan valtakunnan rauhan Hänen luonaan. 

Näin laajaksi Jumala on järjestänyt maailman: on metsiä ja maita, vuoria ja 
rinteitä, lehtiä ja ruohikoita, vesiä ja hietikoita, paljon kaikkea mistä iloita sekä 
lukuisia maita, joiden joukossa yksi nimeltään Ruotsi. Ken sitä etsii, löytää sen 
maailman pohjoisosasta. Siellä on hyviä sotureita, ritareita ja mainioita 
sankareita, jotka pitivät hyvin puolensa jo Didrik Berniläistä vastaan. 

Tässä kirjassa kerrotaan, miten herrat ja ruhtinaat ovat Ruotsissa eläneet, 
mitä he ovat tehneet ja mitkä heidän kohtalonsa ovat olleet. Tähän on 
kirjoitettu, miten tämä kaikki on tapahtunut. Ken sitä aiemmin ei ole kuullut 
kerrottavan, nyt hänelle tarjoutuu siihen tilaisuus. Olkaa siis tarkkana, mikäli 
haluatte kuulla kaunista kerrontaa ja viihtyä kanssamme, ennen kuin koittaa 
aika käydä pöytään. 


II Eerik Eerikinpojan ja Knuut Pitkän hallituskaudet (1222— 
1250) 


Eerik Sammalkieli ja Nilkku 
säkeet 29—88 


Ei kerromme Eerik-nimisestä kuninkaasta. Hän hallitsi koko 


valtakuntaa käyttäen valtaa yli kaiken. Mitä hän käski ja tuomitsi, niin myös 
tapahtui. Vain harvat rohkenivat vastustaa häntä: kuninkaan pahimmat 
vastustajat olivat Knuut ja Kaarle sekä muutama muu, nimittäin Harald ja 
Holmger folkungien puolueesta. He taistelivat voittoisasti Eerikiä vastaan 
aiheuttaen tälle suurta vahinkoa. Olustran taistelussa he olivat niin vahvoja, että 
Eerik-kuninkaan miehineen oli paettava Tanskaan. Siitä Knuutin kannatus 
kasvoi, ja hänet valittiin kuninkaaksi. Hänellä oli kuitenkin vain vähän 
elinaikaa jäljellä — hän kuoli pian tämän jälkeen —, ja jälleen jouduttiin uuteen 
taisteluun. 

Eerik-kuningas palasi viivyttelemättä takaisin valtakuntaan. Myös folkungit 
yhdistivät voimansa haluten yhä vastustaa kuningasta. Eerik-kuningas oli 
kuitenkin onnekkaampi, sillä hän voitti Sparrsätran taistelun. Folkungit 
pakenivat lyötyinä. Kenen kohtalona oli kuolla, se kuoli. 

Holmger pakeni Gestriklantiin. Siellä kuningas Eerik kuitenkin vangitutti 
hänet ja lyötätti häneltä pään poikki. Kuningas salli Holmgerin saada 
kunniallisen hautajaissaaton ja antoi haudata hänet juhlallisesti. Kuninkaan 
käsiinsä saamat papit hautasivat hänet Skon luostariin, jonne hän ennen 
kuolemaansa oli pyytänyt tulla haudatuksi. Jumala oli Holmgerille armollinen 
ja teki hänestä pyhän. Autuas se, joka palvelee Jumalaa. 

Kuningas Eerik sammalsi hieman puheessaan ja ontui lisäksi jalkaansa. Hän 
ylläpiti lujasti lakia ja oikeutta sekä suosi suuresti omaa sukuaan. Hänen 
hovinsa oli vieraanvarainen ja sen tavat jalot: hän takasi talonpojille rauhan. 
Vakavia asioita hän ymmärsi hyvin, mutta turnajaisiin hän ei juurikaan kyennyt 
osallistumaan. 

Eerikillä oli sisar, Ingeborg. Tultuaan naimaikään myös hänelle tuli aika 
avioitua, kuten monen tekee mieli — niin arvelen asioiden maailmassa 
edelleenkin olevan. Monet kosivat häntä, mutta kuningas päätyi antamaan 
hänet puolisoksi eräälle itägöötanmaalaiselle miehelle, jota kansa kutsui 
Birgeriksi. Tämä oli syntynyt Bjälbossa, ja ennen kuolemaansa hänestä oli 
tuleva jaarli. Heidät liitettiin laillisesti yhteen sen mukaan kuin kirkko- 
oikeuteen ja silloin voimassa olleeseen lakiin oli kirjoitettu. He elivät yhdessä 
monta vuotta. 


Ristiretki tavesteja vastaan 


säkeet 89—156 


Kuningas Eerik antoi käskyn käydä koko valtakunnassaan sekä ritareille että 
heidän vertaisilleen, samoin sekä talonpojille että ratsupalveluksessa oleville. 
Näin herroilla on yhä tapana käskeä miehiään halutessaan ryhtyä sotaan. Niinpä 
kuningas käski heitä lähtemään pakanamaahan asettaen heidän esimiehekseen 
lankonsa Birgerin, jota kohtaan hän tunsi suurinta luottamusta. Lanko ryhtyi 
tehtävään mielellään, sillä myös hän halusi edistää kuninkaan kunniaa. 

Riuskat ja rohkeat soturit varustautuivat asein ja sotisovin. Kypärät, 
rintaraudat ja rintapanssarit olivat tarpeen, ja siksi niitä valmistettiin lisää. 
Kukin varusti itsensä tykönään noudattaen kernaasti kuninkaan käskyä. Laivoja 
ja nopeakulkuisia pursia laskettiin vesille. Monta vanhaa isiltä perittyä miekkaa 
otettiin alas seiniltä, joilla ne olivat kauan roikkuneet. Monta suurta rahanyyttiä 
avattiin ja niistä jaettiin niille, joiden piti jättää kotinsa epävarmoina 
paluustaan. 

Monen vaimon nähtiin itkevän vuolaasti ja vääntelevän käsiään. Kaikki 
illoitsivat kuitenkin siitä, että matka tehtiin Jumalan kunniaksi. Miehet saatettiin 
juhlallisesti rantaan, ja heille toivotettiin kädestä pitäen hyvää matkaa. Silloin 
suudeltiin monta punaista suuta, joita ei sen jälkeen enää koskaan suudeltu 
sydämen kyllyydestä. Joitakuita ei näet sen koommin enää nähty — sellaistahan 
tällaisesta erosta yleensä seuraa. Miesten lähtiessä matkaan puhalsi myötätuuli. i 

Samaan aikaan myös pakanat varustautuivat. He tiesivät hyvin, että 
hyökkääjät tulisivat koitumaan heille vahingoksi eivätkä suinkaan hyödyksi. 
Mitä useampia lukemattomista kullatuista laivankeuloista pakanat saivat 
näkyviinsä, sitä enemmän heidän ilonsa kääntyi suruksi. 

Kristityt laskivat siellä satamaan, ottivat viirinsä ja nousivat maihin. 
Maihinnousu onnistui hyvin kristittyjen kilpien ja kypärien hohtaessa yli koko 
sen maan. Kristityt mielivät päästä mittelemään miekkojaan pakanallisten 
tavestien2 kanssa — näin oletan heidän myös tehneen —, myös kultaa, hopeaa ja 
suuria karjalaumoja he mielivät. Tavestit pakenivat silloin, pakanat hävisivät, ja 
kristityt voittivat. Joka halusi antautua, ryhtyä kristityksi ja ottaa vastaan 
kasteen, sai säilyttää omaisuutensa ja henkensä sekä elää kaikessa rauhassa. 
Pakana, joka tähän ei alistunut, surmattiin. 

Kristityt rakensivat sinne linnoituksen, johon he sijoittivat ystäviään ja 
sukulaisiaan. Linnan nimi on Hämeen linna, ja se tuottaa pakanoille edelleenkin 
murhetta, sillä se seisoo siellä vieläkin, niin arvelen. Kristityt asuttivat sen 
maan kristityillä miehillä, ja siitä samasta maasta tuli kokonaan kristitty. 
Luulenpa, että venäläisten kuningas menetti sen. 


IT Valdemar Birgerinpojan hallituskausi (1250-1275) 


Birger-jaarli ja Joar Sininen 
säkeet 157-201 


Sina välin kotimaassa kuningas Eerik kuoli. Sanansaattajat eivät viivytelleet, 


ja niinpä tästä kiiri nopeasti sana sinne, missä sotajoukko oli. Kuullessaan 
uutisen viestintuojan saapuessa kaikki olivat pahoillaan. Kuninkaan sielun 
puolesta rukoiltiin hyvää, sillä tämä oli elänyt lain ja oikeuden mukaan. 
”Kenestä me nyt saamme kuninkaan, joka ymmärtää valtakuntaa yhtä hyvin?” 

Siihen aikaan kotimaassa oli eräs hyvä ritari, joka vastasi valtakunnan 
asioista. Hänen nimensä oli herra Joar Sininen. Hänellä oli valtakunnassa niin 
hyvä maine, että mitä hän teki tai määräsi tehtäväksi, sitä vastaan kansalla ei 
ollut mitään sanottavaa. Hän valitsi kuninkaaksi Birgerin pojan Valdemarin, 
sillä tällä oli oikeus kruunuun. 

Kun Birger-jaarli palasi kotiin, hän oli vihainen joillekuille niistä, jotka 
olivat ottaneet hänen poikansa kuninkaaksi. Hän kysyi: ”Miksei minusta tullut 
kuningasta?” Birger olisi näet halunnut hallita valtakuntaa, minkä hän 
sittemmin myös teki heidän molempien puolesta. Hän tiedusteli, kuka oli 
rohjennut menetellä näin. Herra Joar sanoi: ”Minä se olin! Meidän 
silmissämme olet jo vanhahko mies ja kuolet todennäköisesti ennen poikaasi. 
Siksi haluamme antaa valtakunnan hänelle. Toivomme, että hän elää sinua 
kauemmin. Siksi sinun ei tule olla vihainen. Ellei tämä järjestely kelpaa sinulle, 
tiedämme kyllä, mistä saamme toisen kuninkaan, ja silloin sinä saat tehdä 
poikasi kanssa, mitä haluat!” Birger-jaarli pohti hetken ja vastasi näin: 
”Kenestä te siinä tapauksessa haluatte tehdä kuninkaan? Tiedän, että ilman 
kuningasta ette voi olla.” Herra Joar Sininen vastasi: ”Kuningas löytyy takkini 
alta, mikäli et tähän tyydy!” Silloin jaarli antoi hieman myöten: ”Pitäkää se, 
jonka olette valinnut. Meillä ei ole mitään huomauttamista hänen valintaansa 
vastaan.” 


Birger-jaarlin pojat 
säkeet 202-231 


Birger-jaarlilla oli neljä poikaa, joista kuitenkin vain yksi saattoi hallita 
valtakuntaa. Vanhimman pojan nimi oli Valdemar. Hänelle kuului kuninkaan 
nimi ja kruunu. Pojat olivat silloin vielä lapsia ja alaikäisiä eivätkä näin ollen 
voineet hallita maata vaan olivat riippuvaisia isänsä suopeudesta. Siksi Birger- 
jaarli nousi valtaan, ja niinpä monet olivat valmiita tukemaan häntä. 


”Kuinka on mahdollista hallita, ellei ymmärrä ritarillisuuden, viisauden ja 
jalomielisyyden merkitystä?” Siksi Birger määräsi Valdemarille oppimestariksi 
ritarin, joka hänen mielestään soveltui pojalle parhaiten. Tämä opetti 
Valdemarille kurinalaisuutta ja jaloja tapoja. Birger järjesti Valdemarille paljon 
tiluksia ja tuloja sekä ritareita ja soineja palvelemaan tätä sekä hankki pojalle 
sen, mitä tämä tarvitsi: terhometsiä ja kalastamoita, tilanhoitajia, myllyjä ja 
alustalaisia. 

Toisen pojan nimi oli Pentti. Pojilta ei puuttunut tiluksia eikä rikkauksia. 
Kolmannen pojan nimi oli Maunu ja neljännen Eerik. Olipa kyse pilanteosta tai 
leikistä, he pitivät aina yhtä, johtipa se sitten vihan- tai ilonpitoon. Pojat olivat 
aina yksimielisiä ja tiesivät kukin paikkansa. Heidän isänsä antoi heille kullekin 
asiaankuuluvan osansa, ja mikäli heiltä jotakin puuttui, sen hän järjesti heille 
kaiken muun lisäksi. 


Folkungien kapina 
säkeet 232-291 


Folke-jaarli oli kunnianarvoisa ja aikoinaan valtakunnan johtava mies. Hän oli 
niin jalo, kelvollinen ja viisas, että kaikki ylistivät häntä kunnioitettavana 
herrana. Hän kuoli kuitenkin ennen aikojaan, ja siitä asiat kääntyivät 
huonompaan suuntaan. Vaikka hänen sukunsa oli suuri ja mahtava, se eli sen 
jälkeen suuren vainon alaisena ja joutui usein sotimaan suurella voimalla, kuten 
tässä kirjassa kerrotaan. 

Yksi folkungeista oli nimeltään junkkeri Kaarle. Hän asettui Birger-jaarlia 
vastaan. Birger puolestaan halusi karkottaa junkkerin ja tämän kannattajat 
maasta. Silloin folkungit kokosivat joukkonsa uudestaan ja haalivat kokoon 
väkeä, mistä vain saivat: uplantilaisia, tanskalaisia ja joitakin norjalaisia sekä 
eri tahoilta tulleita saksalaisia. 

Folkungeille annettu turvalupa petettiin Herrevadin sillan luona 
Vestmanlannissa. Meidän Herramme salli sen tapahtua. Birger-jaarli ja piispa 
Kol olivat näet vakuuttaneet folkungeille pitävänsä sanansa. He olivat 
vannoneet valan ja luvanneet päästää folkungit turvallisesti luokseen puhuen 
heille hyvin kauniisti ja sanoen haluavansa rauhaa. Piispa Kolin vannottua 
heille rauhan folkungit laskivat aseensa ja saapuivat heidän luokseen erään joen 
yli. Silloin jaarli lyötätti heidän päänsä poikki. 

Junkkeri Kaarle ei ollut paikalla, mutta moni muu oli. Folkungien suku 
joutui kokemaan väkivaltaa ja sai osakseen suurta vääryyttä. Monet folkungit ja 
heidän sukulaisensa kuolivat näin yksi toisensa jälkeen. He kärsivät niin pahan 
tappion, etteivät ole toipuneet siitä tähän päivään mennessä. Sen koommin 
kukaan ei rohjennut nousta jaarlia vastaan, halusipa tämä tehdä mitä hyvänsä. 

Junkkeri Kaarle ja Birger tekivät sen jälkeen sovinnon, sillä Kaarle huomasi 
Birgerin olevan vahvemman. He kantoivat kuitenkin toisiaan kohtaan kaunaa ja 
olivat täynnä pahaa tahtoa sekä ilkeitä aikomuksia. He pelkäsivät 


kumpainenkin turvallisuutensa puolesta ja uumoilivat toistensa petosta. Jaarli 
aikoi myrkyttää Kaarlen: hän ei olisi edes halunnut nähdä tätä elossa. Eräs ritari 
varoitti kuitenkin Kaarlea ja neuvoi tätä matkustamaan paikkaan, jossa voisi 
elää ilman kiistoja ja olla varma hengestään. Kaarle saisi tilustensa tuoton 
hopeana ja kultana, missä tahansa olisikaan. Sen avulla, mikä hänelle oikeuden 
mukaan kuului ja mitä yksikään ei häneltä kieltäisi, Kaarle voisi vaatettaa 
itsensä ja soininsa, kunnes maailman meno saisi uuden käänteen ja hänelle 
koittaisivat paremman onnen ajat. 


Junkkeri Kaarle, Jumalan ritari 
säkeet 292—361 


Kaarle matkusti meren yli Jumalan ritareiden luokse. Liettualaisten vahva ja 
suuri sotajoukko hyökkäsi tuolloin Jumalan ritareita vastaan tunkeutuen heidän 
maahansa. Heti siitä tiedon saatuaan ritariveljet kokosivat sotavoimansa 
innokkaina käymään liettualaisia vastaan ja ajamaan heidät takaisin 
kotimaahansa. Jumalan ritarit puhuivat silloin Ruotsista tulleelle junkkeri 
Kaarlelle: ”Junkkeri, lähdettekö yhdessä meidän kanssamme taisteluun vai 
haluatteko odottaa meitä täällä kotona?” Junkkeri vastasi: ”Haluan taistella 
yhdessä kanssanne. Aina minä muutaman liettualaisen pystyn lyömään! En jäisi 
pois mistään hinnasta! Kypäräni, rengaspaitani ja rintarautani saavat tuta 
pakanain iskut. Jos voin siten sovittaa syntini, olen valmis uhraamaan henkeni. 
Saattaa myös olla Jumalan tahto, että Hän varjelee minua. Mikäli taas kuolen, 
se olkoon kohtaloni. Silloin pääsen taivaan valtakuntaan enkä siis ole kärsinyt 
tappiota.” 

Taistelu alkoi ja riehui vimmatusti, niin että veressä saattoi kahlata 
nilkkojaan myöten. Miekat purivat, ja kypärät kalskuivat. Pakanain taistellessa 
sillä meitä on valitettavasti aivan liian vähän!” Junkkeri vastasi katsoen 
ympärilleen: ”Enpä näe kenenkään teistä pakenevan. Ihmettelen, miksi te sitä 
minulta pyydätte. Miksi minun pitäisi häpäistä itseni?” 

Niistä pakanoista, jotka sinä päivänä saivat surmansa junkkerin kädestä, 
koottiin myöhemmin poltettavaksi monta kasaa. 


joudummekaan. Olemme kristityn maailman turvamuuri. Missä tahansa 
pakanat ja me kohtaamme, vaikka heitä olisi sata ja meitä kymmenen, me 
pidämme puolemme emmekä pakene. Helvetissä kiehuva kattila on pakanain 
osa, me kuulumme Herrallemme. Kuten Sanassa sanotaan: ennen kuin 
veremme on maassa kylmennyt, sielumme on taivaan valtakunnassa.” Junkkeri 
vastasi: ”Mitä oikein puhut! Sama on minunkin toivoni. Myös minä uskon 


Hän antaa minulle luonaan taivaan valtakunnan autuuden. Jos te olette 


lupautuneet tähän vapaaehtoisesti, niin minulle se kuuluu perintönä ja 
syntyperäni vuoksi. Ellei yksikään teistä saa paeta, niin tietäkää tämä: vielä 
vähemmän pakenen minä.” 

Tuona päivänä junkkeri taisteli kuolemaansa asti, ja nyt hän on taivaan 
valtakunnassa, niin uskon. 

Saadessaan tietää tapahtuneesta Birger-jaarli osoitti puheensa taivaaseen 
sanoen: ”Kuulukoon junkkerin sielu Jumalalle taivaan valtakunnassa. Jumalan 
kiitos, että pääsin hänestä eroon!” 

Birgerin vaimo antoi haudata junkkerin hienosti. Hautauksen toimittivat 
hänen käsiinsä saamansa papit. Rouva antoi tehdä tämän, koska oli junkkerin 
sukulainen, vaikkeivät he olleetkaan tulleet hyvin toimeen keskenään. 


Kuningas Valdemar naitetaan Sofia Erikintyttärelle 
säkeet 362—455 


Eräänä päivänä Birger-jaarli muisti, mistä hänen oli pitänyt puhua vaimolleen, 
ja sanoi tälle näin: ”Naisillakin on toisinaan hyviä neuvoja. Kerro siis minulle, 
mitä ajattelet seuraavasta. Nimittäin: mistä poikamme kuningas, joka on meille 
molemmille puolisoille yhtä rakas, löytäisi itselleen neidon, jotta valtakunnan 
asiat kohentuisivat? Tanskan kuningas Erikillä on viisi kaunista tytärtä, kaipa 
poikani heistä yhden saa? Mitä neuvot minulle, Ingeborg?” Silloin Ingeborg 
vastasi, niin hyvin kuin osasi, punaisen suun suloisin sanoin: ”Teidän tulee 
kysyä neuvoa miehiltänne, niin piispoilta, ritareilta kuin soineiltakin. Mitä he 
sanovat, sitä teidän on syytä kuunnella! Tehkää sitten niin kuin keskenänne 
sovitte.” 

Birger kutsui miehensä luokseen — nämä halusivat mielellään auttaa — 
tiedustellen heidän mielipidettään, pitäisikö hänen poikansa kosia Tanskan 
kuninkaan tytärtä ja mitä mieltä he ylipäänsä olisivat siitä, mikäli poika tähän 
ryhtyisi. Miehet totesivat silloin yhteen ääneen: ”Tämä sopii hyvin, sittenhän 
valtakunnat tulevat paremmin toimeen keskenään. Jos Tanskan kuningas vain 
suostuu antamaan tyttärensä Valdemarille, Valdemar kihlatkoon tämän. Se on 
kaikkien mielestä paras vaihtoehto.” 

Sitten ritarit ja soinit, nuo urheat ja pelottomat soturit, varustettiin matkaan 
hoitamaan Birgerin asiaa. He osasivat vastata kysymyksiin kohteliaasti, ja 
mihin aiheeseen hyvänsä Tanskan kuningas tarttuisikaan, he pystyivät hyvin 
ymmärtämään häntä. 

Seurue sai Tanskassa suopean ja hyvän vastaanoton. Tanskan kuningas 
tiedusteli, minkä ikäinen Ruotsin kuningas oli. Miehet sanoivat: ”Hän on 
kahdennellakymmenennellä ikävuodellaan. Jumala on luonut hyvin sekä hänen 
henkensä että hänen ruumiinsa ja hiuksensa. Hänessä yhdistyvät äly, järki ja 
ymmärrys. Hienostuneisuutta ja järkevyyttä hän arvostaa korkealle ilahduttaen 
kaikkia ympärillään. Hän on sekä ylevä että miehekäs.” Tanskan kuningas Erik 
totesi: ”Tämä on suuri Jumalan armo. Valdemar on paras, jonka tiedän! Jos 


Jumala on antanut esikoiselle niin paljon erinomaisuutta, kuten olen kuullut 
teidän kertovan, ja uskon, että puhutte totta, en voisi löytää tyttärelleni 
parempaa miestä. Haluan mielelläni luovuttaa tyttäreni hänelle. Jumala 
suokoon, että he saavat elää yhdessä monta vuotta iloiten ja riemuiten!” 
Kuullessaan nämä uutiset kuningas Valdemar oli hyvin mielissään, eikä 
uutistentuoja lähtenyt hänen luotaan tyhjin käsin. 

Neito oli kaunis ja ylväs. Saadessaan tietää, että hänestä tulisi Ruotsin 
kuningatar ja että hän tulisi kantamaan kruunua, hänen sydämensä muuttui 
hetki hetkeltä suopeammaksi kuningas Valdemaria kohtaan — hyvät uutiset 
ilahduttavat. Neito rukoili Taivaan kuningatarta: ”Anna minun olla onnellinen 
Valdemarin kanssa ja hänen minun kanssani!” 

Neito saatettiin hyvässä järjestyksessä ja vaikeuksitta maahan suurella 
kultaa ja hopeaa — kuinka monta täyttä tynnyrillistä, sitä en tiedä. Koska 
Tanskan kuningas ei halunnut rasittaa talonpoikiaan, hän päätyi ratkaisuun, 
josta koitui Tanskalle vain vähän vahinkoa: kuningas antoi neidon haltuun 
kaksi kaupunkia, Trelleborgin ja Malmön. Siihen Ruotsin kuninkaan oli 
tyytyminen. 

Häitä vietettiin Ymningessä. Niitä varten oli valmisteltu baldakiinista ja 
sindaalista monta juhlavaatekertaa, joita käyttivät herrat ja ritarit. Paikalle oli 
rakennettu myös kunnioitusta herättävä sali, jossa herrat istuivat juoden ja 
syöden. Oli peitsien taittamista ja ritariotteluita, tanssia ja leikkejä sekä 
runonlaulantaa, jota kuultiin sekä ulkona että sisällä. Oli hienostuneisuutta ja 
hovitapoja, erinomaista ruokaa ja jaloa käytöstä, hyvää järjestystä ja syvää 
rauhaa. 

Neidon nimi oli Sofia. Hänestä tuli gööttien ja svealaisten kuningatar. 


Birger-jaarlin lainsäädäntö 
säkeet 456—473 


Birger-jaarli sääti lain, joka on siitä lähtien ollut voimassa jo kauan: Sisar perii 
sekä isän että äidin jälkeen veljen rinnalla yhden kolmanneksen. Muun 
sukulaisen kuollessa sisar perii yhtä paljon kuin veli. 

Tämän lisäksi Birger sääti kotirauhan: Jos joku tapetaan tai jos jotakuta 
haavoitetaan veräjän ja pihaportin sisäpuolella niin, että tekijä on tullut niiden 
ulkopuolelta haluten pahoinpidellä talonpojan, silloin ei ole merkitystä sillä, 
kuinka pahasti uhrin käy. Mikäli kodin omistaja saa joko verihaavan tai 
mustelman taikka kärsii enemmänkin vahinkoa, silloin tekijä paetkoon maasta 
älköönkä koskaan palatko, ennen kuin on hyvittänyt tekonsa sille, jota vastaan 
on rikkonut, ja ennen kuin vahinkoa kärsinyt on anonut tekijän puolesta armoa. 


Tukholma perustetaan 


säkeet 474—521 


Karjalaiset aiheuttivat Ruotsissa suurta vahinkoa ja levottomuutta. Oli sitten 
tyyni tai myrsky, he tulivat mereltä salaa Sveanmaan saaristoon nousten ylös 
Mälarenille useimmiten saariston kätkössä etenevällä sotajoukolla. Kerran he 
kaupunki vieläkään ole siitä toipunut. Siellä surmattiin arkkipiispa Johannes, 
mistä moni pakana riemuitsi. Siitä, että kristittyjen kävi niin huonosti, iloitsivat 
sekä karjalaiset että koko Venäjänmaa. Se vahvisti heidän intoaan sotia. 

Niin totta kuin tästä luen: Askanäsissä tapettiin Jon-jaarli, joka oli ollut 
ulkomailla yhdeksän vuotta käymättä kertaakaan kotonaan ja joka oli taistellut 
venäläisiä ja inkeriläisiä vastaan Jumalan ja pyhän uskon puolesta. Karjalaiset 
löivät hänet kuoliaaksi hänen viettäessään kotonaan ensimmäistä yötään. 

Jaarlin vaimo pakeni Hundhamariin sydän ja mieli suuren surun ja murheen 
vallassa. Sitten tämä jalo ja siveä rouva kokosi väkensä ja suuren sotajoukon ja 
surmasi kaikki hyökkääjät Estaskärillä, niin minulle on kerrottu. Kaikki 
karjalaiset menettivät siellä henkensä, sillä surun vallattua rouvan hän antoi 
vetää heidän laivansa maihin ja polttaa ne. 

Birger-jaarli, viisas mies, vähensi tällaisia onnettomuuksia. Hän antoi 
rakentaa suurella viisaudella ja harkinnalla Tukholman, kauniin linnan ja hyvän 
kaupungin. Kaikki tehtiin hänen määräystensä mukaisesti. Tukholma on 
Mälarenin lukko, niin etteivät karjalaiset enää aiheuta ruotsalaisille harmia. 
Kerron, miksi järvi on niin hyvä: siihen rajoittuu yhdeksäntoista kirkkopitäjää, 
ja sitä ympäröi seitsemän kaupunkia. Missä pakanat aikaisemmin aiheuttivat 
suurta surua ja murhetta, siellä vallitsee nyt suuri riemu ja ilo. 


Birger-jaarlin kuolema 
säkeet 522-535 


Birger-jaarli kuoli Jälbolungissa. Niin vanhat kuin nuoretkin olivat pahoillaan 
siitä, ettei hänen elämänsä saanut jatkua kauemmin. Naiset toivoivat hänelle 
paljon hyvää, sillä hän oli antanut heille niin vahvat oikeudet ja rankaissut 
monia väärintekijöitä, ettei kukaan enää voinut tehdä heille pahaa 
vaarantamatta päätään. 

Birger vietiin erääseen luostariin. Hautajaissaattoon osallistui monta 
kunnianarvoisaa miestä. Luostarin nimi on Varnhem. Munkit pukeutuvat siellä 
harmaaseen ja asuvat maaseudulla, kyntävät ja kylvävät. Arvelenpa, että Birger 
lepää siellä heidän luonaan. 


Kuningas Valdemar ottaa valtakunnan haltuunsa 
säkeet 536-565 


Birger-jaarlin kuoltua veljekset kokoontuivat neuvonpitoon. Kuningas 
Valdemar otti tuolloin valtakunnan haltuunsa, kuten hänen isänsä oli säätänyt. 
Maunusta tuli Södermanlannin herttua. Hänelle kuului Nyköpingin linna sekä 
kaikki, mikä oli sen herttuakunnan alaisuudessa. Tämä sopi kaikille veljille. 
Junkkeri Eerik sai myös oman osansa, ensin sen, mikä oli kuulunut hänen 
isälleen, sitten sen lisäksi läänityksen. Herttua Maunun henkikaartia 

miehiä ja seurasivat häntä turnajaisiin. 

Herttua Maunu halusi lisää valtaa eikä olisi sallinut kuningas Valdemarin 
hallita määräänsä enempää. Siitä alkoivat veljesten erimielisyydet. 

Kuningatar Sofia ylenkatsoi lankojaan. Vain harvoin he kykenivät olemaan 
hänelle mieliksi. Kuningas Valdemar oli ylväs ja vaalean kaunis, herttua 
Maunu taas tummanpuhuva ja laiha. Siksi kuningatar nimitti Maunua 
”Kattilanpaikkaajaksi”. Maunu oli kuitenkin hyvin muodostunut kaikilta 
jäseniltään, niin käsistään kuin jaloistaankin. Hän oli hillitty ja hyvätapainen. 
Herttuan veljeä kuningatar kutsui ”Eerik Mitättömäksi”. Mitä Eerik puolestaan 
ajatteli kuningattaresta, sitä en tiedä, mutta voin hyvin arvata, sillä mieluummin 
olisin nimetön kuin mitätön. 


Erik Plovpenning murhataan 
säkeet 566—589 


Tanska kärsi suurta vahinkoa kuningas Erikin kuollessa surkeasti Ringstedissä. 
Kuninkaan veljet pettivät hänet. Neuvonsa ja suostumuksensa Erikin 
hukuttamiseen Schleivuonon syvyyksiin antanut veli oli nimeltään herttua 
Abel. Miten hän saattoikaan suunnitella sellaista! 

Köyhät kalastajat löysivät Erikin ruumiin meren pohjasta ja toivat surkeasti 
kuolleen ja pahasti märän ruumiin veneessään maihin. Minne tahansa ruumis 
vietiin tai kannettiinkaan, siellä paloivat Jumalan taivaasta alas lähettämät ja 
pyhien enkelten sytyttämät kynttilät. Jumala on tehnyt Erikistä autuaan, niin 
että hän on taivaan valtakunnassa pyhä. 

Abelista tuli nyt vähäksi aikaa kuningas. Hän sai surmansa friisien lyödessä 
hänet taistelussa kuoliaaksi. Nyt hän saa tuta helvetin ankaruuden. Voi sitä, 
joka tavoittelee maallista loistoa, sillä hänen osansa on helvetin piina! 


Kuningas Valdemar ja Jutta Erikintytär 
säkeet 590-629 


Tanskan pyhä kuningas Erik jätti jälkeensä kaksi naimatonta tytärtä, jotka 
kantoivat neidon nimeä. Toisen nimi oli Jutta ja toisen Agnes. Heitä molempia 
voi ylistää Jumalan heille suomasta paljosta kauneudesta, enemmästä kuin mitä 
tähän on kirjoitettu. 


Kun Jutta haluttiin naittaa eräälle miehelle, hän halusi mieluummin pysyä 
neitona. Syvä kaipaus valtasi kuitenkin Jutan. Hän sanoi, ettei parantuisi siitä, 
ennen kuin saisi nähdä, oliko hänen sisarensa, kuningas Valdemarille kuuluva 
Ruotsin kuningatar Sofia, onnellinen vai onneton. Jutan kaivatessa ja 
ikävöidessä sisartaan päätettiin seuraavaa: ”Jos hän kerran tahtoo matkustaa 
sisarensa luo, miksi me sen häneltä kieltäisimme?” Jutalle varustettiin ratsu ja 
kultaisia koruja sekä hyvä ratsastusasu. Kuningas Valdemar lähetti suuren 
joukon ritareita ja soineja Juttaa vastaan saattamaan tämän ratsua. Mitä Jutta 
vain pyysikään, se näiden tuli toteuttaa. 

Tullessaan Ruotsiin Jutta oli ylväs ja valloittava kuin taivaan enkeli. Hän tuli 
sinne kunniassa ja maineessa, ja kaikki ottivat hänet ilolla vastaan. Jutta 
rakastui kuitenkin kuningas Valdemariin niin kiihkeästi, että kuningas kävi 
kauniiden poskiensa väri muuttui punaisesta kalpeaksi ja sitten moneksi 
muuksi. Hän totesi sisarestaan: ”Voi, tästä surusta en tule milloinkaan 
toipumaan! Minulla on ainainen murhe siitä, että hän koskaan sai nähdä 
Ruotsin!” 


Kuningas Valdemarin lapset 
säkeet 630-645 


Kuningas Valdemarilla oli kolme lasta, kaikki niin kauniita kuin olla vain voi. 
Pojan nimi oli junkkeri Eerik. Hän oli ylväs ja hieno mies. Tyttäristä toisen 
nimi oli Rikissa ja toisen Marina. Rikissa naitettiin suurella loistolla Kaliszin 
herttualle. Marina, ylväs neito, sai Diepholzin herran. Heidän häitään vietettiin 
Nyköpingissä asiaan kuuluvalla kunnialla. Sen, mitä sulhanen sai morsiamensa 
myötäjäisinä — kultaa ja hopeaa sekä muuta, monenlaisia vaatteita ja kalleuksia 
—, he veivät mukanaan kotimaahansa. 


Kuningas Valdemarin ja hänen veljiensä epäsopu 
säkeet 646—681 


Neljä veljestä piti kokouksen kaupungissa, jonka nimen haluan nyt teille 
kertoa: hovia pidettiin Tränonäsissä. Silloin oli kesä, puut olivat lehdessä ja 
ruoho viheriöi kaikkialla. Herttua Maunu sanoi siellä irti rauhan ja ystävyyden 
kuningas Valdemarin kanssa. Se oli toisille mieleen ja toisille kauhistus. Oli 
myös niitä, jotka yrittivät saada aikaan sovun. 

Paikalla oli seitsemän piispaa. Veljeksille syntynyt välirikko oli vastoin 
heidän tahtoaan. Piispa Pentti sanoi: ”Veljeni, ymmärtäkää, että olen teidän 
oikea veljenne yhtä lailla sekä isän että äidin puolelta. Mikäli suostutte elämään 
rauhassa keskenänne, olen valmis antamaan teille osuuteni valtakunnasta. 
Kirkolla on varaa ruokkia minut päivieni loppuun, aina siihen asti, kunnes 


kuolemani päivä koittaa.” Tästä huolimatta veljekset erosivat pääsemättä 
sovintoon. 

Kukin kiirehti omille tahoilleen. Kuningas Valdemar meni Tukholmaan. 
Herttua Maunu ratsasti Nyköpingiin ja sieltä edelleen Tanskaan, missä hän 
kokosi vahvan sotajoukon. Hän värväsi seitsemänsataa ratsukkoa, saksalaisia ja 
tanskalaisia, riuskoja ja ylväitä sotilaita, sen enempää hän ei katsonut 
tarvitsevansa. Sitten herttua Maunu eteni Länsi-Göötanmaalle aikoen kohdata 
siellä kuningas Valdemarin. Maunu lähetti veljilleen sanan: hän halusi joko 
kaatua taistelussa tai saada valtakunnan omakseen. Hänen veljensä Valdemar 
puolestaan totesi, että Maunu joutuisi tyytymään vähempään. 


Hovan taistelu 
säkeet 682—721 


Kuultuaan tästä kaikesta kuningas Valdemar kokosi sotavoimansa sanoen 
haluavansa pitää kiinni valtakunnastaan, jos vain Jumala ja onni olisivat hänen 
puolellaan. Hän tahtoi kernaasti taistella herttua Maunua vastaan, mikäli vain 
tämän tanskalaiset soturit rohkenivat odottaa häntä, ja kokosi hyvin suuren 
sotajoukon. 

Ruotsissa on laajoja metsiä, joista yhden nimi on Tiveden. Siellä kuninkaan 
sotajoukko leiriytyi Hova-nimisen kylän läheisyyteen. Tästä harvalla on mitään 
hyvää sanottavaa, sillä moni menetti siellä isänsä ja sukulaisensa. 

Tapahtui myös kuten niin usein on tapana tapahtua: kun taistelussa otetaan 
yhteen, heikompi häviää. Kuningas Valdemarin joukot jäivät alakynteen, ja 
herttua Maunun osana oli voittaa. 

Tällä välin kuningas Valdemar oli Ramundebodassa mukanaan erinomaisia 
sotureita, jotka olivat hänen rinnallaan puolustaneet valtakuntaa 
menestyksekkäästi. He eivät olleet säästelleet henkeään taistellessaan 
kuninkaan maineen ja kunnian puolesta. Kuningas oli tuolloin käynyt makuulle 
ja nukkunut niin kauan, että Hovan taistelu oli ehditty käydä. Toiset kuuntelivat 
messua ja toiset istuivat, toiset kuljeskelivat ja toiset aterioivat. Kuningatar 
Sofia pelasi Sakkia kuvitellen herttua Maunun olevan voimattoman. Herttua 
paikkasi kuitenkin kattiloita niin, että se, joka sieltä ensiksi vain pois pääsi, sai 
olla siitä iloinen. 

Silloin taistelusta saapui ratsain muuan mies, pahasti haavoittuneena ja täysin 
poissa tolaltaan. Hän neuvoi kuningas Valdemaria pakenemaan ja ryhtymään 
myöhemmin uuteen vastarintaan. ”Kaikki joukkomme pakenevat nevoille ja 
soille. Olemme valitettavasti menettäneet taistelun!” Kuninkaan miehet ottivat 
silloin viirinsä ja tunnuksensa ja pakenivat Närkeen. 


IV Maunu Ladonlukon hallituskausi (1275—1290) 


Kuningas Valdemar menettää puolet valtakunnasta 
säkeet 722—789 


Kuis Valdemar pakeni silloin Vermlantiin, ja herttua Maunu sai 


haltuunsa koko valtakunnan: linnat ja maat sekä vahvat kaupungit. Tästä 
kuningas ei juuri ilahtunut. 

Herttua Maunu lähetti miehensä kuningas Valdemarin perään käskien heidän 
vangita ja noutaa tämän, mistä hyvänsä he kuninkaan käsiinsä saisivatkaan. 
Niin arvelen heidän myös tehneen. 

Miehet ratsastivat välittömästi kuninkaan perään sinne, missä olettivat tämän 
olevan. Eräänä iltana he yllättivät kuninkaan pöydän äärestä ruokailemasta. 
Silloin he kaikki rynnistivät sisään. Hyökkääjät olivat raskaasti aseistautuneita, 
eikä kuninkaan luona ollut sillä kertaa ketään, joka olisi voinut puolustaa häntä. 
Vastoinkäymisten kohdatessa kaikki kääntyy ihmistä vastaan. 

Hyökkääjät kehottivat kuningasta antautumaan hengenmenon uhalla. ”Jos 
minun on antauduttava, kertokaa kenelle: teillekö vaiko teidän herrallenne tai 
päälliköllenne? Mikäli se on veljeni, nimetkää hänet minulle!” Hyökkääjät 
vastasivat: ”Antaudu veljellesi! Toivomme, että sinun käy hyvin.” He eivät 
jääneet sinne pitkäksi aikaa. 

Dalslannista kuningas Valdemar ratsasti murheissaan herttua Maunun 
luokse. Kärjessä ratsastivat ne, jotka tunsivat reitin. Nähdessään veljensä 
kuningas tervehti tätä sanoen: ”Olen tullut tänne teidän armoillenne. Antakoon 
meidän Herramme teille ymmärrystä, ettette piittaisi pahojen miesten valheista 
vaan menettelisitte oman jalon ymmärryksenne mukaan ja antaisitte minulle 
puolet siitä, mikä kuului isälleni. Olkaamme siis ystäviä ja hyvässä sovussa.” 
Herttua vastasi tällä tavalla, suopeasti ja vailla suurta vihaa: ”Tiedän toki, että 
olen veljenne sekä isän että äidin puolelta. Mikäli olisitte antanut valtakunnasta 
minulle sen, mikä minulle oikeudella kuului, en olisi ryhtynyt sotatoimiin teitä 
vastaan. Nyt teille on enää vähän hyötyä siitä, että olette antanut yllyttää 
itsenne minua vastaan ja että olette toiminut vaimonne tahdon mukaisesti 
suunnaten vihanne minua kohtaan. Vaimonne on auttanut tässä kaikessa 
parhaansa mukaan. Haluan kuitenkin olla teille armollinen, niin että kaikki 
kunnon miehet tästä kuullessaan sanovat, etten ole menetellyt kohtuuttomasti, 
vaan kiittävät minua ja toteavat minun toimineen oikein.” 

Herttua kutsui koolle hovin saaden monelta paljon ylistystä. Länsi- 
Göötanmaalla päätettiin kaikkien valtakunnan miesten yhteisellä 
suostumuksella seuraavaa: Maunu antoi Valdemarille — niin minulle on kerrottu 


— puolet valtakunnasta uskoen tämän käsiin Länsi-Göötanmaan ja Smoolannin 
sekä Vermlannin ja Taalainmaan. Herttua puolestaan sai Svitjodin ja Upsalan. 
Kaiken sen, mikä oli rajametsän ulkopuolella, sai kuningas Valdemar. Täten 
kaikki olisi sovitettu, niin ettei kukaan enää tekisi toiselle vääryyttä. 


Herttua Maunun häät 
säkeet 790-815 


Herttua Maunu rakastui sydämestään erääseen saksalaiseen neitoon, vanhan 
kreivi Gerhardin tyttäreen. Kreivi oli oman aikansa urhea soturi, sekä 
turnajaisissa että taisteluissa koeteltu. 

Neidon nimi oli Helvig. Monet hänen sittemmin Ruotsissa kulkemistaan 
teistä olivat hänelle vielä silloin tuntemattomia. Kaikki siellä asuvat kiittivät 
Jumalaa siitä, että hän tuli Ruotsiin, sillä hän oli heille kaikille kunniaksi ja 
hyödyksi. Hänen isänsä antoi hänen matkata meren yli kaupunkiin nimeltään 
Kalmar. Herttuan nähdessä Helvigin hän kiitti Jumalaa sanoen: ”Haluan viedä 
hänet vihille, ennen kuin lähden hävittämään ja polttamaan Tanskaa.” 

Herttua Maunu antoi valmistaa kestityksen sekä soihtuja ja järjesti hyvät häät 
ilman sen suurempia valmisteluja. Keneltäkään ei puuttunut juhlissa mitään, 
mikä hänelle oikeudella kuului. 

Morsiamen huomenlahjana oli Dävö sekä lisäksi siihen liittyvät kolme 
kihlakuntaa. Ne hän saa pitää niin kauan kuin Luoja suo. 


Erik Klipping, herttua Maunu ja kuningas Valdemar 
säkeet 816—861 


Heti häiden jälkeen herttua Maunu antoi kuuluttaa ja kutsua koolle uskolliset ja 
luotettavat ratsumiehensä ja käski heitä varustamaan ratsunsa sotaloimella ja 
pukeutumaan säärivaruksiin sekä olemaan valmiina seuraamaan häntä 
sotaretkelle, minne tahansa hän aikoikaan. 

Tanskan kuningas Erik ja herttua Maunu olivat riitaantuneet. Erik vaati 
hopeaa, jonka Maunu oli hänelle velkaa Erikin Maunun käyttöön luovuttamasta 
ja tämän mukana Hovaan lähettämästä sotaväestä. Erik vaati tätä hopeaa mutta 
turhaan. Tämä asia erotti heidät. 

Maunu hävitti Hallantia ja Skoonea polttamalla. Hän kääntyi takaisin 
Rönnejoen sillalta, palasi kotiin Ruotsiin ja kotiutti kaikki ne, jotka olivat olleet 
hänen mukanaan sotaretkellä. Samana vuonna junkkeri Eerik kuoli, ja jäljelle 
jäi enää kolme veljestä. 

Seuraavana kesänä Tanskaan saapui monta urheaa soturia ratsuineen ja 
varusteineen valmiina lähtemään hyökkäykseen. Tämän oli järjestänyt Tanskan 
kuningas. Hänen maataan oli hävitetty ja poltettu sen sijaan, että hänelle 
kuuluva hopea olisi toimitettu hänelle. 


Kuningas Valdemar tuli silloin ratsain Sandaan kokoontuneeseen Maunun 
hoviin aiheuttaen siten itse oman ahdinkonsa. Hän antoi näet veljensä 
ymmärtää, ettei halunnut asioiden jatkuvan entiseen malliin. Valdemar halusi 
olla joko koko valtakunnan kuningas tai vaihtoehtoisesti luopua kaikesta. Hän 
sanoutui irti omasta osuudestaan valtakuntaan ja siirtyi Tanskan kuninkaan 
puolelle. 

Valdemar ratsasti Tanskan kuninkaan luo ajatellen saavansa siten koko 
valtakunnan takaisin haltuunsa. Haluamatta pitää kiinni siitä, mistä oli sovittu, 
hän seurasi Tanskan kuninkaan sotajoukkoa valtakuntaan. Joukot hävittivät 
pääasiassa Finnvedeniä ja Värendiä. 

Valdemar aiheutti Växjön kirkon palon. Tämän teon hän sittemmin hyvitti 
miehen lailla. Korvaukseksi tekemästään vääryydestä hän luovutti Växjön 
kirkolle Tullgarnin. 


Ettakin taistelu 
säkeet 862—949 


Samaan aikaan käytiin taistelu Ettakissa, jonne tanskalaiset, Alsön herra Bengt 
ja Palne Hvit sekä lukuisat muut ritarit ja soinit, sadat ratsukot ja enemmänkin, 
olivat edenneet. He olivat irrottaneet rintarautansa ja istuivat pöydän ääressä 
ruokailemassa, sillä he kaikki tunsivat olonsa turvalliseksi. Silloin puussa 
istunut mies huusi julistaen uutisen: uplantilaiset olivat tulossa ratsain! 

Herra Ulf Kaarlenpoika, mainio soturi, minkä taistelun hän siellä kävikään 
kartanon ja erään sillan välillä! Siitä hän tarinoi aina kuolemaansa asti! Paikalla 
oli reilut kaksisataa ratsukkoa: Tanskasta karkotettu riuska, urhea ja vahva 
soturi herra Peder Porse Hallannista sekä Ove Dyre ja muita hänen kaltaisiaan. 
He olivat paenneet Ruotsiin ja saaneet herttua Maunulta turvapaikan. Herttua 
oli läänittänyt heille maatiloja ja valtaa, niin että ne takasivat heille hyvän 
toimeentulon. Herttua piti heitä suuressa arvossa, ja he olivat hänelle läheisiä. 

Pöydät sysättiin rivakasti syrjään, ja lukuisia ovia murrettiin. Jotkut olivat 
vieneet hevosensa talliin, ja sen vuoksi soinit törmäilivät toisiinsa. Ratsut 
noudettiin ripeästi, ja moni rintarauta jäi siinä kiireessä pukematta. Kaikki 
riensivät hevostensa luo kiinnittäen kypäränsä; parempaan he eivät pystyneet. 
Kuninkaan viiri kohotettiin, eikä ajatus paosta edes käynyt kenenkään mielessä. 

Herra Palne Hvit sai itsensä ensimmäisenä valmiiksi ja ratsasti täyttä laukkaa 
kartanolta sinne, missä oli havainnut vihollisen. Kartanon pohjoispuolella virtaa 
eräs joki: hänet vangittiin kartanon ja joen välissä, sillä hän oli ratsastanut 
varomattomasti eroon seurueestaan. Siksi hän joutui ratsastamaan vangittuna 
kotiin. 

Paikalla alkoi raju kisa: Moni tiuha ja kiiltävä rengaspaita värjäytyi 
ihmisverestä punaiseksi. Sotaratsuja kuoli molemmin puolin. Useimmat 
tanskalaiset vangittiin. Taistelukentän paras ritari oli Alsön herra Bengt. 
Sanottiin hänen olleen ylistyksen arvoinen. Hänellä oli niin hyvä sotaratsu, että 


arvelen hänen jo aiemmin koetelleen sitä. Minkä tahansa joukon kimppuun hän 
kävikään, se kaatui risukasan lailla kumoon hänen sotaratsunsa edessä. Se, joka 
tekee vastarintaa tällaiselle ritarille, ei ehdi kirjoa helmillä, mikäli haluaa 
selvitä hengissä. 

Kun herra Bengt ei enää jaksanut taistella, hän sai ratsastaa vapaana sieltä 
pois. Havaitessaan, ettei saanut apua, hän toivotti kaikille hyvää yötä. Hänen 
annettiin mennä kaikessa rauhassa, sillä hänelle ei ollut enää käyttöä siellä. 
Kaikki vangitut tanskalaiset vapautettiin sillä ehdolla, että he saapuisivat 
vuoden kuluttua Söderköpingiin. 

Tanskan kuningas Erik oli sillä välin Axevallissa. Hänen tilanteensa oli 
seuraavanlainen: Hän oli odottanut siellä kauan haluten kovasti taistella, mutta 
herttua Maunu ei ollut siihen valmis. Haluamatta palata kotimaahansa Erik 
tahtoi jatkaa sotaa ja hävittämistä. Silloin sovittiin kuitenkin aselevosta, ja 
tilanne rauhoittui. 

Näin asioista päätettiin: Todettiin, että Erik oli kostanut runsain mitoin sen, 
minkä Maunun sotajoukko oli Tanskassa polttanut. Asia oli siten sovittu ja 
loppuun käsitelty, ja Erik saisi hänelle luvatun hopean. Herrat neuvottelivat 
siellä kauan, ennen kuin heidän onnistui järjestää asiat niin, että kuningas Erik 
oli tyytyväinen. 


Herttua Maunu valitaan kuninkaaksi 
säkeet 950—957 


Tämän jälkeen tanskalaiset palasivat takaisin kotiin, ja kuningas Valdemar 
seurasi heitä. Kun uplantilaiset saivat tietää, ettei Valdemar tehnyt niin hyvässä 
tarkoituksessa ja ettei hän myöskään halunnut palata takaisin, he valitsivat 
Moran kivillä kuninkaaksi Maunun, Valdemarin nuoremman veljen. Tämä oli 
hyvä ja ylevämielinen kuningas. 


Kuningas Maunun ulkomaiset suosikit 
säkeet 958—1035 


Maunu suosi ulkomaalaisia miehiä, kuten jaloilla herroilla vieläkin on tapana. 
Missä karkotetaan maasta ritareita ja soineja, riuskoja ja urheita sotureita, sieltä 
he hakeutuvat mielellään jalon herran luo. Siten heidän asioidensa laita on 
paremmin eikä suinkaan huonommin. Jalo herra neuvottelee heille rauhan ja 
antaa heille sen, mitä he tarvitsevat. He vuorostaan suorittavat hänelle 
ratsupalvelusta, mikä vahvistaa hänen kunniaansa ja mainettaan. 

Herra Peder Porse oli tuolloin vielä kuningas Maunun luona, sillä hän ei 
voinut saada osakseen rauhaa Tanskassa. Kuningas Maunu oli antanut hänelle 
noihin aikoihin linnan maan rajalta. Mitä Peder Porse siellä halusi vallata, sitä 
ei häneltä voitu estää. Tanskan kuningas Erikin tiluksia hän ei säästänyt. 


Saadessaan tietää kuninkaan tiluksia olevan lähistöllä hän otti ne mieluummin 
haltuunsa kuin jätti kuninkaalle. Kuningas Maunu luotti herra Pederiin kuin 
ylimpään ystäväänsä, mutta Peder puolestaan tuumi itsekseen: ”Turhaan olen 
pyytänyt hopeaa, jonka olet minulle luvannut. Menettelen siis tässä asiassa 
kuten parhaaksi katson.” 

Herra Peder pyysi hänelle luvatun hopean johdosta kuningas Maunun 
vieraakseen kuninkaalta saamaansa linnaan ja vangitsi kuninkaan tämän 
istuessa hyvillä mielin pöydän ääressä ruokailemassa. — Tekikö hän oikein vai 
väärin? — Kuningas Maunu antoi hänelle silloin Lödösen linnan ja osan siihen 
kuuluvista maista. Sen jälkeen herra Peder salli kuninkaan ratsastaa sinne, 
minne tämä itse parhaaksi katsoi. Siihen he molemmat tyytyivät ollen yhtä 
hyviä ystäviä kuin aiemminkin. Sepä vasta rohkea on, joka näin uskaltaa tehdä! 

Tämän lisäksi kuninkaalla oli muitakin ulkomaalaisia ritareita, jotka 
kantoivat hänen vaatetustaan. Yksi heistä oli Tanskasta, nimeltään herra 
Ingemar. Muiden ritareiden rinnalla hän oli kuningas Maunulle erityisen 
läheinen. Kuninkaan palveluksessa olevista miehistä hän oli kaikkein 
vaikutusvaltaisin. Kuningas antoi hänelle puolisoksi sukulaisneitonsa. Vielä 
elää joitakuita, jotka sen muistavat. En mene kuitenkaan vannomaan, etteivätkö 
he olisi jo harmaantuneita. Tämän rouvan nimi oli Helena. 

Kuningas antoi herra Ingemarille enemmän kuin tämä pystyi pyytämään, 
mikä alkoi harmittaa uplantilaisia. Folkungit, jotka vihasivat ulkomaalaisia, 
astuivat esiin sanoen Maunulle: ”Rakastatte ulkomaalaisia enemmän kuin meitä 
vain turhamaisuudesta.” 

Herra Ingemarille folkungit sanoivat: ”Herra, teidän tulee ymmärtää, että 
olemme yhtä kykeneviä kuin te. Haluamme mieluusti tietää, miksi kuningas 
Maunu sivuuttaa meidät teidän takianne. Mikäli elämme vielä jonkun aikaa 
eikä hän halua muuttaa mieltään vuoden sisällä, kuullaan ja nähdään jotain 
odottamatonta.” Herra Ingemar vastasi jyrkästi: ”Olette valittaneet minusta 
kuninkaalle, vaikka teidän olisi pitänyt vaieta, ja väittäneet hänen edessään, että 
hän pitää minua jokaista uplantilaista miestä parempana. Siitä minä kiitän 
kuningasta, ei minulla teitä siitä ole kiittäminen. Sen kuin olette niin vihaisia 
kuin haluatte! Toivon mukaan teille on siitä vähän hyötyä!” 


Kuningas Maunu kukistaa folkungit 
säkeet 1036—1093 


Tämän jälkeen kuningatar Helvig saapui Skaraan aikomuksenaan viipyä siellä 
pitkään. Tyttärensä kanssa paikalla oli myös kuninkaan appi, kreivi Gerhard. 
Läsnä oli niin ikään ylväs, komea ja viisas ritari, herra Ingemar, odottaen 
kuninkaan saapumista. 

Jotkut folkungit olivat kokoontuneet tuolloin neuvonpitoon, joka tuli 
koitumaan herra Ingemarin kohtaloksi. Herrat Juhana Filipinpoika, Juhana 
Kaarlenpoika ja Anund Tunenpoika sekä Rumbyn herra Filip pitivät tuolloin 


uuden neuvottelun siitä, miten saisivat käsiinsä kreivi Gerhardin. He 
matkustivat sinne, missä tämä oli, ja tappoivat herra Ingemarin. Folkungit 
vangitsivat kreivi Gerhardin, joka oli muussa suhteessa vierasmaalainen paitsi, 
että kuningas Maunu oli hänen vävynsä, niin kuin on se, jolla on toisen tytär 
omanaan. 

Nähdessään muille käyvän huonosti kuningatar Helvig pakeni luostariin. 
Gerhard vietiin Ymseborgiin. Kuninkaalla oli paljon surua ja murhetta siitä, 
miten saisi hänet sieltä vapaaksi. Myös kuningattaren valtasi suuri kaipuu, sillä 
hän olisi mieluusti halunnut nähdä isänsä ja pelkäsi folkungien vahingoittavan 
tätä. Kuningas Maunu yritti neuvotella niin kuin se, joka haluaa pelastaa 
ystävänsä pinteestä, jottei tämän kärsimys pitkittyisi. Jotta kreivi Gerhard, 
arvostettu ja ritarillinen mies, pääsisi vapaaksi, Maunu puhui folkungeille 
vuolaasti sanoen heidän menetelleen aivan oikein. Kuningas antoi kirjoittaa 
kirjeen ja laittaa siihen kauniita ja hyvin valittuja sanoja. Hän kehotti herroja 
matkustamaan luokseen Skaraan Gällkvistin kartanoon, paikkaan, jossa herra 
Ingemar oli menettänyt henkensä. Nähdessään folkungien saapuvan kuningas 
Maunu antoi vangita heidät siitä paikasta lähettäen heidät saman tien 
Tukholmaan. Siellä heidän elämänsä päättyivät eräässä tornissa Norrbron, 
pohjoissillan, vieressä, jossa uskon näiden kahden, herra Juhana Filipinpojan ja 
herra Juhana Kaarlenpojan, kuolleen. Molemmat mestattiin siellä. Kuinka 
hienoja ritareita he olivatkaan! Antakoon meidän Herramme heidän sieluilleen 
rauhan ja armon! 

Ennen kuin Rumbyn herra Filip pääsi sovintoon kuninkaan kanssa, hän sai 
maksaa sakkona suuren osan siitä, mitä Ruotsissa omisti. 


Tanskalaiset ja ruotsalaiset turnajaisissa 
säkeet 1094—1125 


Tanskan ja Ruotsin kuninkaat halusivat elää paremmassa sovussa keskenään ja 
pitivät sen vuoksi hovia maittensa rajalla. Tanskalaiset ja uplantilaiset ritarit 
osoittivat miehistä mahtia ja suurta voimaa keskinäisissä leikeissään 
taittaessaan peistä, niin että ne menivät säpäleiksi kypärien säkenöidessä 
monista iskuista tulta kuin kuiva taula. 

Eräs ritari ei koskaan väsynyt taittamaan peistä. Hänen nimensä oli herra 
Peder Skanung. Eräs nuori mies, iloluontoinen soturi Holmger Kaarlenpoika, 
kävi häntä vastaan. Hänen isänsä oli herra Kaarle-laamanni. 

Erään tanskalaisen nimi oli Magnus Dysewald. Hän oli vahva ja rohkea 
soturi. Hän antoi julistaa ja kuuluttaa: Mahtoiko niitä uplantilaisia olla 
enemmänkin, jotka tahtoivat yksi kerrallaan asettua häntä vastaan? Panoksena 
olisi voitetun sotaratsu ja sen lisäksi sata markkaa: ”Löytyykö ketään 
halukasta?” Silloin eräs soini nimeltään Erengisle Plata vastasi: ”Tulitpa sinä 
sopivasti paikalle! Haluan mielelläni asettua sinua vastaan, tehdä tahtosi 


ylväästi ja voimallisesti toisiaan vastaan sillä seurauksella, että uplantilainen 
voitti ja tanskalainen hävisi. Luulenpa, ettei se ollut tälle onnellinen 
putoaminen. Hän menetti sekä ratsunsa että rahapussinsa ja lojui lannan 
tahrimana häpeällisesti maassa! 


Kuningas Valdemarin vaimot 
säkeet 1126—1145 


Kuningas Valdemar sai luvan palata maahan ja pääsi jälleen hyviin väleihin 
veljiensä ja sukulaistensa kanssa. Tanskan kuningas neuvotteli asiat niin, että 
Valdemar sai kaikki tiluksensa takaisin. Kaikesta siitä, mikä lankesi hänelle 
isänperintönä ja muusta, mikä hänelle oikeudella kuului, hän sai päättää itse 
sekä asua kotonaan ja elää rauhassa. Sitä ennen kuningatar Sofia kuoli. Jumala 
vapauttakoon hänen sielunsa kaikesta kärsimyksestä ja hädästä! 

Sittemmin Valdemar meni uudelleen naimisiin Tanskassa ja sai Tanskan 
kruunulta runsaasti läänityksiä. Kohtalon määräyksestä ja kuoleman tuskan 
vuoksi hänen ei kuitenkaan sallittu olla uudessa avioliitossa pitkään. Tämän 
rouvan nimi oli Kristina. 

Seuraavaksi Valdemar sai omakseen erään Katarinan, Gützkowin kreivin 
tyttären, joka tyytyi rouvan arvoon kaipaamatta sen korkeampia arvonimiä. 
Hän oli myös tyytyväinen kohtuulliseen rikkauteen. 


Kuningas Maunu, kirkon hyväntekijä 
säkeet 1146—1221 


Kuningas Maunu halusi antaa Jumalan palvelijaksi yhden lapsistaan, joka siten 
eläisi puhtaana. Tukholmassa pidettiin silloin suurta hovia, niin että jokaisen 
sen nähneen sydän täyttyi suuresta ilosta ja riemusta. Myös Braunschweigin 
herttua oli paikalla. Kuningas Birgerin löi ritariksi hänen isänsä kuningas 
Maunu monen arvovaltaisen miehen läsnä ollessa, paikalla, jolla luostari, pyhä 
paikka, nyt sijaitsee. 

Sitten kuningas Birgerin kädestä ritarin arvon sai vieraiden maiden 
ensimmäinen ritari: Braunschweigin herttua Albrecht, ylpeä ja ritarillinen herra. 
Sen jälkeen tämä suoritti vielä nelisenkymmentä ritariksilyöntiä ennen kuin 
lopetti. Sitten kisailtiin ja järjestettiin ritariotteluita, kunnes herrat kävivät 
pöytään. Lopuksi tanssittiin juhlavasti aina pimeän tuloon asti. Paikalla vallitsi 
hyvä järjestys ja jalot tavat sekä kaikkinainen ilonpito, niin kuin vain voi 
kuvitella. 

Kuningas Maunu antoi myöhemmin rakennuttaa paikalle luostarin ja järjesti 
sitä varten sinne paljon puutavaraa ja monta kirvesmiestä. Nämä rakensivat 
luostarin oikein hyvin, sillä se on siellä vieläkin. Kun työ oli saatettu hyvin 
päätökseen ja luostari valmis, se pyhitettiin Pyhälle Klaaralle. 


Kuningas Maunun tytär oli tuolloin kuudennella ikävuodellaan. Kuningas 
laittoi tyttärensä luostariin pitäen huolta sen ylläpidosta. Hän asetti luostarin 
alaisuuteen kalajärviä, tilanhoitajia, myllyjä ja lampuoteja sekä paljon hyviä 
maita, joista luostarin asukkaille riittää runsaasti elantoa elinpäivikseen. 
Luostari sijaitsee Norrmalmilla, paikalla, jolla se on ollut jo monta vuotta. 

Sen jälkeen kuningas Maunu — Jumalan johdatuksesta sekä omansa ja 
vaimonsa sielun autuuden puolesta — antoi muurata toisen luostarin, niin 
kauniin ja komean, ettei hänen valtakunnassaan ollut toista samanmoista, 
Kidaskär-nimiselle saarelle. 

Kirkko on kaunis ja suuri, ja siinä on kaunis, valoisa kuori. Kaikki 
holvikaaret on päällystetty kullalla. Kirkon ollessa täynnä sinne mahtuu paljon 
kansaa. Maunu luovutti luostarin paljasjalkaveljille. Sinne hän myös kuoltuaan 
halusi haudan lepoon. 

Kolmannen luostarin Maunu pani alulle Arbogaan. Munkkien sopisi hyvin 
rukoilla, että hän olisi saanut elää tuhat vuotta, niin hyvänsuopa hän heille oli. 

Linköpingiin rakennettiin neljäs Maunun alulle panema luostari. Koskahan 
sekin saadaan valmiiksi? Hän antoi sen siellä silloin olleille luostariveljille. 
Niin kauan kuin luostari seisoo siinä kaupungissa, nämä ovat velvollisia 
rukoilemaan hänen puolestaan ja sitä varmempi toivo hänellä on pääsystä 
taivaan valtakuntaan. 

Skänningen niemellä on nunnaluostari. Kaikesta siitä hyvästä, mitä siellä 
lauletaan tai luetaan, Jumala antakoon Maunulle hänen osansa, sillä hän avusti 
luostaria runsain mitoin. Nunnat siirsivät luostarinsa kaupungista ja sijoittivat 
sen sinne, minne kuningas käski, nimittäin eräälle niemelle järven rantaan. 
Siellä heillä on kauniimpi paikka asua. Kuningas laski ensimmäisen kiven, eikä 
nunnilla ollut mitään sitä vastaan. Hän antoi jokaiselle sata markkaa hopeaa 
puhtaana käteen, kaiken yhdellä kertaa. Nämä almut ja muu vastaava odottavat 
häntä nyt taivaan valtakunnassa. 


Birger Maununpoika kihlautuu 
säkeet 1222—1243 


Kuningas Maunulla oli kolme poikaa, joista kaksi valittiin ruhtinaaksi, kun taas 
Birgerin, pojista vanhimman, oikeutena oli tulla kuninkaaksi isänsä jälkeen, 
niin ainakin sanottiin. 

Helsingborg on kauppakaupunki, jossa Ruotsin ja Tanskan kuninkaat 
tapasivat ja pitivät hovia. Jumalan kiitos, että he tulivat keskenään hyvin 
toimeen! Siellä he lupasivat lapsensa toisilleen. Tässä luetellaan kaikkien lasten 
nimet: Erik oli Tanskan kuninkaan Erikin pojan nimi. Erikin sisar — Märta 
nimeltään — annettiin kuningas Birgerille, Maunun pojalle. Märta joutui silloin 
eroon sisaruksistaan ja vietti Ruotsissa monta vuotta, ennen kuin hänen häitään 
juhlittiin. Ingeborg luovutettiin Erikille. Hänestä tuli Tanskan kuningatar ja 
tanskalaisten apu. Mistä tahansa hädästä hän kuulikaan, sitä hän lievitti, sillä 


niin hänen mielestään kuuluikin tehdä. Hän oli aina lain ja oikeuden tukena. 
Kuulukoon hänen sielunsa Jumalalle taivaan valtakunnassa! 


Maunu Ladonlukon kuolema 
säkeet 1244—1271 


Kuningas Maunu kuoli Visingsössä. Monet surivat hänen kuolemaansa, sillä 
hän sääti elinaikanaan hyviä lakeja ja takasi lujan rauhan sekä hyvän 
järjestyksen. Pahantekijöitä hän ei halunnut sen enempää nähdä kuin heistä 
kuullakaan. Ymmärtäessään sairautensa olevan niin vaikean, ettei tulisi siitä 
selviämään, hän valitsi ennen kuolemaansa valtakuntaa hoitamaan erään 
viisaan, ylevän ja uskollisen miehen. Hänen omat lapsensahan olivat kaikki 
vielä pieniä. Maunu uskoi tämän miehen käsiin vaimonsa ja lapsensa sekä 
kaikki maansa. Tämän tuli hallita niin kuin Jumala, tämä itse ja valtakunnan 
ylimmät herrat tahtoivat, niin että he toimisivat, kuten kuningas Maunu oli 
heidän tehtäväkseen uskonut, kunnes kuninkaan pojat — kuningas Birger sekä 
Eerik ja Valdemar — tulisivat täysi-ikäisiksi. 

Maunu pyysi, että hänen ruumiinsa vietäisiin hänen itsensä rakennuttamaan 
luostariin. Hänet vietiin Tukholmaan, ja ruumissaattoon osallistui monta 
jalosukuista miestä. Maunu haudattiin pääalttarin eteen. Mitä hyvää siellä 
lauletaankaan tai rukoillaankaan, siitä Jumala antakoon hänen saada osansa, 
kaikesta siitä hyvästä, mitä siellä toimitetaankaan, niin kauan kuin luostari on 


pystyssä. 


V Birger Maununpojan hallituskausi (1290-1318) 


Torkkeli Knuutinpoika 
säkeet 1272—1281 


Ta jälkeen valtaan nousi herra Torkkeli Knuutinpoika, viisas ja sopuisa 
mies. Talonpojat ja papit, ritarit ja soinit, kaikki tulivat silloin keskenään hyvin 
toimeen. Riemua, tanssia ja turnajaisia sekä viljaa ja sianlihaa oli tarjolla 
riittämiin, eikä niistä ollut pulaa. Silliä ja kalaa tuotiin runsaasti maahan. 
Valtakunnassa ei kärsitty puutetta, vaan rauha ja armeliaisuus vallitsivat. 
Kukaan ei tohtinut tehdä toiselle vääryyttä. 


Kuningas Valdemar ja hänen poikansa vankeudessa 
säkeet 1282-1323 


Sitten kuningas Valdemar vangittiin uudestaan. Hänen sallittiin kulkea 
Nyköpingin linnassa kahleitta ja hänelle annettiin, mitä hän vain pyysi. Hänellä 
oli oma keittiö ja kamari sekä huone, jossa nukkua. Hänelle annettiin 
hovipoikia ja kamaripalvelijoita kattamaan hänen lautasensa ja kantamaan 
hänen maljansa. Hänen käyttöönsä annettiin myös arvostettu mies 
huolehtimaan siitä, ettei häneltä puuttunut mitään. Vaikka jotakin piti hakea 
puolenkin peninkulman päästä, niin kaikki se, mitä hän vaati, haettiin kernaasti, 
ellei sitä linnasta löytynyt. Valdemarille valmistettiin hyviä vaatteita, jotka 
olivat hänen arvonsa mukaisia. Hänestä siis pidettiin hyvää huolta niin 
vaatetuksen kuin ravinnonkin puolesta. Ei häntä hengiltä näännytetty. 
Kuitenkaan hän ei saanut mennä kauemmaksi kuin mitä linnasta näki. 

Myös junkkeri Eerik vangittiin. Näin meneteltiin tehdystä sovinnosta 
piittaamatta. Herrat epäsivät Eerikiltä oikeuden valtakuntaan, sillä he 
pelkäsivät, että mikäli jompikumpi pääsisi valtaan, tämä anastaisi omakseen 
koko valtakunnan. Eerik vietiin Tukholmaan ja laitettiin linnassa olevaan 
torniin. Hänen sallittiin kulkea vapaana, ja hänen ruokapöydästään huolehdittiin 
hyvin. Hänen ruokansa valmistettiin kuninkaan keittiössä. Hän sai pöytäänsä 
samaa ruokaa, jota kuningaskin söi. Lisäksi häntä viihdytettiin, ja hän sai kuulla 
runonlaulantaa. Samaa juotavaa, jota kannettiin kuninkaalle, sitä samaa 
kaadettiin myös hänen juoma-astiaansa. Häntä vartioitiin tarkasti, jottei hän 
olisi päässyt tornista alas. Vaatteita ja leipää hänellä oli runsaasti. Fi häntä 
kuoliaaksi näännytetty. 

Tämän jälkeen Ruotsin asiat olivat niin hyvin, että kestää kauan, ennen kuin 
ne ovat taas paremmin. 


Taisteluita karjalaisia vastaan 
säkeet 1324-1385 


Sitten tehtiin sotaretki pakanain maahan ja samalla loppu vahingonteosta ja 
suuresta murheesta. Pakanat olivat näet tunkeutuneet kristittyjen alueelle, mikä 
oli sotaretken tärkein syy. Kristityt rakensivat linnan paikkaan, jossa kristitty 
maa loppuu ja pakanamaa alkaa. Nyt siellä vallitsee hyvä rauha. Siellä on 
tyynempää ja rauhallisempaa sekä enemmän niitä, jotka uskovat Jumalaan. 
Linnan nimi on Viipuri. Se sijaitsee idässä, mistä vapautettiin moni vanki. 
Linna on suoja pakanoita vastaan. Venäläisillä on nyt siellä aiempaa vähemmän 
valtaa ja turma oman ovensa edessä. Koko linna annettiin muurata kivestä. 

Sen jälkeen herrat lähtivät takaisin kotiin asettaen linnaan voudiksi miehen, 
joka ei kaihtanut katsoa vihaisia miehiä silmiin eikä turhaan ujostellut 
pakanoita. Hän kukisti lopulta koko Karjalan ja kaiken sen, mikä kuului sen 
alaisuuteen, neljätoista isoa ja pientä kihlakuntaa. Kristityt valloittivat 
Käkisalmen, ja se säilyi polttamattomana. Siellä lyötiin ja ammuttiin samana 
päivänä kuoliaaksi monta pakanaa. Vangitut pakanat kristityt toivat mukanaan 
Viipuriin. 

Osa kristityistä halusi jäädä Käkisalmeen ja osa palata takaisin hakemaan 
ruokaa. Heidän päällikkönsä ei kuitenkaan toiminut riittävän nopeasti. 
Venäläiset varustautuivat, sillä he halusivat kostaa kärsimänsä vahingon. 
Kristityiltä loppui ruoka, sillä venäläiset saapuivat odottamatta ja rynnäköivät 
yötä päivää. Siltä kristityt olisivat mielellään välttyneet. Kuusi päivää he elivät 
ilman ruokaa. On ihme, että joku siihen pystyy! 

Sitten kristityt kävivät taisteluun, sillä mitä kauemmin he odottivat, sitä 
huonommaksi heidän tilanteensa kävi. Heidän voimansa näet ehtyivät, ja he 
olivat sitä paitsi nälkäkuoleman partaalla. Venäläiset kärsivät suurta vahinkoa, 
kuten kaikkialla siellä, missä he ja uplantilaiset ottavat yhteen. Voi sitä, joka 
silloin on venäläinen! 

Kaikki kristityt lyötiin kuitenkin kuoliaaksi. Venäläiset iloitsevat helvetissä 
siitä, että kristityt kärsivät niin paljon vahinkoa. Vain kaksi kristittyä pelastui. 
Sigge Loke kuoli siellä. Jumala antakoon hänen sielulleen osan taivaan 
valtakunnasta samoin kuin jokaiselle kristitylle, joka sai siellä surmansa 
Jumalan ja pyhän uskon puolesta. 

Siitä lähtien venäläiset ovat pitäneet saarta hallussaan ja linnoittaneet sen 
suurella voimalla sekä asettaneet sinne viisaita ja urheita miehiä, niin etteivät 
kristityt enää tunkeutuisi heidän alueelleen. 


Kuningas Birgerin häät 
säkeet 1386—1457 


Kolmantena vuonna tästä vietettiin kuningas Birgerin häitä. Tukholmassa 
vallitsi suuri riemu. Hääasut olivat baldakiinia ja lameeta. Leikarit saivat ne 


myöhemmin palkaksi. Läsnä oli monta kunnianarvoisaa soturia. Heidän 
sotaratsujensa loimet olivat baldakiinia ja sindaalia. Vaikka paikalla olisivat 
olleet itse Gawain tai Parsifal, he eivät olisi voineet esiintyä paremmin. 

Kuninkaan lippuun oli kirjailtu kultainen leijona ja kolme valkoista 
vinopalkkia. Lipun alle oli kokoontunut monta kuninkaan hoviin kuuluvaa 
jalosukuista. Eräs ritareista kantoi kuninkaan lippua. Paikan päällä sekä kuultiin 
että nähtiin pillipiipareita, rummunlyöjiä ja torvensoittajia, joista lähti paljon 
melua ja pauketta. Sotaratsut puolestaan saivat aikaan paljon pölyä ja tungosta, 
ja moni tallautui hevosten jalkoihin. 

Päivä oli jo yli puolessa, kun ritariottelut loppuivat ja herrat kävivät pöytään. 
Oli hyvää ruokaa, jaloja tapoja sekä kaikkea sitä riemua, mitä suinkin voi 
kuvitella. Oli simaa, olutta ja kirsikkajuomaa sekä viiniä, niin punaista kuin 
valkoistakin. Kuten asiaan kuului, ylväät herrat kantoivat hääparin juoma- 
astioita. Iloa ei puuttunut. 

Näin kului päivä ja saapui yö. Kukin etsi itse yösijansa ja teki, mitä halusi: 
jotkut joivat ja jotkut menivät nukkumaan, palvelusväki tappeli kaduilla. 
Aikaisin aamulla koitti päivä. Herttua Eerikin seurueeseen kuului tuolloin 
monta ylvästä ja urheaa soturia, niin ritareita kuin heidän vertaisiaan. Seurue 
halusi ensiksi kuunnella messua, jonka jälkeen ratsut annettiin noutaa paikalle. 

Herttua Ferikin majapaikassa pidettiin hovia. Hänen hienostuneisuuttaan ei 
kukaan ole kylliksi kyennyt ylistämään tai kuvaamaan. Hänen ylevä sydämensä 
ja suopea puheenpartensa kaunistivat kaikkia hänen tekojaan kuten kulta 
kaunistaa siihen upotettuja jalokiviä. 

Kuningas Birgerkään ei viivytellyt kauan. Ulos levitettiin kauniisti neljän 
salon varaan valtaistuinkatos, yksi kauneimmista, mitä koskaan on nähty. Sitä 
kannettiin kuninkaan yllä. Monta sotaratsua kannustettiin kyljistä niin, että ne 
lähtivät lujaa vauhtia laukkaan toinen toistaan kohti sen paikan editse, jossa 
kuningas oli suuressa kunniassa, suopeudessa ja ylväydessä. Esiin nähtiin 
ratsastavan ritareiden ja soinien ritarillisen joukon. 

Fi edes taivaan enkeli olisi voinut esiintyä paremmin kuin kuninkaan veli, 
herttua Eerik. Hänet nähdessään jokainen toivoi hänelle hyvää. Kuningas 
Birger löi herttuan tuolloin ritariksi ja hänen jälkeensä monta muuta vieraista 
maista tullutta. Kuningatar Märta ei halunnut kuninkaalta huomenlahjaksi 
mitään muuta, kuin että tämä vapauttaisi Maunu Algotinpojan. Nyt ei elä enää 
ketään, joka sen muistaisi. Kaikki, jotka siitä kuulivat, kiittivät kuningatarta 
hänen osoittamastaan jaloudesta. 


Uusia taisteluita Karjalassa 
säkeet 1458—1573 


Helluntaina vuosi edellisen jälkeen marsalkka Torkkeli halusi lähteä 
sotaretkelle. Hän oli varustanut kuninkaan nimissä kauneimman laivaston, joka 
konsanaan oli nähty, eikä hän enää halunnut säästää pakanoita. Niinpä tuhatsata 


riuskaa soturia lähti matkaan ja rakensi Maankruunun linnan. Ruotsin kuningas 
kykenee tällaiseen vieläkin! Luulenpa, ettei Nevalla koskaan ole nähty niin 
paljon erinomaisia laivoja kuin tuolloin. Siellä on myös eräs oivallinen satama, 
jonka laiturissa laivat makasivat laita laitaa ja vannas vannasta vasten. Mikään 
myrsky ei olisi pystynyt puhaltamaan niitä sieltä pois. 

Kristityt halusivat rakentaa linnan Nevan ja Ohtajoen väliin, paikkaan, jossa 
molemmat joet kohtaavat ja muodostavat niemen. Kaikkien mielestä oli hyvä, 
että Neva virtasi linnan etelä- ja Ohtajoki pohjoispuolelta. Saatuaan tietää tästä 
kaikesta venäläiset tekivät parhaan kykynsä mukaan suuren sotaretken sekä 
laivoin että ratsain. Kristityt puolestaan halusivat ryhtyä vielä yhteen 
sotaretkeen säästämättä enää pakanoita. He tekivätkin pienemmän sotaretken 
edeten Valkoisellejärvelle.: Heitä oli vain kahdeksansataa miestä, ei sen 
enempää, siinä oli koko heidän sotavoimansa. Heidän päällikkönsä nimi oli - 
Harald. Kerrottiin, että eräällä saarella oli ainakin tuhat pakanaa: sinne kristityt 
pyrkivät, he halusivat lyödä pakanat. 

Valkoinenjärvi on kuin meri, kuten tämä kirja kertoo. Venäjä sijaitsee 
kaakossa, Karjala pohjoisessa, ja järvi erottaa ne toisistaan. Kun kristityt olivat 
ehtineet kolmenkymmenen meripeninkulman päähän pääjoukostaan, he eivät 
olleet päässeet matkallaan edes puoliväliin. Tuuli puhalsi rajusti, ja aallot 
kävivät vaahtopäinä. Silloin tuli myrsky ja puhalsi niin, että sotajoukko vain 
vaivoin pääsi maihin. Kristityt hakeutuivat suojaan Karjalaan ja nousivat 
maihin erään joen varrella sijaitsevan kylän luona varhain aamulla päivän 
sarastaessa. Elleivät he olisi kiskoneet laivojaan maihin, järven aallot olisivat 
lyöneet ne säpäleiksi. Moni mies oli tuolloin märkä ja väsynyt. He viipyivät 
siellä viisi yötä, tappoivat asukkaat ja polttivat karjalaisten kylän samoin kuin 
monta vanhaa ja uutta uiskoa. He hajottivat ja polttivat karjalaisten haapiot. 
Sitten tuli tyyntä, ja kristityt palasivat takaisin. He olivat syöneet ruokansa niin 
vähiin, ettei se enää riittänyt. Heidän tullessaan takaisin Pähkinäsaareen heidän 
oma etuvartionsa oli siellä. Osa jäi sinne, ja osa palasi pääjoukon luo. 

Kerran ollessaan Pähkinäsaaressa ja katsellessaan pitkin rantoja kristityt 
näkivät yli tuhannen lotjan lipuvan heitä kohti. Sinne ei enää kannattanut jäädä 
odottelemaan — pakon edessä ihminen tietää, miten on parasta toimia. Siksi he 
laskivat laivoillaan alavirtaan. 

Venäläiset tekivät kuivasta puutavarasta lautan, joka oli korkeampi kuin 
yksikään talo, ja sytyttivät sen tuleen, niin että se oli ilmiliekeissä. Sitten he 
antoivat sen lipua virran mukana pyrkien siten polttamaan kristittyjen laivat. 
Useimmat lautat jäivät kiinni joessa lojuneeseen suureen mäntyyn. Puu oli 
asetettu sinne estämään lauttojen törmäämistä laivoihin. 

Venäläisten saapuessa paikalle nähtiin, miten moni rengaspaita hohti 
valkoisena ja kypärät sekä miekat välkehtivät. Luulenpa, että he hyökkäsivät 
venäläiseen tapaan! Heitä oli kolmekymmentätuhatta miestä ja tuhat päälle, 
niin heidän tulkkinsa sanoi. Uplantilaisia oli huomattavasti vähemmän, 
venäläisiä puolestaan paljon enemmän, mutta he olivat heikompia. 


Venäläiset hyökkäsivät vallihautaan, niin että aina kaksi miestä auttoi 
kolmannen sen yli. Vallihaudan yläpuolella oli paaluvarustus ja kahdeksan 
puolustustornia ampuma-aukkoineen. Vallihauta oli kahden joen välissä, ja 
koko sotajoukko oli sen rajaamalla alueella. Helsinglantilaiset olivat kaikki 
yhtenä joukkona vallihaudan eteläpäässä. Venäläiset ryntäsivät itsepintaisesti 
heitä kohti, aivan kuin olisivat halunneet sanoa: ”Tästähän mennään yli eikä 

Huolimatta siitä, miten paljon helsinglantilaiset ampuivat, hakkasivat tai 
pistivät, venäläiset vain kiihdyttivät rynnäkköään. Silloin huovit yhtyivät 
leikkiin: Nuori, voimakas ja urhea soturi Matias Kettilmundinpoika 
joukkoineen yhdessä Henrik ja Ivan van Kyrenin kanssa saapui paikalle ja löi 
venäläiset sieltä takaisin. Paikalle tulivat myös Peder Porse nuorempi ja monet 
muut, niin että heidän joukkonsa kasvoi. Joukko hyökkäsi vallihaudan yli 
venäläisten kimppuun. Hetki sen jälkeen, ennen kuin arvattiinkaan, venäläisten 
joukko, joka oli hyvinkin kymmenkertainen verrattuna uplantilaisiin, oli 
päässyt heidän ja vallihaudan väliin. Uplantilaiset puolustautuivat kuitenkin 
hyvin hakaten tiensä läpi pakanallisen roskaväen. Moni venäläinen vuoti 
punaista hikeä. Niin kaikki kristityt pääsivät vahingoittumattomina takaisin 
majapaikkaansa. 


Matias Kettilmundinpoika haastaa venäläiset 
säkeet 1574—1627 


Hyvinkin kymmenentuhatta venäläistä oli metsän reunassa yhtenä joukkona 
erään murroksen äärellä katsellen ylös linnaan. He loistivat auringon tavoin, 
niin kaunista heidän aseitaan oli katsella. Eräs kristitty sanoi: ”Mikäli marski 
vain antaa minulle luvan, haluan taistella yhtä heidän kaikkein parhaimmistaan 
vastaan. Joko voitan, tai sitten venäläinen saa viedä minut vangittuna mukanaan 
kotiinsa. Mikäli marski nukkuu, herätän hänet!” Kristitty valmistautui ripeästi 
antaen tuoda sotaratsunsa ulos, varustaa sen ja pukea itselleen säärivarukset. 
Sitten hän ratsasti hitaasti käymäjalkaa sillan yli. Tultuaan puomin toiselle 
puolelle tuo ylväs soturi kääntyi ympäri ja jätti hyvästit tovereilleen sanoen: 
”Jos Jumala sallii meille onnellisen lopputuloksen, näette minut jälleen täällä ja 
toisen kanssani, sillä niin saattaa hyvinkin käydä, mutta jos minun taas käy 
huonosti, se on Jumalan tahto!” Drotsi Matias oli silloin vielä soini. Hän oli se, 
joka ratsasti kaksintaisteluun. 

Matias lähetti matkaan tulkin, joka esitti hänen asiansa ja kuunteli 
venäläisten vastauksen. Tulkki sanoi: ”Tässä on jalosukuinen mies, joka on 
yksi meidän parhaimmistamme. Hän on valmis taistelemaan teidän 
parhaimpanne kanssa elämästä, omaisuudesta ja vapaudesta. Kuten näette, hän 
odottaa tässä aivan lähellä. Jos jonkun teistä onnistuu syöstä hänet maahan, hän 
antautuu ja seuraa teitä vankina. Jos taas joku teistä kukistuu, tämä toimikoon 
samoin, enempää hän ei pyydä.” Venäläiset vastasivat: ”Näemme, että hän on 


täällä ja että hän on ratsastanut aivan tuntumaamme.” 

Sitten venäläiset kokoontuivat ja alkoivat neuvotella keskenään. Heidän 
kuninkaansa sanoi: ”Jos joku teistä on halukas kohtaamaan hänet, miettiköön 
tarkkaan! Näkee, että kyseessä on urhea soturi. Tiedän hyvin, että niin 
täytyykin olla, eiväthän he meitä vastaan huonoimpaansa ole lähettäneet. En 
näe tässä mitään muuta vaihtoehtoa: kuka tahansa häntä vastaan lähteekään, 
huonosti siinä käy, sen me tulemme vielä näkemään.” Niinpä venäläiset 
vastasivat: ”Tähän emme ryhdy! Täällä ei ole ketään, joka haluaisi otella häntä 
vastaan!” 

Matias Kettilmundinpoika pysytteli paikoillaan aina siihen asti, kunnes yö 
laskeutui. Sitten tämä jalo mies pyörsi ympäri ratsastaen takaisin sotajoukkonsa 
luo. Sinne saapuessaan hän sai sankarin vastaanoton. Ylistän tämän soturin 
rohkeutta ja sitäkin vähemmän annan arvoa tuolle surkealle pakanalliselle 
roskajoukolle. 


Aselepo 
säkeet 1628-1661 


Venäläiset olivat koonneet paikalle saapuneet joukkonsa yhdessä päivässä, 
muuten siellä olisi syntynyt taistelu. Uplantilaisilla oli taisteluhalua, mutta 
venäläiset pakenivat sieltä eräänä yönä ryhtymättä taisteluun. He sanoivat 
saapuneensa sinne aivan liian hätäisesti ja valmistautumattomina. 

Kun linna oli rakennettu ja varustettu sekä hyvin muonitettu ja miehitetty, 
kristittyjen pääjoukko halusi kotiin. He asettivat sinne jääneille hyvän 
päällikön, kelpo ritarin, jonka nimi oli herra Sten. Sitten herrat lähtivät 
paluumatkalle jättäen paikan päälle kolmesataa miestä. Joukkoon kuului sekä 
korkeampi- että alempiarvoisia. Yhteensä heitä oli kaksisataa sotilasta sekä sata 
miestä, joiden tehtävänä oli tehdä töitä, valmistaa maltaita, panna olutta, leipoa 
ja olla vahdissa öisin. 

Niin kristittyjen pääjoukko purjehti joensuun edustalle asettuen sinne 
odottamaan myötätuulta, kuten monella vieläkin on tapana. Kun sitä ei tuntunut 
tulevan, jotkut sotilaat turhautuivat. Matias Kettilmundinpoika joukkoineen, 
nuo nuoret, riuskat ja vapaat soturit, halusivat aina jotakin tekemistä. Niinpä he 
antoivat viedä sotaratsunsa maihin ja ratsastivat sitten surmaten ja polttaen 
halki Inkerin- ja Vatjanmaan. He löivät maahan kaikki, jotka uskalsivat tehdä 
vastarintaa. Sitten he ratsastivat takaisin laivoille ja purjehtivat pois. Heidän 
jäljiltään pakanat jäivät palavaan maahan. 


Kristittyjen tappio Maankruunussa 
säkeet 1662—1805 


Kristityt saapuivat kotiin Pyhän Mikaelin päivän aikoihin. Kuningas Birger otti 


heidät hyvin vastaan ja oli heille suopea. Kuningatar Märta oli juuri saanut 
ensimmäisen lapsensa, ja nyt hänet kirkotettiin. Lapsen nimi oli junkkeri 
Maunu, ja hän oli syntynyt Tukholman linnassa. 

Maankruunuun jääneiltä puuttui kaikkea, mitä he olisivat tarvinneet. Kesä oli 
pilannut heidän ruokavaransa, sillä heidän jauhonsa olivat päässeet 
kovettumaan. Rakennukset olivat uutuuttaan kosteita, ja siksi jauhojen 
päästessä lämpenemään ne homehtuivat pian. Sitä miehistön oli vaikea kestää. 
Maltaat taas olivat liian tiiviissä kasassa ja alkoivat käydä. Tämä koitui monen 
miehen tuhoksi. 

Linnan miehistö sai vaikean taudin — keripukki ei ole kenellekään hyväksi. 
Istuessaan pöydän ääressä miehet tunsivat itsensä terveiksi, söivät ja joivat, kun 
heidän hampaansa odottamatta putosivat pöydälle. Kuka nyt sellaista kestäisi! 

Tauti tappoi monta miestä, niin että linna melkein autioitui. Miehet 
kokoontuivat silloin valittamaan hätäänsä: ”Eikö meidän pitäisi lähettää 
maahamme sana ja saattaa marskin tietoon vastoinkäymisemme? Tiedän, ettei 
hän laiminlyö tilaisuutta lähettää ensimmäisillä mahdollisilla laivoilla tänne 
tuoretta ruokaa, eläviä nautoja, sikoja ja lampaita. Hän kyllä lähettää meille 
tervettä väkeä ja vie sairaat kotiin.” Siihen eräs ritari heidän joukostaan vastasi: 
”Emmehän toki halua tuottaa surua marskin sydämelle. Kyllä Jumala auttaa 
meitä huolissamme!” 

Venäläiset kokosivat jälleen joukkonsa, samoin karjalaiset ja muut pakanat. 
Linna oli rakennettu heidän kannaltaan niin, ettei näiden maiden asukkailla 
ollut muuta mahdollisuutta kuin joko alistua linnan valtaan tai sitten paeta, 
mikäli halusivat säilyä hengissä. 

Venäläiset kokosivat valtavan sotajoukon ja tulivat paikalle ensin pienellä 
joukolla haluten paaluttaa jokisuun. Se oli näin lähellä linnaa: vain kaksi 
peninkulmaa ratsain tai kaksi meripeninkulmaa soutaen.2 

Kun linnasta havaittiin venäläisten ratsastavan ohitse, linnan asukkaat 
sonnustautuivat viivyttelemättä varusteisiinsa — heitä oli jäljellä vain vähän, 
oikein olivat tekemässä. He eivät tienneet mistään väijytyksestä mitään vaan 
olivat huomanneet ainoastaan ohi ratsastaneet venäläiset. Tullessaan jokisuulle 
he eivät sillä kertaa nähneet siellä ketään, jonka olisivat voineet lyödä maahan. 
He näkivät ainoastaan hakattua, raahattua ja paalutettua puutavaraa. Koska 
venäläisistä ei näkynyt vilaustakaan, kristityt kääntyivät ympäri aikomuksenaan 
palata kotiin. Sillä välin venäläiset olivat virittäneet ansansa. Heidän 
aikomuksensa oli seuraavanlainen: kristittyjä ei päästettäisi takaisin linnaan, 
vaan heidät vangittaisiin tai surmattaisiin. 

Venäläiset olivat läheisessä metsässä, satakunta miestä kussakin 
väijytyksessä. Kristityt hyökkäsivät heidän kimppuunsa hakaten tiensä kahden 
väijytyksen läpi, mutta kolmannessa väijytyksessä heidän päällikkönsä herra 
Sten haavoittui. Tästä huolimatta kristityt pääsivät läpi kaikista kolmesta 
väijytyksestä ja vahingoittivat monta venäläistä. 


Venäläiset seurasivat kristittyjä. Kypärät kalskahtelivat kuin alasimella, jolla 
niitä oli taottu. Kristityt taistelivat ylivoimaa vastaan. Mikä joukko kristittyjä 
vastaan kävikään, oli se pieni tai suuri, sen he suistivat satulasta, niin että sen 
oli ryhdyttävä jalkamiehiksi. Venäläiset seurasivat heitä aina linnan portille 
asti. Sitten venäläiset kääntyivät ympäri ratsastaen tiehensä. 

Venäläiset ja heidän sotavoimansa piirittivät sen jälkeen linnan. Venäläisten 
tullessa paikalle linnassa oli vain kuusitoista sotaan kykenevää miestä. Siellä 
vaihdettiin monta tappavaa iskua venäläisten rynnäköidessä yötä päivää. 
Kristittyjä oli vain vähän ja linna suuri. Pakanat vuorottelivat tuon tuostakin: 
yhden joukon saapuessa toinen poistui. Tätä jatkui yöt ja päivät, ja kristityt 
väsyivät siitä suuresti. Voitte hyvin ymmärtää, mistä se johtui! Ei ole ihme, että 
se, joka raataa yötä päivää, väsyy, ja kun hän ei enää jaksa, hän ei kerta 
kaikkiaan kestä enää kauempaa. 

Sitten linna syttyi tuleen ja paloi. Venäläiset tunkeutuivat sisään linnaan mies 
toisensa jälkeen. Kristityt pakenivat rintavarustuksilta kellariin linnoittautuen 
sinne. Toiset olivat saaneet surmansa jo rintavarustuksilla, toiset taas joutuneet 
erilleen ja hajalleen. Kukin tapettiin loukkoonsa, moni sairas surmattiin 
sijalleen. 

Herra Sten puhutteli venäläisiä näin: ”Eikö teillä ole tapana ottaa hyviä 
miehiä vangiksi?” Hän laski aseensa haluten antautua, sillä jokainenhan haluaa 
mieluummin elää. ”Voimme olla orjina päiviemme loppuun asti, tehdä työtä, 
kantaa, nostaa ja vetää.” Torkkeli Antinpoika vastasi siihen: ”Älä murra 
marskin sydäntä tuolla tavoin!” Silloin eräs venäläinen tunki keihään suoraan 
hänen rinnastaan sisään ja selästään ulos, niin että hän tuupertui siihen 
paikkaan. 

Kellarissa olevat joutuivat kuumaan taistoon. Oma taistelutoveri löi 
kuoliaaksi Kaarle Haakin, erään urhean soturin, hänen pyrkiessään kellariin 
yllään venäläisten vaatteet. Hänet tapettiin siksi, ettei häntä tunnistettu. Herra 
paratkoon, miten suuri vahinko siellä tapahtui. Jumala armahtakoon sitä hirveää 
hätää, sillä niin moni soturi siellä kuoli! 

Kellarissa olevat puolustautuivat niin hyvin, ettei heitä saatu vangiksi, ennen 
kuin venäläiset olivat pyytäneet heitä antautumaan ja valalla vannoen luvanneet 
pyhästi kristittyjen saavan elää. Heidät otettaisiin vangiksi ja vietäisiin mukana, 
eikä heitä vahingoitettaisi mitenkään. Silloin kristityt tulivat ulos ja antautuivat. 

Jumala antakoon taivaan valtakunnan niiden miesten sieluille, jotka kärsivät 
kuoleman tässä taistelussa, ja lohduttakoon heidän suuressa onnettomuudessaan 
niitä, joille piti käymän niin huonosti, että pakanat saivat heidät valtaansa. 

Kun vangit oli jaettu venäläisten kesken ja kaikki saatettu loppuun, sotasaalis 
tasattu ja linna poltettu, kaikki venäläiset palasivat kotiinsa vieden vangit 
mukanaan. Kovin vähän siellä jäi polttamatta. Tällä tavoin linna valloitettiin. 


Kuningas Birgerin kruunajaiset Söderköpingissä 


säkeet 1806-1831 


Tästä kolmantena vuotena Söderköpingissä pidettiin loisteliasta ja rikasta 
hovia. Kunpa osaisin kuvata sitä niin hyvin, ettei kukaan väittäisi minun olevan 
väärässä! 

Herrat ja ruhtinaat olivat pukeutuneet baldakiiniin ja kalliisiin vaatteisiin. 
Siellä riemuittiin ja iloittiin paljon, ruoka oli hyvää ja tavat hienostuneita. 
Kaikki sujui hyvässä järjestyksessä ja kaikessa rauhassa. Laajalti matkustelleet 
ja monissa maissa käyneet miehet ylistivät ja kiittivät tätä kaikkea todeten, 
etteivät milloinkaan olleet nähneet komeampaa hovinpitoa. 

Kuningas Birger kruunattiin suurella ylistyksellä ja kunnialla 
Söderköpingissä. Hänen veljensä herttua Valdemar lyötiin ritariksi, ja samassa 
yhteydessä vietettiin myös Valdemarin häitä. Hän sai puolisokseen Torkkeli 
Knuutinpojan tyttären. Vahinko vain, että sittemmin piti käymän niin huonosti, 
että vaimo erosi miehestään, hän tästä ja tämä hänestä. Leikareille annettiin 
kalleuksia, sotaoriita ja ratsuja sekä muita lahjoja, vaatteita, hopeaa ja muuta, 
niin että he palasivat tyytyväisinä kotimaahansa. 


Herttua Eerik Oslon hovissa 
säkeet 1832—1941 


Seuraavassa kerrotaan herttua Eerikin kiintymyksestä erääseen neitoon, jota 
hän rakasti yli muiden, kauneimpaan, jonka nähdä saattoi, Norjan kuninkaan 
tyttäreen. En usko, että tytär oli silloin vanhempi kuin viidennellä vuodellaan. 
Kuningas Haakon lähetti herttua Ferikille kauniita ja hyvin valittuja sanoja 
sisältäneen kirjeen. Hän lähetti herttualle tervehdyksen pyytäen tätä 
joulunviettoon kanssaan. Lisäksi Haakon pyysi herttuaa ratsastamaan 
viivyttelemättä niin pian kuin mahdollista hoviinsa siitä hovista, jossa 
parhaillaan oleskeli. 

Veljekset erosivat hyvässä sovussa. Kuningas Birger matkusti omille teilleen 
herttua Eerikin ratsastaessa Norjaan. Herttuan mukana ratsastivat drotsi Abjörn 
sekä muut herttuan seurueeseen kuuluneet herrat, nimittäin herra Matias ja 
herra Arnvid. Ritareilla oli tuolloin tapana seurata oikeaa herraansa, menipä 
sitten syteen tai saveen. Myös kreivi Jakob liittyi Eerikin seurueeseen. Herttua 
otti hänet hänen arvonsa mukaisesti hyvin vastaan. Vaikkei maailma ollutkaan 
kohdellut Jakobia hyvin, hänellä oli yhä hallussaan linnoja ja maita, olihan hän 
syntyjään jalosukuinen herra. Tanskassa hän oli kuitenkin lainsuojaton, kuten 
monet muutkin sieltä karkotetut riuskat soturit, mukaan lukien Peder Porse 
nuorempi ja moni muu. Sen takia herttuan sotajoukko vain kasvoi. Kaikki 
miehet seurasivat herttuaa mielellään, olihan tällä toivo saada omakseen 
kuninkaan tytär. Siksi hän tarvitsi mukaansa Osloon, kuninkaan kaupunkiin, 
mahdollisimman näyttävän sotajoukon, johon kuului ritareita ja soineja sekä 
ritareiden veroisia. Näin herttua toimi kuninkaan kehotuksen mukaisesti. 


Oslossa herttua Eerik otettiin hyvin vastaan. Jopa kuningas Haakon tuli ulos 
ja vastaanotti hänet suurin kunnianosoituksin, sillä herttua oli siellä harvoin 
nähty vieras. Ihmiset ihmettelivät häntä paljon sanoen: ”Onko tämä todellakin 
se jalo mies, se ylevä herttua Eerik?” Moni tuumi myös mielessään: ”Onpa 
Jumala luonut hänet hyvin tähän maailmaan!” Kun häntä oli tuijotettu kauan, 
jokainen hänet nähnyt toivoi hänelle hyvää: ”Jumala suokoon, että kaikki 


Herttua Eerik meni nyt tervehtimään kuningatarta kaikella sillä 
ritarillisuudella, mikä oli hänelle niin ominaista. Kuningatar otti hänet vastaan 
parhaansa mukaan punaisin suin ja sydämen syvyyksistä kumpuavin kauniin 
sanoin. Millaisen vastaanoton jalo ruhtinas siellä saikaan osakseen, siitä en voi 
kertoa edes tuhannesosaa, sillä siihen eivät taitoni riitä. He viettivät sitten 
aikaansa, kuten olivat suunnitelleetkin, suuressa kunniassa ja kelvollisuudessa. 

Herra Vitzlav makasi sairaana Oslossa. Hän kuoli joulun viidentenä päivänä. 
Paikalla olleet jalosukuiset herrat kantoivat hänet Neitsyt Marian kirkkoon ja 
laskivat hänet hautaan pääalttarin eteen. Näin on yhä tapana menetellä monessa 
maassa ylhäisiä herroja haudattaessa, silloin kun he ovat maailmasta saatavansa 
saaneet. 

Kuten tähän kirjaan on kirjoitettu, herttua Eerik jätti heille jäähyväiset 
joulunvieton yhdeksäntenä päivänä ritarillisuudella, jota häneltä ei koskaan 
puuttunut. Kuningas Haakon totesi: ”Minua surettaa, ettette halua viettää täällä 
koko joulua.” Herttua vastasi: ”Asioitteni laita on nyt niin, etten voi odottaa 
kauemmin. Minun on saatava tietää, mitä kotona on tapahtunut.” Kuningas 
kotimatkan sekä onnea ja kunniaa. Sallikoon Jumala myös minun nähdä sinut 
pian uudestaan riemun ja ilon vallitessa, niin totta kuin olet minulle rakas.” 
Sitten herttua Eerik, tuo jalo ja viisas mies, meni kuningattaren luo. Jalo ja 
puhdasverinen kuningatar sanoi: ”Hyvästi, poika ja jouluveli!” Herttua virkkoi: 
”Rakas suloinen äitini! Haluan jättää teidät nyt Jumalan haltuun ylistäen monia 
suuria hyveitänne, joista olen päässyt osalliseksi ja jotka olen saanut todeta 
kiitollisena siitä paljosta ilosta, jota olette minulle suonut. Missä hyvänsä 
olenkaan, olen aina valmis palvelemaan teitä.” Kuningatar rakasti herttuaa 
vilpittömästi koko sydämestään, kuten tämä sittemmin sai kokea apua 
tarvitessaan. 

Herttua hyvästeli kaikki paikalla olleet miehet. Rouvat asettuivat kukin oman 
ikkunansa ääreen suopein mielin ja hyvin aatoksin katsellen hänen peräänsä — 
hän saattoi odottaa vastaisuudessa vieraanvaraista vastaanottoa. He lukivat 
rukouksia hänen puolestaan pyytäen Jumalaa armollaan saattamaan hänet 
onnellisesti kotimaahansa. Tällä tavoin he erosivat, ja herttua ratsasti sieltä 
kotiinsa. Mitä hänelle sitten tapahtui, siitä teille kerrotaan myöhemmin. Kaikki 
herttuan teot olivat hänelle ansioksi ja kunniaksi. 


Torkkeli Knuutinpojan häät 
säkeet 1942—1967 


Silloin kun herra Torkkeli Knuutinpoika kosi erästä kreivin tytärtä Saksasta, 
Ravensbergin linnasta ja kaupungista, hän oli vielä mahtava mies, joka piti 
huolta valtakunnasta ja kaikista kolmesta veljeksestä. 

Tytär tuotiin marski Torkkelia varten loisteliaasti maahan. Mukanaan tällä 
oli kultaa ja monenlaisia kalleuksia sekä runsaasti rahaa ja hopeaa. Kuitenkin 
kreiville jäi vielä jäljelle enemmän kuin mitä hän lähetti tyttärensä mukana. 
Marskilla oli ollut vaimo aiemminkin, mutta tämä oli saanut taudin ja kuollut 
äkillisesti. Siksi hän oli pysynyt pitkään naimattomana mutta solmi nyt uuden 
avioliiton. 

Häitä vietettiin Tukholmassa. Tilaisuudessa oli tarjolla yllin kyllin hyvää 
ruokaa jokaiselle paikalle saapuneelle. Hääaamuna sulhanen antoi vaimolleen 
huomenlahjaksi tämän toivomat tilukset. Päätilan nimi on Gum. Siihen kuuluu 
yksitoista maatilaa sekä hyviä myllyjä ja lampuoteja, tammimetsiä ja 
kalastamoita. Mikäli vaimo eläisi miestään kauemmin, hän saisi niistä 
vaatetuksensa ja ruokansa. 


Torkkeli Knuutinpoika jättää herttuoiden palveluksen 
säkeet 1968—2027 


Häiden kolmantena päivänä osan väestä jo ratsastettua pois herrat vetäytyivät 
erääseen linnaan pitämään neuvonpitoa. He istuutuivat alas. Torkkeli 
Knuutinpoika aloitti sanoen: ”Jumala tietää hyvin, miten mielelläni haluan olla 
teidän kaikkien veljesten palveluksessa. Sen, minkä tiedän olevan kunniaksi 
teille, tahdon tehdä parhaan kykyni mukaan. Nyt toivon kuitenkin saavani teiltä 
eron palveluksesta, jotta voin alkaa elää omaa elämääni. Lisäksi tarvitsen 
rauhaa ja lepoa. Isänne uskoi teidät, linnanne ja maanne minun huomaani. 
Olenkin huolehtinut niistä jo kauan. Jos olen toiminut väärin, jääköön se minun 
murheekseni. Mikäli taas olen toiminut oikein, silloin kaikki on niin kuin 
pitääkin, eikä kukaan iloitse siitä enemmän kuin minä. Sikäli kuin olen ajan 
mittaan ostanut tiluksia tai kerännyt hopeaa, se kaikki on nyt teidän 
käytettävissänne. Antakaa siitä minulle se, minkä parhaaksi katsotte. Ottakaa 
siis nyt tilalleni joku muu kelpo mies, joka tahtoo hyvää ja hyvään kykenee ja 
joka on nuori ja työteliäs, sillä ikä alkaa jo painaa minua. Sen vuoksi haluan 
eron palveluksestanne. Pyydän sitä kuin lahjaa. Jumala hyvin tietää, että 
palvelen teitä mielelläni jatkossakin ja tulen hoviin aina saadessani kutsun.” 

Silloin kaikki veljet totesivat kuin yhdestä suusta: ”Meillä ei ole ketään, joka 
kykenisi hoitamaan valtakuntaa yhtä hyvin kuin marski Torkkeli, sillä hän on 
hyvin viisas mies. Olkoon hän aina kuninkaan apuna. Kruunun tilukset ovat 
pitkät ja laveat. Marskin tiedossa on, mikä kuuluu kruunulle ja mikä 
herttuoille.” 


Jumalan avulla ja kuninkaan armosta herttuat, molemmat veljet, olivat 
päättäneet hallita itse herttuakuntiansa, kuten oli heidän oikeutensa, ja ottaa 
drotsikseen sen, jonka halusivat. Herttua Eerik totesi, ettei tiennyt kenenkään 
soveltuvan tähän virkaan niin hyvin kuin herra Abjörnin: ”Mikäli hän suostuu, 
voimme jättää asiamme hänen käsiinsä, ellei kellään ole mitään sitä vastaan.” 

Niin marski Torkkeli hoiti sitten asioita kuninkaan, drotsi Abjörn puolestaan 
kahden muun veljen puolesta. Valtakunnan asiat olivat silloin hyvin: talonpojat 
elivät lain ja määräysten mukaisesti, herrat ylläpitivät rauhaa ja järjestystä, eikä 
kukaan tohtinut kohdella toista kaltoin. Ulkomaalaiset miehet toivoivat 
kuitenkin, että valtakunnassa olisi vallinnut epäsopu. Valitettavasti heidän 
toiveestaan tuli aivan liian totta. Sen sai tuta kohdallaan moni etevä mies. 

Kun valtakunnan johdossa olevat molemmat ylimmät miehet eivät päässeet 
keskinäiseen yhteisymmärrykseen, valtakunnan asiat kääntyivät huonoon 
suuntaan. 


Kuningas Birger syyttää herttuoita 
säkeet 2028-2149 


Kaikki veljet olivat koolla Aranäs-nimisessä linnoituksessa, jonne marski 
enempää olutta kuin hedelmäjuomaa, simaa tai viiniäkään. Sen, mitä siellä 
avoimesti puhuttiin, kansa pystyi hyvin ymmärtämään, mutta aamulla kuningas 
Birger puhui veljelleen Eerikille kahden kesken tähän tapaan: ”Tietooni on 
saatettu eräs asia — sanon teille vain sen, mitä minulle on kerrottu: teillä on 
aikomuksenanne lähteä pois valtakunnasta ja aiheuttaa minulle vahinkoa. Jos 
tämä on totta, kertokaa se minulle. Mikäli taas haluatte elää kanssani rauhassa, 
antakaa siitä kirjallinen vakuutuksenne, josta ilmenee, ettette millään tavoin ole 
aikeissa toimia minua vastaan. Vakuutuksessa pitää myös olla teidän 
sinettinne.” 

Herttua Eerik antoi laatia tällaisen kirjeen. Se valmistui pian ja oli kaikin 
puolin kuninkaan vaatimusten mukainen. Mikäli herttua ei olisi suostunut 
kuninkaan vaatimuksiin, niin olisi toimittu ennalta sovitun suunnitelman 
mukaisesti, mikä oli vähällä tapahtuakin: kuningas ei silloin olisi päästänyt 
herttuaa sieltä pois. Nyt kaikki sen sijaan lähtivät omille tahoilleen jättäen 
toisilleen lämpimät hyvästit. Väki hajaantui kuninkaan ratsastaessa 
Visingsöhön ja herttuoiden ratsastaessa puolestaan Rackebyhyn. 
mennä kuninkaan luokse ja vastata henkilökohtaisesti siitä, mitä heistä heidän 
selkänsä takana puhuttiin. Sen enempää herrat Abjörn kuin Arnvidkaan eivät 
tunteneet luottamusta kuninkaan turvalupaan. Herttuan kehotuksen mukaisesti 
he ratsastivat tuolloin muualle. 

Herttua Ferikin saapuessa kuninkaan luokse hänen vaatteensa istuivat hyvin 
hänen vartalonsa ja jäsentensä yllä. Myös hänen käytöksensä oli jaloa ja 


ritarillista. Hän tervehti kuningasta kunnioittavasti. Kuningas sitä vastoin 
vastasi hänelle tuskin lainkaan käyttäytyen muutenkin uhkaavasti. Kuningas 
pyysi erästä piispaa puhumaan puolestaan mutta lopettamaan puheen ”ennen 
kuin meidän on aika käydä pöytään”. Piispa vastasi siihen kuitenkin: ”En voi, 
sillä olen pappi, eikä sellainen niin ollen ole minulle sallittua. Ottakaa sen 
vuoksi joku toinen, joka pystyy esiintymään puolestanne paremmin.” 

Paikalla oli eräs ritari, jonka osaksi puhuminen lankesi. Herttua seisoi koko 
ajan hiljaa ja vaiti. Ritari totesi: ”Ensimmäinen asia, josta herrani syyttää teitä, 
on, ettei kukaan, joka nyt elää Ruotsissa, ole rohjennut tehdä sitä, minkä te 
olette sallinut tehdä: annatte viedä maasta elintarvikkeita, sianlihaa ja voita, 
ohraa ja ruista. Ihmettelen, miten olette rohjennut menetellä näin vastoin 
herrani nimenomaista kieltoa. Ette ole käyttänyt hyvää harkintaanne 
rikkoessanne tällä tavoin herraani vastaan. Nyt sitä on myöhäistä katua.” 

”Herrani syyttää teitä myös eräästä toisesta asiasta, nimittäin siitä vaivasta ja 
haitasta, jota hänelle on koitunut teidän ylimielisyydestänne. Hän ei ole 
ansainnut tällaista kenenkään ja kaikkein vähiten juuri teidän taholtanne. Olette 
lietsonut hänen sydämensä teitä vastaan ratsastamalla ase kädessä yhdessä 
hänen vihollistensa kanssa hänen maittensa halki. Siten olette rikkonut 
kuninkaan rauhanvalan. Teille ei ole koitunut siitä mitään hyötyä eikä tule kyllä 
koitumaankaan, niin kauan kuin olette kuninkaan vihoissa.” 

”Kolmas asia, josta herrani kuningas teitä syyttää, on tämä: Eräs ritareistanne 
löi kuninkaan suuresti arvostamaa portinvartijaa tämän vartioidessa kuninkaan 
linnaa. Estäessään kyseisen ritarin sisäänpääsyn portinvartija sai siitä hyvästä 
sellaisen korvapuustin, että hänestä tuntui, kuin hänen korvansa olisi ollut 
tulessa. Hän sanoo vieläkin kärsivänsä kivuista. Olisi ollut paljon parempi 
jättää se tekemättä ja olla lyömättä kuninkaan palvelijaa. Silloin asianne ei olisi 
niin vakava. En ole riittävän taitava kieleltäni langettamaan tässä asiassa 
tuomiota. Kuningas menetelköön, kuten parhaakseen katsoo.” 

”Neljäs asia on seuraava, ja tiedän, että siitä syntyy kiistaa. Herroilla ja 
heidän miehillään on ollut ja on vieläkin tapana järjestää turnajaisia. Siellä, 
missä teidän ja meidän miehemme kohtaavat, vaikka meitä olisi kaksi kertaa 
enemmän, meidät poljetaan maahan ja me menetämme kaiken, minkä olemme 
peliin panneet. Te teette tämän vihasta! Mikä tähän on syynä, sitä en tiedä. 
Herra Matias on tässä joukon johtajana, ja hänellä on apureinaan monta muuta, 
jotka tiedän. Kaikki tämä on kuninkaalle häpeäksi. Nämä ovat ne asiat, joista 
kuningas syyttää teitä. Kuulun kuitenkin niihin, jotka auliisti pyytävät teidän 
veljeänne herraani kuningasta olemaan teille armollinen ja suopea.” 

Silloin kuningas Birger nousi ylös hyvin vihaisena ja sanoi, kuten vihainen 
sanoo: ”Ellen olisi sallinut teidän tulla tänne, olisitte pian saanut nähdä sen 
oikeuden, joka tähän kuuluu. Nyt on kuitenkin niin, etten enää halua luvata 
teille rauhaa kuin tämän päivän auringonlaskuun asti. Mistä sen jälkeen 


Herttuat Erik Menvedin luona 
säkeet 2150-2179 


Sitten nuo jalot ja korkeasyntyiset ruhtinaat karkotettiin maasta. He eivät 
tienneet, minne mennä, jotta heidän murheillensa tulisi loppu. Ensiksi heidän 
tiensä vei Tanskaan, sillä karkotetuilla on tapana paeta sinne, mistä he olettavat 
saavansa turvan. Tanskan kuninkaalla olisi ollut halutessaan vallassaan auttaa 
heitä. Herttua Eerik Ylevä laski sen varaan, että kuningas oli hänen lankonsa, 
niin kuin on se, joka on nainut toisen sisaren. 

Tullessaan kuninkaan luokse herttuat menettelivät, kuten asiaan kuului, ja 
asettuivat seisomaan kuninkaan eteen. Kuningas katsoi heitä tuimasti tervehtien 
kuitenkin molempia. Herttuat lausuivat: ”Herra, olemme nyt saapuneet tänne 
teidän armoillenne.” Kuningas vastasi: ”Tiedän oikein hyvin, miten teidän 
asianne ovat.” Kuningas näet tunsi heidän asiansa ja tapauksensa läpikotaisin. 
Tanskan ja Ruotsin kuninkaat pitivät kuitenkin yhtä, mikä ei ollut herttuoille 
ilon asia. Tanskan kuningas ei halunnut asettua herttuoiden puolelle, siitä piti 
huolen kuningatar Märta. Samaan aikaan Ruotsin kuninkaan miehet ja 
sotavoima piirittivät Nyköpingin. Se Iuovutettiinkin lyhyen ajan sisällä, kuten 
tähän kirjaan on kirjoitettu. 


Hovi Fagradalissa 
säkeet 2180-2216 


Samana kesänä pian tämän jälkeen pidettiin hovia Fagradalissa. Paikalla oli 
suuri määrä herroja. Ensin sinne saapui kuningas Birger mukanaan monta 
urheaa soturia. Myös kuningatar Märta tuli paikalle, samoin Tanskan kuningas 
mukanaan komea joukko ritareita ja soineja. Kuninkaan edellä nähtiin 
ratsastavan pillipiipareita, rummunlyöjiä ja torvensoittajia. Heidän tulonsa 
kuultiin paljon ennen kuin heidät nähtiin. Kuninkaan edellä kannettiin 
kahtatoista soihtua. Hän löi siellä ritariksi kaksitoista miestä. Leikareille jäi 
sieltä paljon käteen. Ratsujen loimet ja ritareiden turnajaisasut olivat ruskeita, 
puoliksi baldakiinia ja oravannahoilla vuorattuja. 

Kun ritariottelut olivat päättyneet, sotaratsut laukanneet ja hovia pidetty 
kuten oli suunniteltukin, Tanskan kuningas teki ritarillisen vierailun Ruotsin 
kuningattaren luokse. Kuningatar tuli veljeään vastaan, kuten hänen arvolleen 
sopi. He olivat sisaruksia sekä isän että äidin puolelta. Tämän jälkeen herrat 
aloittivat keskustelunsa. 

Sillä, joka on kärsivällinen ja maltillinen, on hallussaan puolet maailman 
viisaudesta. Herttua Eerik ei näin ollen ollut halunnut tulla paikan päälle, sillä 
molemmat kuninkaat pitivät yksimielisesti parempana sitä, ettei herttua Eerik 


päässyt hallitsemaan. Niinpä tämä jalo ja viisas mies ei ollut läsnä. Hän ei 
kuitenkaan ollut kovin kaukana Fagradalista ja sai sen vuoksi tiedon siitä, mitä 
hänen asiassaan päätettiin. 


Herttua Eerik Norjaan 
säkeet 2217-2251 


Saatuaan kuulla asioidensa olevan huonosti Eerik lähti Valdemarin kanssa 
Norjaan johtavalle tielle. He antoivat Norjan kuninkaan ymmärtää tulleensa 
hänen armoilleen, mikäli vain Jumala johdattaisi häntä pitämään heitä luonaan 
sen ajan, että asiat saisivat maailmassa uuden käänteen. Herttuat valittivat 
veljensä karkottaneen heidät niiltä tiluksilta, jotka Jumala oli heille suonut ja 
heidän isänsä heille perinnöksi jättänyt. Tällä tavoin kuningas Birger halusi 
saattaa heidät turmioon. ”Hän ei halua antaa meille valtakunnasta yhtään 
mitään!” Herttua Eerik totesi: ”Jos saan elää vielä vuoden, niin palaan 
valtakuntaan, vaikken voikaan mennä sinne juuri nyt.” Kuningas Haakon 
vastasi heille ystävällisesti: ” Vaikka kuningas Birger vainoaakin teitä tällä 
tavoin, olkaa siitä huolimatta tervetulleita. Haluan toimia — mahdollisuuksieni 
mukaan — sovittelijana välillänne. Mikäli kuningas on niin järjiltään, että tahtoo 
teidän kokonaan tuhoutuvan, haluan auttaa teitä parhaani mukaan.” 

Norjan kuningas antoi herttuoille läänitykseksi linnan ja kaupungin. Asiaa 
edisti paljon myös se, että kuningatar pyysi kuningasta olemaan heitä kohtaan 
myötämielinen. Näin kuningatar osoitti heille äidillistä suopeuttaan. Herttua 
Eerik Ylevä sai maasta varoja niin paljon kuin tarvitsi ja muonitti niillä linnan 
parhaansa mukaan, niin ettei hänellä ollut vuoteen pulaa ruoasta. Tuon linnan ja 
kaupungin nimi on Kungahälla. Sen ja Lödösen välillä ei ole kahta 
peninkulmaakaan, sillä niin lähellä ne ovat toisiaan. 


Kuningas Birgerin taistelu herttuoita ja kuningas Haakonia vastaan 
säkeet 2252—2393 


Saatuaan tiedon siitä, että Kungahällan linna oli läänitetty herttuoille, kuningas 
Birger sanoi: ”Se sijaitsee aivan liian lähellä meitä! Nyt olen täysin perillä siitä, 
miten tässä tulee käymään. He alkavat hävittää Ruotsia ja rynnistävät vielä 
koteihimmekin.” Kuningas rakennutti silloin vahvan ja lujan linnan 
Gullberginnummelle, jotta maa saisi siitä suojan. Siitä ei kuitenkaan ollut 
paljon apua hänen ahdinkoonsa. 

Kuka voi todella tietää, millainen pohjimmiltaan on, ennen kuin tulee 
koetelluksi! Herttua Eerikin miehet olivat hyvin urheita: hieman ennen 
Lödösen paloa he saivat herra Pentti-laamannin vangiksi tämän kotoa 
Agnatorpissa. Parempia sotureita kuin herttuoilla tuolloin oli mukanaan ei voisi 
löytää, vaikka etsisi aina Reiniä myöten. Sitten herttuan miehet polttivat - 


perään herttuat hävittivät Dalslantia ja rakensivat sinne Dalaborg-nimisen 
linnan, mistä koitui talonpojille suuri suru. Heidän piti työskennellä siellä yötä 
päivää kantaen ja raahaten, kunnes linna oli rakennettu ja kaikki saatu 
valmiiksi. Saadessaan tästä tiedon kuningas Birger lähetti sinne kahdeksan 
hänelle kuuliaista ja uskollista ritaria. Nämä leiriytyivät Agnan sillan korvalle. 
Heidän tuli purkaa silta ja puolustaa paikkaa, mikäli joku halusi sen kautta tulla 
hävittämään maata. 

Kuullessaan ritareiden tulleen sillan luokse herttua Eerik sanoi: ”Etsikää 
herra Matias, ja käskekää hänen tulla luokseni. Minä kerron hänelle, mistä hän 
löytää seikkailun!” Siitä herra Matias ilahtui ja lähti tuota pikaa herttuan luo. 
Herttua sanoi: ”Älä turhaan riemastu. Tässä syy: kuningas Birgerin miehet ovat 
purkaneet sillan, ja kaikki puutavara on ajelehtinut virran mukana pois. Tämän 
vuoksi en tiedä, miten pääset virran yli.” Tähän herra Matias sanoi: ”Vaikka he 
olisivat polttaneet koko sillan poroksi, ylitän virran, niin totta kuin elän, ja asia 
on sillä selvä. Heti kun löydän kahluupaikan, etsin heidät käsiini heidän 
leiristään.” Matias otti mukaansa vain ne, jotka katsoi parhaiksi, sillä hevosilla 
oli pitkä matka ravattavanaan. 

Joukon tullessa joelle oli niin pimeää, ettei kukaan nähnyt muuta kuin 
edellään ratsastavan. Joki oli syvä ja leveä, ja siitä oli hyvin vaikea ratsastaa yli. 
Jotkut halusivat odottaa päivänkoittoa, mutta herra Matias sanoi: ”Tästähän me 
menemme yli nyt. Käyköön kuten Herramme tahtoo!” Heidän ratsunsa väliin 
kahlasivat, väliin uivat. Jumala auttoi heitä, niin että he pääsivät vastarannalle. 
Yhden miehen kävi kuitenkin huonosti; hän hukkui virtaan, mutta antamatta 
sen hidastaa matkaa muut jatkoivat eteenpäin. 

Viholliset olivat eräässä kylässä suojassa sateelta ja tuulelta. Kaikki ritarit 
Matiaksen miehet tekivät rynnäkön sisäpihalle, jonka keskellä paloi sinne 
lämpöä antamaan sytytetty nuotio. Yksi vartiomiehistä juoksi tupaan, jossa 
herrat olivat. Herttuan miesten havaitessa nuotion ja herrojen talon enemmän 
kuin kymmenen heistä hyppäsi ratsailta ja juoksi tuvan ovea kohti. Ritarit olivat 
jo saaneet sanan, että herttuan miehet olivat aivan lähellä. Silloin he olisivat 
mieluummin olleet jossain muualla kuin siellä, missä olivat. Jotkut ehtivät 
pukeutua paitaansa ja rintarautaansa. ”Näkee kyllä, että huonosti tässä tulee 
käymään. Parasta olisi antautua, tai meillä on vain vähän toivoa saada elää.” 

Herttua Valdemarin miehiin lukeutunut Kaarle Elinanpoika haavoittui siellä. 
Kaikki talossa olleet jäivät herttuan vangeiksi ja kiittivät Jumalaa, että niin oli 
käynyt ja ettei kuolleita ja haavoittuneita ollut sen enempää kuin jo oli. 
Herttuan miehet ottivat haltuunsa vangittujen ratsuista ja hevosista parhaimmat, 
haarniskat ja rintaraudat ja muun sellaisen sekä hevosten panssarit ja 
sotaratsujen päänsuojukset, vaatteet, hopean ja selvän rahan. 

Kuultuaan nämä uutiset kuningas Birger pani suuresti pahakseen miestensä 
kovan kohtalon. Hän lähetti kirjeen kaikkiin maakuntiin tehden miehilleen 


tiettäväksi, että kaikkien tuli laittautua valmiiksi. Kuninkaan tarkoituksena oli 
tehdä sotaretki ja piirittää Dalaborg. Tältä retkeltä hän ei halunnut kenenkään 
jäävän pois. 

Miehet tekivät, kuten kuningas oli käskenyt, ja kokoontuivat yhteen 
paikkaan, jälleen kerran Agnan sillalle. Sotajoukko käsitti arviolta 
kymmenentuhatta miestä, sekä huovit että talonpojat yhteenlaskettuna. Niin he 
kulkivat Vermlannin kautta Dalslantiin linnan luokse. Heillä oli paljon 
murhetta ja tuskaa, ennen kuin he saapuivat perille sinne, missä linna sijaitsi. 

Herttua Eerik ja herttua Valdemar ratsastivat tuolloin Norjaan. Arvelen, että 
he tekivät sen aivan pyytämättä. He saattoivat Norjan kuninkaan tietoon, että 
linna oli piiritetty. Silloin kuningas kokosi sotavoimansa antaen sen herttua 
Eerikin johdettavaksi. Eerik suuntasi heti maakuntaan, jossa kuningas Birger 
oli. Huomatessaan sen Ruotsin kuningas valmistautui taisteluun, kuten tekee se, 
joka haluaa taistella. Kun herttua Eerik oli tullut puolen peninkulman päähän, 
ryhdyttiin kuitenkin neuvonpitoon ja ilmapiiri muuttui suopeammaksi. 

Kuningas Birger, herttua Ferik ja heidän veljensä herttua Valdemar tekivät 
sovinnon. Sen, mikä Eerikille ja Valdemarille oikeuden mukaan valtakunnasta 
kuului, he saisivat takaisin. He pääsisivät kuninkaan suosioon ja saisivat 
häneltä lahjoja, vaatteita ja tiluksia läänitykseksi palvelustaan vastaan, niin 
uskon. Tällä tavoin he tekivät sovinnon. Sen sai aikaan kaikkivoipa Jumala! 


Herttua Eerik saa Varbergin linnan 
säkeet 2394—2415 


Herttua Eerik piti hallussaan Kungahällaa. Mikäli hän halusi oleskella siellä tai 
jossakin muualla Norjassa, omassa kaupungissaan tai toisaalla, Norjan 
kuningas ei sitä halunnut häneltä evätä. Mitä tahansa hän kuninkaalta 
pyysikään, sitä ei häneltä kielletty, vaan hän sai helposti kaiken pyytämänsä. 

Kerran kuninkaan ollessa iloisella mielellä herttua Eerik pyysi: ”Voitteko 
antaa minulle Varbergin läänitykseksi? Se sopisi minulle erinomaisesti.” 
Kuningas vastasi: ”Vaikka haluaisinkin, linna kuuluu kreivi Jakobille.” Tähän 
herttua Eerik: ”Mikäli hän haluaa luopua siitä hopeaa vastaan, se sopii minulle 
oikein hyvin.” Kuningas sanoi: ”Tietysti annan hänelle hopean, mikäli hän vain 
suostuu luopumaan Varbergistä.” Kreivi luovutti linnan kuninkaalle, eikä 
herttualla ollut mitään sitä vastaan. Kuningas puolestaan uskoi linnan herttuan 
käsiin ja sen myötä puoli Hallantia. 


Herttua Valdemarin avioero 
säkeet 2416—2431 


Samana vuonna herttua Valdemar erosi vaimostaan. Niin eroavat ne, jotka eivät 
voi olla yhdessä, syistä, joita kaikkia en voi nyt nimetä. Tiedän, etteivät he 


eronneet epäsovun tai sopimattoman käytöksen vuoksi, sillä sellaiseen he eivät 
olisi langenneet. Heidän eronsa syy oli hengellinen sukulaisuus: vaimon isä oli 
pidellyt aviomiestä sylissään kasteessa, mikä oli kaiken tämän taustalla. He 
eivät olleet tienneet tästä mitään, sillä he olivat vielä nuoria, kun heidät 
annettiin toisilleen. Sen vuoksi piispat antoivat kummallekin luvan avioitua 
uudestaan, mikäli he näin päättäisivät. 


Torkkeli Knuutinpoika vangitaan 
säkeet 2432—2479 


Marski Torkkeli alkoi pelätä herttuoiden ajavan hänet ahdinkoon, sillä herttua 
Valdemar halusi saada tahtonsa lävitse. Marskia varoitettiin päivittäin siitä, 
ettei herttua ollut hänelle suopea. Kuningastakin marski rohkeni kutsua 
veljekseen: ”Hän on minun veljeni ja minä hänen miehensä. Toivon, ettei 
kukaan voi näyttää toteen, että olisin tehnyt mitään ilman kuninkaan käskyä. 
Toivoisin palvelleeni Jumalaa yhtä hyvin kuin olen palvellut kuningasta, sillä 
silloin minulla olisi toivoa paremmasta palkasta.” 

Seuraavaksi kuningas Birger saapui Lenaan. Hänellä oli mukanaan monta 
ritaria ja soinia sekä molemmat veljensä, herttuat. Kuningas noudatti tuolloin 
veljiensä neuvoa antaen vangita herra Torkkeli Knuutinpojan. Siitä alkoivat 
hänen vastoinkäymisensä. Seistessään kuninkaan edessä marski sanoi: ”Hyvä 
jalosukuinen kuningas! Teille on häpeäksi elämänne loppuun saakka, mikäli 
hylkäätte minut näin halpamaisesti.” Marskin vetoomus ei auttanut häntä 
hiventäkään. Kun ihmisen vastoinkäymiset alkavat, kukaan ei enää kuuntele 
hänen sanojaan. 

Marski vietiin Lenasta pois yöllä siten, että hänet pantiin istumaan hevosen 
selkään jalat yhteen sidottuina hevosen mahan alta. Näin tehtiin, ettei häntä 
siepattaisi. Miehet ratsastivat kohti Tivedeniä peläten marskin veri- ja muiden 
sukulaisten aiheuttamia suuria levottomuuksia sekä näiden mahdollisesti 
asettamaa väijytystä. Siksipä he ratsastivat yötä päivää, niin että moni jalo 
hevonen väsyi, ennen kuin he saapuivat Tukholmaan. Nähdessään marskin 
monet arvostetut miehet anoivat hänen puolestaan, että hän pääsisi sovintoon 
hyvillä ehdoilla. 

Marski laitettiin Tukholman linnan torniin. Oppineen miehen lailla hän 
ajatteli sieluaan ja ripittäytyi usein. Hän ei odottanut minkäänlaista pelastusta 
vaan uskoi saavansa surmansa miekasta. 


Torkkeli Knuutinpoika teloitetaan 
säkeet 2480-2539 


Ennen joulua tapahtui seuraavaa. Vähän ennen paaston alkua Fänön herra 
Folke Joninpoika tuli vankilaan. Hän ilmoitti marskille, että tämä tulisi 


kuolemaan pyytäen tätä valmistautumaan siihen. ”Minun herrani kuningas ei 
enää halua antaa sinun elää. Teidän tulee suoda minulle anteeksi, että teen, mitä 
kuningas käski. Kuolemanne saa minut surulliseksi.” 

Marski vietiin kaupungin eteläpuolelle ja tehtiin, kuten kuningas oli 
käskenyt. Ensiksi kaivettiin hänen hautansa, sitten hänen päänsä lyötiin poikki. 
Oi maailma, miten sinulla onkaan tapana palkita mies, joka luottaa sinuun 
liikaa! Kauneutesi ja petolliset suosionosoituksesi päättyvät niin usein suruun ja 
itkuun! 

Sen haudan ylle, jossa marski lepäsi, pystytettiin teltta ja sinne alttari. Ken 
halusi kuunnella messua, saattoi niin tehdä siellä joka päivä. Ken saapui tai 
lähti kaupungista, näki sinne pystytetyn ristin. Jos marskin sielu kärsii tuskaa, 
antakoon Jumala hänelle paikan taivaan valtakunnassa hänen kärsimänsä 
kuoleman vuoksi. Kuta enemmän marskin puolesta rukoiltiin, sitä enemmän 
hänellä oli toivoa armosta. 

Marski makasi pakanallisessa maassa, jolla kaupungin karja laidunsi aina 
helluntain alusaikaan asti. Siksi hänen veri- ja muut sukulaisensa pyysivät, että 
kuningas tekisi hyvin ja antaisi heille luvan viedä hänet sieltä paljasjalkaveljien 
luokse. ”Kun marski on kuollut, ketä vahingoittaa, että hänen luunsa kaivetaan 
paikkaan, jossa rukoillaan kaikkien sielujen puolesta? Uskon, että kaikkivoipa 
Jumala antaa hänen saada osansa kaikesta siellä toimitetusta hyvästä ja antaa 
hänelle sen vuoksi osan taivaan valtakunnasta, mikäli se on Herramme tahto.” 

Kuningas antoi silloin suostumuksensa tähän. Marskin ruumis otettiin ylös 
maasta, samoin hänen kirstunsa ja arkkunsa. Häntä sieltä kannettaessa kaikki 
kaupungissa olleet kirkonmiehet tulivat ottamaan vastaan hänen ruumistaan, 
sillä elinaikanaan hän oli ollut jalosukuinen ja rikas herra. Hänet kannettiin 
luostariin ja haudattiin sinne kauniiden messujen ja psalttarin virsien 
saattelemana ja laskettiin alas kuoriin. Jumala, joka asuu taivaan valtakunnassa, 
ottakoon hänen sielunsa hoivaansa sen murheen vuoksi, jota hän eläessään sai 
kärsiä! 


Hovi Bjälbossa 
säkeet 2540-2557 


Bjälbossa pidettiin hovia seuraavana Marian päivänä, kuten usein on tapana. 
Paikalla oli monta hilpeää ja iloista miekkosta. Herttua järjesti miehilleen häät. 
Näin herroilla on vieläkin tapana menetellä, kun he haluavat osoittaa 
suopeuttaan. Heidän on sopivaa palkita miehensä hyvin. Tämä on jalojen 
herrojen tapana varsinkin silloin, kun he tarvitsevat miehiään. 

Nyt vietettiin viidet perättäiset häät. Hyvä on sellaisen miehen, joka kokee 
tällaisen onnen ja suuren ilon. Hän saa valita itselleen yhden niistä naisista, 
jotka ovat maailmassa, ja rakastaa tätä sydämestään. Niin myös tämä tahtoo 
hänelle sydämensä pohjasta hyvää aina siihen asti, kunnes kuolema heidät 
erottaa. 


Håtunan leikki 
säkeet 2558-2607 


Hovinpidon päätyttyä herttuat lähettivät miehensä edeltä ylös Ruotsiin ja 
ratsastivat sinne itse salaa muutaman miehen kanssa, niin ettei siitä lähtisi 
liikkeelle sanaakaan. He selittivät miehilleen, missä he kohtaisivat jälleen 
herttua Eerikin. Herttuat olivat näet pohtineet, miten he saisivat hyvityksen 
kärsimästään vahingosta. Siksi he ratsastivat ylös Svitjodiin. Kuningas ei ollut 
antanut kutsua heitä, mutta he puolestaan halusivat kernaasti tavata kuninkaan. 
Tämän vuoksi he ratsastivat ensin kartanoonsa Hundhamariin, joka sijaitsee 
kaukana Kolmårdenin yläpuolella. He jättivät hevosensa sinne ja ottivat niiden 
sijaan käyttöönsä käsiinsä saamansa alukset, riittävän monta kantamaan heidät, 
ja soutivat sinne, missä kuningas oleskeli. 

Kuningas oli Hätunassa. Herttuat saapuivat paikalle hetkellä, jolloin 
kuningas oli juuri käymässä pöytään. Nähdessään heidät kuningas otti heidät 
vastaan suurella kohteliaisuudella aavistamatta, mitä heillä oli mielessään. 
Herttuat olivat pukeutuneet omiin herttuallisiin vaatteisiinsa. Kaikki paikalla 
olleet herttuoiden miehet menivät taloon tarkoituksenaan yöpyä siellä. 
Saapuessaan sinne he vetivät aseensa esiin yhdenkään kuninkaan miehistä sitä 
huomaamatta. Päivä oli jo lähes mennyt mailleen, kun kuningas Birger ja hänen 
myötään kuningatar Märta vangittiin. Siitä alkoi suuri sota. 

Erään smoolantilaisen soinin nimi oli Arvid. Nähdessään tämän taistelun hän 
ymmärsi, että asiat olivat kääntyneet huonoon suuntaan, ja pakeni sieltä jalan 
kuninkaan poika selässään. Hän juoksi sieltä pois kantaen pojan — nuori ja 
vahva mies kun oli — suurin vaivoin Tanskaan, jossa hän laski pojan kuninkaan 
syliin. Kyyneleet virtasivat pitkin poskia hänen kertoessaan Tanskan 
kuninkaalle näkemästään. Saadessaan tietää, mitä oli tapahtunut, kuningas Erik 
tuli surulliseksi. Uutiset tästä kaikesta levisivät hyvin laajalle. Elääköhän vielä 
joku, joka tämän kaiken muistaisi? Kyseinen lapsi oli Ruotsin kuninkaan 
esikoispoika. 


Kuningas Birger vankeudessa 
säkeet 2608-2641 


Tämä kaikki tapahtui mikkelinmessun aikoihin. Kuninkaan vangitsemisen syy 
oli herttuoiden halu kostaa näin kaikki kärsimänsä vahingot. Kuninkaan oli 
tehtävä kaikki, mitä käskettiin, muuta vaihtoehtoa hänellä ei ollut. Häntä 
kehotettiin: ”Tee, kuten veljesi haluaa! Luovuta veljillesi sekä linnat että maat, 
ja jätä ne herttua Eerikin käsiin.” 

Sitten kuningas vietiin Tukholmaan. Kuullessaan tästä porvarit sanoivat: 
”Emme halua luovuttaa linnaa, niin kauan kuin tiedämme kuninkaan olevan 
hengissä!” Silloin kuningas vietiin sieltä Nyköpingiin. Tällä välin herra Matias 
piiritti Tukholman linnaa. Kaupungin hän oli ottanut haltuunsa jo aiemmin. 


Näin hän oli tehnyt herttua Eerikin käskystä. 

Kuningas Birger suljettiin Nyköpingin linnaan, samaan paikkaan, jossa 
aiemmin oli ollut kuningas Valdemar. Hänelle annettiin, mitä hän tarvitsi 
elääkseen, sekä olutta että ruokaa, niin etteivät vangittujen asiat koskaan voisi 
olla paremmin kuin mitä kuninkaalla ja kuningattarella oli ruoan, juoman ja 
vaatetuksen suhteen. Heillä oli käytössään hyvä kamari, jossa nukkua, sekä 
keittiö ja sauna sekä arvostettu mies, joka vartioi ja kestitsi heitä hyvin, niin 
kuin heidän oikeuksiinsa katsottiin kuuluvan. Heille annettiin kaikki, mitä he 
vain pyysivät. Mikäli voudilta jotakin puuttui, se tuli hankkia heille, missä 
tahansa se olikaan, kunnioittavasti ja vastaan hangoittelematta, niin että heillä 
oli oikein hyvät oltavat. Ei heitä nälkään näännytetty. 


Tanskalaisten sotajoukko Länsi-Göötanmaalla 
säkeet 2642—2670 


Valtakunta joutui nyt kokonaisuudessaan herttua Eerikin käsiin. Ritarit ja soinit 
sekä heidän sukulaisensa seurasivat herttuaa sinne, minne tämä vain halusi. 
Sitten herttua Eerik Ylevä sai tietää Tanskan kuninkaan lähettäneen monta 
vahvaa soturia sotaretkelle kohti Ruotsia. Molemmat herttuat kokosivat 
joukkonsa ja suuntasivat kohti rajapyykkiä, miesvoimalla ja suurella joukolla. 
He eivät kuitenkaan pysytelleet siellä kauan. Tanskalaiset kulkivat näet toista 
reittiä ja piirittivät jonkin aikaa Kindahusia. 

Herttuat menivät sitten Bogesundiin ja viipyivät siellä kahdeksan päivää, 
kunnes tanskalaiset saapuivat peninkulman päähän. Siellä nähtiin monta 
kiiltävää haarniskaa ja lukuisia erinomaisia uusia rintarautoja. Uplantilaisilla ei 
ollut aikomustakaan paeta. Tanskalaiset sanoivat haluavansa taistella, mutta 
uplantilaiset puolestaan halusivat odottaa. Ellei aselepoa olisi solmittu, siellä 
olisi syntynyt taistelu. Tanskalaiset palasivat nyt takaisin kotiin. Herttua Eerik 
puolestaan vapautti palveluksestaan kaikki, jotka olivat olleet hänen mukanaan. 
Myös he palasivat mielellään kotiin, sillä nyt oli solmittu vuoden kestävä 
aselepo. 


Herttua Eerikin ja kuningas Haakonin erimielisyydet 
säkeet 2671—2703 


Seuraavana kesänä herttua Valdemar matkusti Saksaan. Miten hänelle siellä 
kävi, siitä kuulette tuonnempana. Herttua Eerik ratsasti olavinmessun aikoihin 
Norjaan varmana siitä, että saisi morsiamensa omakseen. Hän tapasi kuninkaan 
Kragergssä. Kuninkaan vastaus kuului näin: ”Ellen saa Varbergiä takaisin, et 
myöskään saa tytärtäni, vaikka se onkin harras toiveeni.” Siihen herttua Eerik 
vastasi: ”Ellet halua antaa häntä minulle, Jumala tehköön hänet onnelliseksi, 
kuka tahansa hänet sitten omakseen saakaan! Varbergiä et kuitenkaan saa 


takaisin tänä vuonna ja vielä vähemmän, mikäli puhut tuohon sävyyn.” 

Sitten herttua Eerik palasi takaisin Kungahällaan ja järjesti pidot. Viiniä ja 
simaa, olutta ja hedelmäjuomaa oli niissä tarjolla runsain mitoin. Luulenpa, 
etten ole koskaan nähnyt hienompia kestejä kuin mitä siellä oli. Herttua ja 
hänen miehensä käyttivät useita juhlavaatekertoja ja lahjoittivat ne sitten 
paikalla olleille leikareille. Paikalle oli rakennettu juhlava sali. Juhlista 
kehkeytyi mitä komeimmat, sillä kestitys oli varattu suunniteltuja häitä varten. 

Myös kreivi Jakob sekaantui tähän kiistaan, sillä hän halusi Varbergin linnan 
takaisin. Hän kuitenkin menetti sen, sillä hän saapui paikalle liian myöhään. 


Herttuat hävittävät Skoonea 
säkeet 2704—2758 


Herttua Valdemar teki pyhiinvaellusmatkan kunnioittaen Neitsyt Mariaa tälle 
kuuluvalla arvolla. Samalla hän värväsi yli kahdeksansataa sotaratsukkoa, jotka 
seurasivat häntä Ruotsiin. Moni viisas mies vannoi, ettei ollut nähnyt 
komeampaa ja suurempaa sotajoukkoa kuin se, joka tuolloin tuli maahan. 
Lisäksi siihen tuli vielä viisisataa kotimaista sotaratsukkoa. Tämän kertoi 
minulle eräs mies vahvistaen sen, mitä eräs toinen mies oli nähnyt. Joka haluaa 
pitää puolensa näitä viittäsataa vastaan, tarvitsee vielä tuhat sen lisäksi. Kerron 
miksi: Parempaa ratsuväkeä en tiedä olevan koko kristikunnassa! Se koostuu 
Uplannin, Itä-Göötanmaan ja Smoolannin huoveista. Joka haluaa laskea heidän 
kaikki urotekonsa, huomaa, ettei tämä ole valhetta. Aselevon umpeutuessa 
joulun alla herttua Eerik vei nämä kaikki mukanaan Skooneen. 

viivyttelemättä Juutinrauman. Herttuoilla ja heidän joukoillaan oli yllin kyllin 
syötävää koko sen ajan — nimittäin puolitoista päivää ja yhden yön —, jonka he 
viettivät Skoonessa. Saapuessaan sinne he saivat runsaasti ruokaa jo 
ensimmäisenä päivänä. Kukaan ei valittanut, että häneltä olisi jotakin 
puuttunut. 

Örkelljunga oli nimeltään kylä, jonne Tanskan kuninkaan käyttöön 
tarkoitettu ruoka oli varastoitu. Herttua Eerik saapui sinne kuitenkin samaan 
aikaan ja otti ruoan haltuunsa ilman kuninkaan suostumusta. Siellä juotiin 
enimmäkseen lyypekinolutta. Vastuu Örkelljungan puolustuksesta kuului 
kuninkaan veljelle, jolla oli käytössään sata sotaratsukkoa. Hänet ja monet 
muut vangittiin siellä, sillä herttuan sotavoima oli silloin suurempi. 

Herttua Ferikin joukot polttivat kaiken kohtaamansa, sekä pienet että suuret 
kylät, ja viettivät joulupäivän Greviessä. Siltä talonpojat olisivat mieluusti 
välttyneet. He pakenivat metsiin ja piilopaikkoihin. Luulenpa, että heidän 
joulustaan tuli ankea. 

Sitten sotajoukko kulki läpi Hallannin rauhanomaisesti ja hävittämättä, sillä 


kenenkään asumusta, sillä Kristofer on ystäväni, kuten oletan.” Tätä oli 


kuitenkin syytä epäillä. 


Saksalaisten palkkasoturien tuhotyöt 
säkeet 2759-2793 


Niin herttua Eerik palasi takaisin kotimaahansa väkineen ja sotajoukkoineen. 
Hän majoitti mukanaan olleet saksalaiset palkkasoturit kaupunkeihin, jotteivät 
nämä aiheuttaisi kenellekään vahinkoa. Hän asetti heille esimiehen: mitä heiltä 
puuttui, sen tämä heille vaati. Kauppamiesten velvollisuutena, kunkin 
kykyjensä mukaan, oli varustaa heidät oluella ja ruoalla. Talonpoikien 
puolestaan tuli ruokkia saksalaisten hevoset. He toivat niille rehua suurella 
vaivalla. Kuten talonpojat sitten saivat kuulla, kokea ja nähdä, Söderköpingissä 
olleet saksalaiset ratsastivat maalle renkeineen ja roskasakkeineen, tunkeutuivat 
talonpoikien koteihin ja ottivat, mitä halusivat, tehden samalla suurta väki- ja 
ilkivaltaa. Näin saksalaiset heitä kohtelivat. Tietämättömät käyttäytyvät aina 
huonosti. 

Kyllästyneinä tähän kaikkeen talonpojat suuttuivat ja alkoivat pistää vastaan 
ja pieksivät erään saksalaisen, mikä taas vihastutti kaikki muut saksalaiset. 
Piesty ratsasti sieltä pois viime hetkellä palaten kaupunkiin verissä päin. Siitä 
kaikki saksalaiset suuttuivat pannen tapahtuneen pahakseen. He pukivat 
varusteensa ylleen aikomuksenaan käydä talonpoikia vastaan kertarynnäköllä, 
mikäli vain mahdollista. Kodeissaan olleet talonpoikaparat varttoivat nuijansa 
ja viikatteensa. He kuitenkin hävisivät tämän taistelun, sillä sen voittivat 
saksalaiset, kun taas talonpojat kaatuivat ja vain jotkut pääsivät pakoon. 


Kuningas Birger vannoo itsensä petollisesti vapaaksi 
säkeet 2794—2876 


Seuraavana kesänä Tanskan kuningas antoi sotajoukkonsa tunkeutua Ruotsiin. 
Monta ritaria ja ritarien vertaista nähtiin silloin Ruotsissa puolustamassa heidät 
sinne lähettäneen Tanskan kuninkaan mainetta ja kunniaa. Siellä nähtiin 
Holsteinin kreivin lippu, samoin siellä liehui myös rikkaan ruhtinaan, 
Schleswigin herttua Valdemarin lippu. Nämä kaksi herraa vastasivat 
sotajoukon johtamisesta. He olivat tuolloin Ljungbyssä. Kun herttua Eerik 
saapui paikalle mukanaan monta urheaa soturia, saatiin neuvotelluksi aselepo. 
Mikäli kuningas Birger pääsisi vapaaksi, syntyisi sovinto ja Birger saisi 
kolmasosan valtakunnasta. Niin sitten sovittiinkin. 

Seuraavana paastonaikana Ruotsin ylhäiset miehet pitivät hovia Örebrossa. 
Kuten heidän oikeutenaan oli, he päättivät armahtaa kuninkaan ja päästää hänet 
vapauteen murheellisesta vankiholvista sillä ehdolla, että tämä lupaisi ja 
vannoisi, ettei enää koskaan hävittäisi valtakuntaa millään ulkomaisella 
sotajoukolla. Niin kauas kuin valtakunta ulottui, hänen tuli saada kaikesta 


kolmasosa ja muu, mikä hänelle kuului. ”Jos kuningas on valmis vannomaan 
lehdet ja oksat luoneen Kristuksen, samoin kuin pyhän ehtoollisleivän, meidän 
puolestamme kuoleman kärsineen Jumalan ruumiin nimeen, emme halua enää 
lisätä hänen ahdinkoaan vaan osoittaa hänelle kunnioitusta kaikkialla.” 

Pääsiäisen jälkeen valtaneuvosto saapui Nyköpingiin — se on erään 
kaupungin nimi —, linnaan, jossa kuningas oli. Valtaneuvokset halusivat kuulla 
Birgerin vastauksen: suostuisiko hän siihen, mistä kaikki olivat olleet yhtä 
mieltä? Kuningas hyväksyi kaikki hänelle asetetut ehdot. Hänen olisi kuitenkin 
ollut parempi olla hiljaa ja hetki ilman maataan kuin vannoa niin petollisesti. 
Hän näet vannoi Jumalan ruumiin ja veren kautta täysin väärin rikkoen näin 
suuresti Luojaansa vastaan. Hän ei valitettavasti ymmärtänyt, ettei Jumala jätä 
sellaista rankaisematta! Hänen olisi ollut parempi vaieta kuin vannoa sellaista, 
mitä ei aikonutkaan pitää! Sen vuoksi hänen piinansa moninkertaistui. 

Kuningas Birger antoi asiasta kirjeen, jossa hän lupasi kaiken pyhästi. 
Suuren levottomuuden vallassa hän toimi harkitsemattoman miehen tavoin. 
Pannan uhalla hän lupasi kaiken tämän, mutta rikkoi lupauksensa myöhemmin. 
Joka häntä siihen kehotti, ei ollut järin viisas. 

Tämän vannomisen jälkeen ei kestänyt kauan, ennen kuin kuningas Birger 
lähti pois valtakunnastaan lankonsa kuningas Erikin luo. Tämä antoi hänelle 
vaatteita ja otti hänet vastaan suurella kunnialla. Kuningas Erikin aikomuksena 
oli kostaa yhdessä Birgerin kanssa kaikki Birgerin kokemat vastoinkäymiset. 
Erik pahoitteli Birgerin köyhyyttä antaen tälle sen, mitä tämä tarvitsi. Kuningas 
Erik uhkasi uplantilaisia sodalla ja sanoi Birgerille seuraavasti: ”Älä sure, 
sinulla on toivoa kaikesta hyvästä! Kannan Tanskasta korkeimman mahdollisen 
veron, minkä maa kestää. Siten saat Ruotsin takaisin.” Uskon hänen 
tarkoittaneen täyttä totta, sillä kesti vain jonkin aikaa ja näin myös tapahtui. 


Herttuoiden taistelut norjalaisia vastaan 
säkeet 2877—3037 


Sitten Norjan kuningas lähetti kirjeen herttua Eerikille pyytäen, että tämä 
tapaisi hänet joen varrella Kungahällan yläpuolella; joki virtaa kahden maan, 
Ruotsin ja Norjan, välissä.3 He tapasivat Munkaholmenilla pääsemättä 
kuitenkaan sopuun keskenään. Herttua olisi mielellään elänyt sovussa, sillä hän 
toivoi saavansa kuninkaan tyttären omakseen. Kuningas ei kuitenkaan ollut 
siihen valmis vaan olisi sen sijaan halunnut asettaa herttuan piiritykseen. Asia 
kerrottiin herttua Ferikille. Herttualla oli tuolloin vielä hallussaan Kungahällan 
linna, jonka päällikkönä oli herra Sigge. Herttua ratsasti heti Lerjesundiin ja 
ylitti siellä joen pelkäämättä kuninkaan vihaa. Tämä tapahtui kesällä. 

Vaikka Kungahälla oli hyvin miehitetty, herttua Eerik ei olettanut muuta, 
kuin että kuningas Haakon valloittaisi linnan. Sitten hänen mieleensä nousivat 
kuitenkin siellä olevat riuskat soturit sekä se, että linnan riistäminen heidän 
hallustaan tulisi olemaan vaikeaa. Kuningas Haakon piiritti linnaa viisi viikkoa 


suuren ja mahtavan laivaston avulla. Silloin sinne rakennettiin Bohusin linna, 
mutta sitä ei kuitenkaan saatu valmiiksi eikä sitä rakennettu kivestä vaan 
puusta. Herttua vastusti suuresti tuon linnan rakentamista. — Kreivi Jakob oli 
siellä silloin. Juuri hän kuiskutti kuningas Haakonin korvaan ajatuksen linnan 
pystyttämisestä. — Sitten kuningas Haakon palasi kotimaahansa. Linna tuottaa 
haittaa niille, jotka matkaavat jokea ylä- tai alavirtaan. Ei kaikki ole hyvää, 
mitä kuninkaalta pyydetään. Se, joka neuvoi häntä rakentamaan linnan, saa 
palkkansa helvetin kattilassa! 

Kun talvi oli jäädyttänyt vedet, herttua Eerik kokosi sotavoimansa. Nyt 
joukkojen oli mahdollista ratsastaa ja kulkea jäitä pitkin. Herttua suuntasi 
matkansa kohti Norjaa ja pysähtyi vasta Oslossa. Vaikka norjalaiset repivät 
monta siltaa, se ei auttanut heitä karvan vertaa. Niin kauan kuin Norja on 
olemassa, norjalaiset muistavat herttua Eerikin käyneen siellä. Heistä tuntuu, 
kuin hän vieläkin olisi siellä sotaretkellä. Herttua asettui Akershusin linnan 
edustalle kuninkaan puheista piittaamatta: hän löi ritareita ja piti hovia 
pelkäämättä lainkaan norjalaisia. Mitä herttua käski, sen kaupungin asukkaat 
tekivät innolla, sillä heillä ei ollut muuta vaihtoehtoa. 

Pieni merenlahti erottaa kaupungin ja linnan toisistaan. Kaupunki oli tuolloin 
hyvin vauras ja teki, mitä sen vouti käski. Mitä rasituksia hän kaupunkilaisille 
määräsikään, ne heidän tuli suorittaa heti, mikäli eivät halunneet heille käyvän 
huonosti. Kaupungissa pantiin olutta ja valmistettiin ruokaa yötä päivää, jottei 
mitään olisi puuttunut. Maaseudulta noudettiin sikoja ja karjaa sekä yllin kyllin 
hevosenrehua. 

Sitten herttua sairastui. Hänellä oli kuitenkin mukanaan lääkäri, joka auttoi 
hänet kuoleman kynsistä antaen hänelle sitä, mikä oli hänelle tarpeen. Tämä 
tapahtui joulun aikaan herttuan sotajoukon ollessa Oslossa. 

Lähellä, vain yhden peninkulman päässä, virtasi joki, jonka yli johti silta. 
Sinne oli kokoontunut lipun alle norjalaisia, niin monta, että heitä oli hyvinkin 
kolmetuhatta ja vielä enemmänkin. Saadessaan tietää suuren joukon norjalaisia 
olevan tulossa herttuan miehet antoivat tuoda sotaratsunsa ulos, varustautuivat 
ripeästi ja ratsastivat sinne, missä vihollinen oli. Moni uplantilainen haavoittui, 
mutta norjalaisia kaatui kuin heinää, jota talonpojat niittävät ja kokoavat 
haasiaan. Samaan tapaan norjalaisia raahattiin siellä kasaan. Tämä ei 
kuitenkaan ollut norjalaisten vika, olivathan he puolustaneet maataan auliisti, 
vaikka heidän kävikin huonosti. Siksi heitä ei voi syyttää. Ne, jotka halusivat 
elää, pakenivat. Uplantilaiset saivat sieltä mukaansa paljon vankeja. 

Sillä aikaa herttua Eerik alkoi kaivata kotimaahansa, sillä hän oli sairas. Hän 
tunsi tautinsa olevan pahan ja pelkäsi joutuvansa kuoleman kynsiin. Siksi hän 
palasi takaisin kotiin Ruotsiin. 

Norjassa pidettiin nyt käräjiä koko maassa ja luvattiin sellaista, mitä ei 
kuitenkaan koskaan pidetty. Panttivangit uplantilaiset veivät mukanaan 
kotimaahansa. Mikäli jokin maakunta vastusti heitä taipumatta heidän 
tahtoonsa, he antoivat hävittää sen tulella. Näin herttuan ja norjalaisten tiet 


erkanivat. Luulenpa, että he muistavat sen vieläkin! 

Sen jälkeen norjalaiset kokoontuivat yhteen: ”Annammeko gööttien riemuita 
siitä, että he ovat polttaneet maatamme? Sellaisesta saisimme osaksemme 
häpeää ja ilkkumista pitkäksi aikaa! Ellemme keksi tähän ratkaisua, koko 
maailma pitää meitä pilkkanaan. Nyt on siis meidän vuoromme hävittää heidän 
maitaan, niin että kestää kauan, ennen kuin he saavat kaikki vahinkonsa 
korjatuksi.” 

Norjalaiset kokoontuivat ja matkasivat Dalslantiin. Mitäpä muuta voisin siitä 


ja he palasivat vahingoittumattomina kotimaahansa. Näin voi usein käydä, sillä 
onni on kultaa kalliimpaa. Sille, jolle Jumala on suopea, käy hyvin. 

Erään hyvän miehen nimi oli Helge Baat. Saatuaan tietää muille käyneen 
hyvin myös hän halusi tehdä sotaretken. Miten hänen kävi, siitä kuulette 
seuraavaksi: Hänkin matkasi alas Dalslantiin suurella sotajoukolla ja hävitti sitä 
laajalti. Hän sai saaliikseen karjaa, lampaita ja sikoja. Jokainen sotajoukon 
jäsen halusi ajaa ne omaan kotiinsa. 

Jonkin matkan päästä vuoripolulta he kuulivat silloin eräästä lehdosta suon 
toiselta puolen rummutusta. ”Sieltä tulee herttua, se ei tiedä hyvää!” 
Norjalaisten päällikkö vastasi: ”Mistä tiedämme, että kyseessä on herttua? 
Olipa se kuka tahansa, niin toivon mukaan selviämme hyvin.” Norjalaiset olivat 
kuitenkin huolissaan. 

Tulija oli Dalaborgin vouti, joka oli kohottanut herttuan lipun ja järjestänyt 
asiat niin hyvin, että norjalaisten oli väistyttävä syrjään. He tulivat 
levottomiksi: miten päästä takaisin kotimaahan? He olivat joutuneet todelliseen 
pulaan ja laskivat kaiken karjansa vapaaksi. Jolla aiemmin oli ollut kaksi 
eläintä, ei ollut nyt yhtään. Norjalaisten päällikkö sanoi: ”Älkää hyvät miehet 
miekat kalskahtelivat, ja sotakirveet kalahtelivat. Norjalaiset hävisivät taistelun 
ja kiittivät Jumalaa siitä, että metsä oli niin lähellä. He piiloutuivat puiden ja 
pensaiden lomaan. Herttuan miehille lankesi voiton kunnia. Luulenpa, että se, 
joka kaikista norjalaisista tunsi paluutien parhaiten, selvisi nopeimmin kotiin. 


Meritaisteluita 
säkeet 3038—3111 


Seuraavana helluntaina, kun pakkanen, lumi, sade ja tuuli olivat väistyneet, 
talven ote kirvonnut ja linnut aloittaneet laulunsa, Norjan kuningas päätti lähteä 
sotaretkelle ja varusti sitä varten suuren joukon. Monta laivaa ja suurta purtta 
varustettiin ja lähetettiin matkaan. Osa laivoista jätettiin kuitenkin kotiin. 
Kuningas purjehti kohti Tanskaa. Voimakas tuuli oli tuolloin laitavastainen ja 
pakotti monet laivat Kalvsundiin. 

Norjalaisten oltua siellä jonkin aikaa herttua Eerik saapui paikalle ja aloitti 


toisenlaisen leikin. Hän otti haltuunsa ne laivat, jotka hän kykeni, mieluummin 
suuret kuin pienet, ja asetti niihin miehiään, nuoria, reippaita ja vapaita 
sotureita. Nämä soutivat nyt norjalaisia vastaan merelle, voittivat heiltä 
seitsemän laivaa ja löivät monta norjalaista kuoliaaksi — siitä Norjan kuningas 
ei pitänyt. 

Herra Ivar Joninpoika kuoli siellä. Voi Herra Jumala, että hänelle pitikin 
käydä näin! Herttua oli pahoillaan, että niin etevä mies sai surmansa. Hänet 
kannettiin paljasjalkaveljien luokse ja annettiin haudata kunniallisesti. Tätä oli 
todistamassa moni arvostettu mies. 

Herttuan miehet tekivät vielä yhden sotaretken. Siihen osallistuivat Erengisle 
Skarasta sekä herra Maunu Kristiinanpoika ja herra Maunu Algotinpoika. Siitä 
matkasta ei ollut mitään hyötyä. He matkasivat silloin pois sinne, missä 
norjalaiset olivat, palaamatta koskaan takaisin. Norjalaisten nähdessä, että 
hyökkääjiä oli aivan liian vähän ja että näiden laivat olivat pieniä ja 
vähäpätöisiä, jokainen varustautui, kuten tekee se, joka haluaa varjella itseään. 
Herttuan miesten soutaessa joukon keskelle syntyi paljon melua ja huutoa. 
Norjalaiset seisoivat korkealla heidän yllään. He löivät, iskivät ja heittivät 
herttuan miehiä suurilla kivillä, niin että näiden oli vaikea tehdä vastarintaa. 
Norjalaiset ottivat herrat vangiksi, veivät maihin ja riisuivat heidän varusteensa. 
Silloin paikalle saapui juosten raakoja ja kunniattomia sotureita sekä 
roskajoukkoa. He kokeilivat, miten tapparan terä puri, ja hakkasivat kaikki 
vangit pieniksi palasiksi, niin että yksi pala lojui siellä, toinen täällä. Niin on 
halpasyntyisillä miehillä tapana tehdä! Missä hyvänsä kunnon miehet siitä 
kuulevatkaan, he soimaavat heitä tästä teosta. Heitä oli monta konnaa matkassa. 
Jumala antakoon herttuan miesten sieluille taivaan valtakunnan hyvityksenä 
siitä julmasta kuolemasta, jonka he saivat kärsiä! 

Sillä välin kuningas Haakon piti hovia. Kysymättä vaimonsa suostumusta 
hän lupasi herttua Ferikin kihlaaman tyttärensä junkkeri Maunulle, niin olen 
saanut tietää. Siitä kuningatar pahoitti suuresti mielensä. Sitten kuningas 
purjehti takaisin kotimaahansa. Silloin hän sai tiedon tapahtuneesta niiltä, jotka 
olivat taistelleet Kalvsundissa. Tämänkaltaisia uutisia hänelle tuotiin usein. 


Herttua Eerik hyökkää Norjaan 
säkeet 3112—3165 


Samana vuonna herttua Eerik teki pienemmän sotaretken. Hänelle oli kerrottu 
norjalaisten olevan aikeissa tunkeutua Ruotsiin, ei suinkaan tekemään hyvää 
vaan pahaa. Siksi herttua suuntasi kohti Norjaa. Hän oli saanut tiedon 
norjalaisten aikeista taistella häntä vastaan. Norjalaiset pakenivat uskaltamatta 
odottaa herttuan saapumista ja tekivät risuista murroksen hänen tielleen. 
Herttua pääsi kuitenkin joukkoineen sen yli ja saapui kylään, jonka nimi oli 
Ljung. Kylä kuului herra Tord Ungelle, ja sinne herttua asettui. Tästä 
norjalaiset pahastuivat ja jättivät koko seudun autioksi, niin kuin siellä olisi 


riehunut rutto ja tappanut kaikki ihmiset. Seudulla ei olisi tavannut ristin sielua, 
vaikka olisi ratsastanut peninkulmakaupalla. Niin suurta pelkoa he olivat 
joutuneet kokemaan. 

Herttua ei tiennyt norjalaisten olinpaikkaa. Kuitenkin nämä kaikki yksissä 
tuumin olivat piiloutuneet metsiin, sillä useimmille henkikulta on kallis. 
Herttua lähetti väkeään joka suuntaan saamatta norjalaisista kuitenkaan mitään 
vihiä. Silloin hän lähetti matkaan kaksikymmentä miestä, jotka nousivat 
kunnon hevosten selkään. Heidän tuli ratsastaa ja tiedustella, missä he 
piileskelivät, nuo norjalaiset. 

Norjalaiset olivat erään vuoren harjalla, josta oli laaja näköala yli maan. 
Nähdessään, ettei herttua Eerikin miehiä ollut sen enempää eikä heidän 
joukkonsa sen suurempi, norjalaiset hyökkäsivät välittömästi heidän 
kimppuunsa ja tappoivat erään miehen, jonka nimi oli Jöns Sininen. Siellä kuoli 
kolme herttuan miestä — niinhän sodassa on tapana käydä. Toiset selvisivät 
kuitenkin norjalaisten käsistä joutumatta vangiksi ja saapuivat herttuan luokse. 
Herttuan saadessa kuulla nämä uutiset hänen miehensä tekivät hänen käskynsä 
mukaan, nousivat sotaratsujensa selkään ja ratsastivat pitkän matkan odottaen 
pääsevänsä taisteluun. Norjalaiset pakenivat kuitenkin tiehensä, kukin sinne, 
mistä tunsi löytävänsä turvan. Koska norjalaiset eivät uskaltaneet tehdä 
herttualle vastarintaa, hän palasi takaisin kotimaahansa. Matkalla herttua hävitti 
maata niin paljon kuin hyväksi katsoi. Tämän jälkeen häneltä ei 
vastoinkäymisiä puuttunut. 


Erik Menved ja kuningas Birger herttuoita vastaan 
säkeet 3166—3321 


Tanskan kuningas Erik varustautui vahvasti ja kokosi sotajoukon tanskalaisista 
ja saksalaisista. Moni hyvin varustautunut mies vierailta mailta astui hänen 
palvelukseensa, niin että hänen sotajoukkonsa oli lukuisa ja suuri. Hänen 
avukseen tuli kahdeksantoista ruhtinasta, toisilla enemmän ratsuja ja toisilla 
vähemmän. Luulenpa, että heidän panttinsa lunastettiin hyvin.4 Kuningas antoi 
heille erityisiä lahjoja ja suostui kaikkiin heille maksettaviin korvauksiin ja 
jakoi hopeaa kaksin käsin, tuhansia markkoja täyttä hopeaa. Kellä on runsaasti 
hopeaa jaettavanaan, huomaa pian monen haluavan pysyä hänen rinnallaan. 
Ruhtinaiden saavuttua paikalle kuninkaan läheisyydessä asuvat herrat sanoivat: 
”Nyt nähdään, mihin me pystymme!” Niillä herroilla, jotka halusivat seurata 
Tanskan kuningasta Ruotsiin, oli kolmesataakaksikymmentä sotaratsua. 

Herttua Eerik Ylevä ratsasti silloin rajamerkille miehuullisella voimalla ja 
suurella joukolla. Hän ei kuitenkaan ollut riittävän vahva vastustamaan 
Tanskan kuningasta. 

Siellä nähtiin kuninkaiden, herttuoiden ja kreivien — monien kuuluisien 
sotureiden — lähtevän Tanskan kuninkaan matkaan ja tekevän auliisti, mitä 
tämä käski. Heidän tullessaan Ruotsiin herttua pyörsi sotajoukkonsa ympäri ja 


perääntyi tanskalaisten edellä sisämaahan. Mitä siellä sillä kertaa oli saatavissa, 
ruokaa ja rehua, sen kaiken hän otti mukaansa. Luulenpa, että tämä kävi 
kuninkaan väelle kalliiksi. Miten kauas tahansa tanskalaiset päivän mittaan 
matkasivatkaan, siellä herttua oli jo ollut ja järjestänyt asiat niin, että 
tanskalaiset mielellään olisivat nähneet asioiden laidan olleen paremmin. 
Mikäli joku erkani sotajoukosta, herttuan miehet tulivat paikalle ja tappoivat, 
löivät ja hakkasivat hänet maahan. Tanskalaiset pelästyivät ja alkoivat varoa: 
missä kaksikymmentä ratsasti erilleen, takaisin palasi kolme. Siksi yksikään ei 
uskaltanut erkaantua sotajoukosta vaan kunkin oli tyytyminen siihen, mitä 
hänelle annettiin. 

Tullessaan Värnamohon herttua antoi osan hänelle suopeista ja uskollisista 
miehistä jatkaa matkaa Lödöseen ja Skaraan. Hän uskoi linnansa hyvien 
miesten käsiin, kuten herroilla yhä on tapana. Koska herttualla ei ollut enää 
mahdollisuutta odottaa kauemmin, hän teki, kuten parhaaksi katsoi, ja asettui 
vastarintaan Humlarumissa. Samaan aikaan Tanskan kuningas saapui paikalle. 
Herttua vetäytyi nyt Hålavedeniin, kun taas kuningas Birger asettui ritareineen 
ja soineineen Jönköpingiin. Koska siellä oli pulaa kivistä, he rakensivat sinne 
puisen linnan. Linnaan ajettiin ja siellä teurastettiin herttuan vihan pelossa 
nautoja, lampaita ja muita kotieläimiä. 

Tanskan kuningas halusi ratsastaa metsän halki. Herttua oli suunnitellut 
odottavansa häntä siellä ja oli asettunut sitä varten Bjälbohon. Saatuaan kuulla 
siitä saksalaiset saapuivat herttuan avuksi Svämb-nimiseen kylään. Tanskalaiset 
lähtivät etenemään nopeasti metsän halki, ja herttua halusi taistella heitä 
vastaan. Herra Matias kantoi herttuan lippua. Silloin kävi, kuten niin usein käy: 
Matiaksen sotaratsu kompastui kiveen ja hän putosi ratsailta niin rajusti, että 
lipun varsi katkesi. Kaikki huolestuivat siitä suuresti. 

Kuninkaan kaikkien joukkojen päästyä metsän läpi herttuat lähtivät 
perääntymään. He katsoivat kumpikin parhaaksi erota siellä toisistaan. Herttua 
Eerik suuntasi Kalmariin, kun taas Valdemar tahtoi Tukholmaan. Kuningas 
Erik ja kuningas Birger sekä heidän kanssaan olleet herrat asettuivat 
piirittämään Nyköpingiä. Moni mies kuoli ja haavoittui siellä. Mitään muuta he 
eivät kuitenkaan kyenneet saamaan aikaan, sillä linna oli hyvin miehitetty. 

Herttua Eerik saattoi sysätä huolensa syrjään saavuttuaan Kalmariin. Sinne 
oli saapunut kaksi laivaa täynnä saksalaisia, ja hän sai silloin paljon väkeä 
palvelukseensa. Hän otti lisäksi mukaansa porvareita Varbergistä ja Kalmarista 
ja ratsasti näin Jönköpingiin. Huolimatta siitä, että vouti oli siellä varuillaan, 
varusväki joutui kauhun valtaan. Herttua poltti maan tasalle tanskalaisten 
rakentaman linnan. 

Kuolema ei ole suloista. Sen sai tuta herra Ivan, uljas ja mainio ritari. Hänet 
ammuttiin siellä kuoliaaksi, eikä se miellyttänyt herttuaa. Eräs ritari, jonka nimi 
oli Gudsärk ja joka lukeutui kuningas Birgerin joukkoihin, koki siellä saman 
kohtalon. Hän menetti siellä henkensä ja antoi kaikkensa kuninkaallisen kiistan 
tähden. Ihminen kuolee, vaikkei sitä haluakaan. 


Kun kaikki tämä oli ohi, linna valloitettu ja kaikki poltettu, herttua Eerik 
sotajoukkoineen asettui Axevalliin ja kutsui koolle länsigöötanmaalaiset 
toivoen kohtaavansa siellä Tanskan kuningas Erikin. 

Saadessaan tietää, että herttua Eerik oleskeli Axevallissa ja että Jönköping 
oli vallattu, miehet tiessään ja linna poltettu, kuningas Erik totesi: ”Nyt ei sovi 
viivytellä! Olen ollut täällä mikkelinmessusta lähtien, ja nyt on jo joulu. Olen 
menettänyt sinä aikana monta sotaratsua ja lukuisia kuormahevosia. Mikäli 
olisin tiennyt tämän etukäteen, en olisi tullut tänne lainkaan tänä vuonna. 
Väkeni ikävöi jo kotiin ja kaipaa täältä pois. Olemme autioittaneet kaiken maan 
ympäriltämme, emmekä saa enää täältä enempää ruokaa irti. Linnan 
valtaaminen on nyt yhtä kaukana kuin ensimmäisenä päivänä tänne tullessani.” 

Joulunvieton kahdeksantena iltana kuningas Erik lähti pois Nyköpingistä.s 
Hevosenluita oli siellä riittämiin. Minusta tuntui, kuin en koskaan aiemmin 
olisi nähnyt niitä niin paljon lojumassa maassa. Monet, joiden sotaratsut ja - 
oriit olivat jääneet sinne, poistuivat sieltä jalan. 

Kuningas Erik ja herttua Eerik kohtasivat silloin ja solmivat aselevon. 
Kuninkaan tahto oli, ettei asiasta enää puhuttaisi vaan että kaikki olisivat 
ystäviä ja hyvissä väleissä keskenään. Jokainen saisi myös pitää valtakunnasta 
sen osan, joka hänellä oli. Sitten kuningas ratsasti takaisin Tanskaan, ja se 
koitui talonpojille suureksi rasitukseksi. Hän asetti jokaiselle auralle 
hopeamarkan suuruisen veron. Koska kuningas ei ollut pystynyt maksamaan 
sotilaiden palkkoja, talonpojat joutuivat myymään tämän velan tähden sekä 


tämän veron kuningas lunasti sen, minkä oli aiemmin luvannut. 


Herttuat valloittavat Kungahällan 
säkeet 3322—3383 


Herttua Valdemar ratsasti Tukholmasta komean sotajoukon kanssa herttua 
Eerikin luo. Valdemarin sotajoukoissa oli sekä ritareita että ritareiden vertaisia, 
niin uplantilaisia kuin saksalaisiakin. Herttuat ja heidän sotavoimansa 
ratsastivat Länsi-Göötanmaalle ja piirittivät Kungahällan. Linna oli joutunut 
hiljattain pois heidän hallustaan. Kuningas Haakon oli saanut sen takaisin 
itselleen vähän ennen edellä mainittua aselepoa — Tanskan kuningas Erikin 
ollessa aikeissa hyökätä Ruotsiin ja herttua Ferikin ollessa Tanskan vastaisella 
rajamerkillä. Kuningas Haakon oli silloin tullut sinne ja piirittänyt linnan 
pakottaen voudin luovuttamaan sen. 

Myös vouti oli norjalainen; hänen nimensä oli herra Tord Unge, ja hän 
pelkäsi kuninkaan vihaa. Tässä kerrotaan, mikä siihen oli syynä: lienee johtunut 
hänen maatiloistaan ja Norjassa olevista sukulaisistaan, ettei hän voinut pitää 
linnaa hallussaan. Hän teki Norjan kuninkaan kanssa sovinnon ja jatkoi 
linnassa voutina. Siksi herttua Ferik oli hänelle vihainen ja halusi saada linnan 
häneltä takaisin sanoen: ”En tyydy vähempään kuin siihen, että saan linnan 


haltuuni, ennen sitä en täältä lähde!” 

Sillä välin norjalaiset varustautuivat, sillä he halusivat vapauttaa linnan 
piirityksestä. Talvi oli jäädyttänyt joen, niin että sen yli saattoi sekä ratsastaa 
että kävellä. Norjalaiset tekivät silloin erään ritarin johdolla sotaretken, mutta 
hänen paluumatkastaan tuli vaikea. Ritarilla oli paljon väkeä mukanaan. 
Herttua Eerik lähetti häntä vastaan herra Bjarnen, jonka Norjan kuningas oli 
karkottanut maasta. Tämä tunsi tien ja tarttui toimeen mielellään. Pariisissa on 
hänen nimiinsä kirjoitettu hänen olleen kirjatiedon maisteri. Kristus auttoi häntä 
tällä matkalla, niin että hänen joukkonsa ja norjalaiset kohtasivat eräänä 
aamuna, erään mäenrinteen alla, erään vuoren luona. Kuninkaan ritari 
haavoittui siellä ja sai siltä vuodelta sotimisesta kyllikseen. 

Norjalaiset hävisivät taistelun. Vaikkei heidän sotaretkensä ollut suuri, se 
koitui heille vahingoksi. He pelästyivät tästä niin, että heidän sotajoukkonsa 
kääntyi kokonaisuudessaan takaisin. Kun ihminen huomaa, että on käymässä 
huonosti, hän pakenee mielellään välttääkseen vahingon. Näin sattuu usein. 

Saatuaan tietää, ettei voinut saada apua, vouti luovutti linnan, kuten herttua 
oli vaatinut. Hänen tilalleen herttua asetti erään ritarin Saksasta ja uskoi 
Kungahällan tämän käsiin. 


Sovinto 
säkeet 3384—3423 


Tämän jälkeen herra Tord Unge ratsasti tietä, jonka oli kuullut johtavan Norjan 
kuninkaan luokse, ja sanoi hänelle: ”Olen luovuttanut linnan. Hätä ja pakko 
ajoivat minut siihen. Kehotan ja neuvon teitä suostumaan aselepoon, mikäli 
herttua vain on siihen valmis. Olisittepa nähnyt sotavoiman, jolla hän piiritti 
linnaa! Hän on yhä Kungahällassa mukanaan monta tuhatta hyvää miestä. 
Mikäli kaikki menee hänen tahtonsa mukaan emmekä saa aikaan aselepoa, hän 
polttaa Vikenin maan tasalle. Kestää kauan, ennen kuin Norja siitä toipuu.” 
Kuningas vastasi: ”Olen valmis menettelemään niin. Mikäli hän on halukas 
kuuntelemaan minun neuvojani ulkomaisten miesten neuvojen sijaan, voimme 
päästä sopuun. Niin kauan kuin hän tekee heidän neuvojensa mukaan, 
riidansiementä ei tule puuttumaan!” 

Herttua Eerik sai nyt sanan, että kuningas pyysi turvalupaa. He tapasivat ja 
aloittivat keskustelut, jolloin myös rauhan solmiminen oli lähempänä. He 
tekivätkin silloin aselevon ja sopivat, että maiden välillä tulisi vallitsemaan 
rauha. Tämän sai aikaan kaikkivoipa Jumala. Rauhaan johtaneet neuvottelut 
aloitettiin paaston alussa, ja rauha solmittiin kesällä. Sen jälkeen herttua Eerik 
ratsasti kotiin ja antoi ilmoittaa kaikille niille, jotka olivat olleet hänen 
sotajoukoissaan, joko muualla tai Norjassa, että hän maksaisi heidän palkkansa 
kunniallisesti seuraavan pääsiäisen aikaan. Miesten tuli pysyä maassa talven 
yli, eikä heillä ollut lupaa poistua valtakunnasta: ”Olkaa kaikki levollisin 
mielin! Teidän panttinne tullaan lunastamaan täysimääräisenä!” 


Hovi Lödösessä 
säkeet 3424—3441 


Pääsiäisenä herttua Eerik piti hovia Lödösessä. Monet ylistivät häntä suuresti 
hänen siellä osoittamastaan ritarillisuudesta. Hän löi monia miehistään ritariksi 
ja lähetti heidät hyvin varustettuina kunkin kotimaahansa mukanaan kultaa, 
hopeaa ja kalliita vaatteita. Kunnolliselle miehelle annetut tilukset on aina 
hyvin käytetty, kun hän ne kykenee ansaitsemaan. Kaikista leikareista tuli siellä 
rikkaita. Kestää kauan, ennen kuin syntyy samanveroinen mies kuin tämä ylevä 
herttua Eerik, mies, joka on varustettu niin monin hyvein. 

Sitten herttua Eerik lähti Stensöhön, jossa Norjan kuningas luovutti hänelle 
morsiamen. Syntyi täydellinen sovinto, eikä kumpikaan enää kantanut kaunaa 
toista kohtaan. 


Rauhanaikoja 
säkeet 3442—3455 


Tämän jälkeen kaikki kolme kuningaskuntaa tulivat hyvin toimeen keskenään; 
sodan myrskyt olivat ne uuvuttaneet. Jumala oli saanut ihmisten sydämissä 
aikaan sellaisen muutoksen, että luovuttiin keskinäisestä kateudesta ja 
vihamielisyydestä ja rakastettiin sen sijaan ritarillista käytöstä ja hyviä tapoja. 
Turnajaisia ja tansseja ryhdyttiin taas järjestämään. Kateudesta ja 
vihamielisyydestä sen sijaan luovuttiin. 

Seuraavan mikkelinmessun aikoihin tapahtui, niin kuin oikeuden mukaan 
tulikin: Kuningas Birger palasi tuolloin maahan. Kuten aiemmin oli sovittu, hän 
joutui tyytymään tällä kertaa kolmannekseen kuningaskunnasta. 


Kuningas Birger vaatii veroa gotlantilaisilta 
säkeet 3456—3487 


Seuraavana kesänä moni ylväs ja urhea soturi lähti kuningas Birgerin kanssa 
Gotlantiin. Tähän oli syynä se, ettei Birger saanut Gotlannista niin paljon 
veroja kuin olisi halunnut. Gotlantilaiset sanoivat: ”Niin kauan kuin elämme, et 
voi saada meiltä enempää veroja kuin mitä olemme tottuneet suorittamaan!” 
Birger antoi väkensä nousta maihin Gotlannissa ja oli myös itse heidän 
joukossaan. Talonpojat olivat järjestäytyneet kauniisti ja kohottaneet lippunsa, 
kuten ainakin puolustautumaan valmiit miehet. Kuulin viisaiden miesten 
vannovan, ettei kuninkaalla ollut muuta heitä vastaan kuin ettei hän halunnut 
tyytyä veroon, jota he vanhastaan maksoivat. Sitä gotlantilaiset puolestaan 
kuninkaalta pyysivät. Kuningas sanoi kuitenkin ei: hän halusi asettaa 
gotlantilaisille suuremman veron, mutta siihen nämä eivät halunneet suostua. 
Huovit väsyivät odottamaan, sillä he halusivat mieluummin taistella 


gotlantilaisia vastaan. Talonpojat saivat kuitenkin yliotteen, niin että kuningas 
joutui pakenemaan Gotlannista takaisin laivoilleen. Joka tuolloin viivytteli, sille 
kävi huonosti. Siellä kuolivat herra Pentti Pietarinpoika — Jumala vapahtakoon 
hänen sielunsa kaikesta hädästä —, Pietari Pentinpoika ja monet muut, eikä 
kuninkaan saama vero siitä lisääntynyt. Niin kuningas joutui palaamaan 
takaisin kotiin saamatta gotlantilaisilta aiempaa enempää veroa. 


Herttuoiden häät Oslossa 
säkeet 3488—3523 


Kuten se, joka haluaa kestitä ystäviään hyvin, niin myös Norjan kuningas 
järjesti pidot. Hän teki herttuoille tiettäväksi haluavansa järjestää heidän 
häänsä. Tämä oli herttuoille mieluisaa kuultavaa, ja he tulivat siitä iloisiksi ja 
hyvälle mielelle. Herttuat antoivat tuolloin leikata ja valmistaa kalliita vaatteita 
ja koruja mukaan vietäviksi. He lahjoittivat kaikille ritareilleen kahdet uudet 
vaatekerrat, joillekuille peräti kolmet, ja antoivat kengittää heidän sotaratsunsa, 
sillä heillä oli pitkä matka kuljettavanaan. 

Herttuat saapuivat hääpaikalle mikkelinmessun aikoihin. Ken tietää, missä 
Oslo sijaitsee, siellä heidän häänsä oli määrä pitää. Siellä oli kauneimmat 
neidot, joita konsanaan on nähty, nimittäin kaksi kuninkaantytärtä. Heidät 
nähdessään yksikään mies ei voinut olla niin murheissaan, etteikö olisi 
sydämessään hymyillyt, sillä niin kauniita he olivat katsella. Herttua Eerik 
Ylevä sai sen, jonka oli halunnutkin. Herttua Valdemar sai puolestaan 
omakseen kuninkaan veljentyttären. Hääpaikalla vallitsi suuri ilo ja riemu. 
Leikarit saivat kalliita vaatteita, lukuisia sotaratsuja sekä kuormahevosia. He 
lähtivät sieltä rikkaampina kuin olivat sinne tulleet. Oli peitsien taittamista ja 
ritariotteluita, tanssia, leikkejä sekä runonlaulantaa ja iloa, minne tahansa vain 
katseensa käänsi. Ilahduttakoon Valdemaria ja herttua Eerikiä nyt taivaan 
valtakunnassa Jumala, joka soi heille kaiken tämän ilon! 


Lödösen juhlasali 
säkeet 3524—3553 


Seuraavana helluntaina herttua Eerik antoi hakata ja vetää puita hallirakennusta 
varten. Rakennus olisi ollut tuhannen markan arvoinen, mikäli se olisi ollut 
rahasta myytävänä. Halli oli rakenteilla kauan, ja sitä oli rakentamassa moni 
kirvesmies. Yksi heistä toimi kaikkien toisten mestarina. Niin laajalti kuin 
olenkin matkustellut pitkin maita, en ole koskaan nähnyt toista sen kaltaista, 
niin suuri ja mahtava se oli. Kun hallirakennus oli valmistunut, se koristeltiin 
sisäpuolelta kankailla ja baldakiinilla. Nähdessäni sen ensimmäisen kerran 
toivoin, että se olisi ollut minun! 

Hallirakennuksen edestä, tasangolla kohoavan vuoren vierestä virtasi joki, 


joka laski mereen. Hallin seinät oli koristeltu brokadilla ja sindaalilla. 
Kaikkialta maailmasta tuotiin paikalle viiniä, simaa ja kaikenlaisia tarpeellisia 
tavaroita, jotka oli varastoitu hallirakennuksen alle. Maahan kaivettuja 
kellareita oli siellä riittämiin. Missään en ole nähnyt hienompaa juhla-ateriaa 
kuin mitä ruhtinaat olivat siellä antaneet valmistaa. 


Juhlapäiviä Lödösessä 
säkeet 3554—3623 


Kuten mies, joka haluaa osoittaa kunnioitusta ystävilleen, niin myös Norjan 
kuningas varusti komeasti kauneimmat käsiinsä saamansa laivat. Luulenpa, että 
saa hakea kaukaa, ennen kuin näkee niin upean joukon laivoja, pursia ja 
haaksia kuin se, jonka tuolloin nähtiin purjehtivan Osloon. Liikkuupa sellainen 
laivue missä tahansa merellä, sitä on kaunis katsella. 

Laivojen määränpää oli Ruotsi. Rouvat saateltiin rantaan ja, kuten maassa oli 
tapana, kuningas tarttui heitä kädestä rukoillen, että he saisivat matkata 
Jumalan rauhassa. Kuningatar teki samoin, niin myös muut rouvat ja 
kuningattaren imettäjä, jolle kuningatar antoi hyviä lahjoja, tämän haluamia 
kalleuksia. Eron päivänä kuultiin paljon naisten itkua. Perille päästiin 
myöhemmin syksyllä, Marian päivänä. 

Laivat laskettiin maihin joen rantaan siellä, missä hallirakennuksen nähtiin 
olevan. Hovinpito oli mahtipontista: Leikarit pitivät siellä suurta meteliä, 
kuului sotahevosten hirnuntaa ja vallitsi suuri tungos. Kestityksestä ja 
juhlavuudesta oli huolehdittu hyvin. Pillipiipareita ja leikareita oli saapunut 
paikalle monista maista, ja heille annettiin lahjoja kaksin käsin. He saivat 
vaatteita ja sotaratsuja, niin että he kaikki palasivat rikkaina kotiin. Herttuan 
vatia kantaneelle ritarille annettiin komea sotaratsu ja vaatepari jo ensimmäisen 
ruokalajin aikana. Yhtä lailla kaikki ritarit saivat pitää lautasensa ja maljansa. 

Sinä aamuna hallirakennuksen oven edessä lyötiin monta ritaria ja 
järjestettiin monta juhlavaa peitsentaittoa. Kaksi saksalaista kreivinpoikaa sai 
ritarin arvon herttuan kädestä. Juhlamarsalkkana toiminut ja eläinten rehusta 
huolehtinut mies sai puhtaasta hopeasta tehdyn sauvan. Sen jälkeen hän ei enää 
jakanut rehua vaan pisti sauvan pystyyn rehun keskelle antaen jokaisen ottaa 
mielensä mukaan, sillä niin oli herttua Eerik Ylevä käskenyt. Rehun loputtua 
juhlamarsalkka antoi sauvan eräälle leikarille. 

Paikalla vallitsi hyvä järjestys ja vahva rauha, ja jokainen sai tarvitsemansa. 
Keneltäkään paikalla olleelta ei säästelty viiniä eikä simaa. Kukaan ei 
valittanut, että häneltä olisi jotakin puuttunut. Sää muodosti poikkeuksen: Se 
oli kurja ja märkä. Missä aiemmin oli pystytty kulkemaan matalilla kengillä, 
siellä tarvittiin nyt silta. 

Rakennus oli ylhäältä avonainen. Erään kattopalkin päällä oli kynttilöitä, ja 
ne loistivat hallirakennuksen katosta niin, että ne näkyivät hyvinkin 
peninkulman päähän. 


Hovinpitoa kesti neljä päivää. Sitten herrat jättivät toisilleen jäähyväiset ja 
kukin ratsasti sinne, minne halusi. Molemmat herttuat jäivät kuitenkin paikan 
päälle. 


Herttua Valdemarin vierailu Nyköpingiin 
säkeet 3024-3673 


Herttua Valdemar ratsasti Kalmariin. Herttua Eerik halusi puolestaan viettää 
joulun Agnatorpissa. Kohtalon kulku on toisinaan salattu ja ennalta 
arvaamaton. Mitä tämän jälkeen oli tuleva tapahtumaan, siitä he tiesivät sangen 
vähän. Siitä tiesi vain se, joka alun perin oli neuvonut niin menettelemään. 
Olkoon hän tuomittu nyt ja iankaikkisesti kera Juudaksen ja niiden kurjien, 
jotka istuvat syvällä helvetin kattilassa ja joiden osana on ikuinen piina ja 
osattomuus hyvyydestä! 

Herttua Valdemar teki tuolloin matkan, joka sai monet onnettomiksi. Hän 
halusi keskustella kuninkaan kanssa. Viivyttelemättä tässä asiassa hän ratsasti 
Nyköpingiin. Jumala paratkoon, että hän koskaan sai näkyviinsä sen 
kaupungin! Mikäli hän olisi tiennyt, mitä tuleman piti, hän olisi jättänyt sen 
keskustelun käymättä. 

Valdemar sai Nyköpingissä kaikilta hyvän vastaanoton. Kuningas Birger tuli 
ulos häntä vastaan ilahduttaen häntä suopealla puheella. Jumala yksin tietää, 
mitä hänen sydämessään liikkui! Myös kuningatar Märta toimi sillä kertaa 
samoin sanoen: ”Tervetuloa, veljeni! Entä miten toinen veljeni mahtaa voida? 
Hän, tuo ylevä herttua Eerik, ei ole koskaan poissa ajatuksistani. Minut saa 
erityisen surulliseksi, että hän haluaa vältellä minua niin, että näen häntä vain 
harvoin. Jumala tietää hyvin, että hän on minulle yhtä rakas kuin lihallinen 
veljenikin.” Herttua vietti siellä sen yön. Silloin sai alkunsa se, mikä nyt on 
yleisesti tiedossa. 

Jos herttua Valdemarin väeltä jotakin puuttui, se, joka jotain pyysi, sai 
pyytämänsä aina kaksin verroin. Simaa ja viiniä, sen enempää punaista kuin 
valkoistakaan, ei säästelty. Sitä annettiin henkivartijanihdeille ja palvelijoille 
sekä kaikille, jotka olivat tulleet herttuan muassa suopeiden sanojen ja 
kauniiden eleiden saattelemina. 

Aamulla koitti eron hetki. Herttua Valdemar ratsasti pois suunnaten 
Tukholman tielle ja sieltä Dävöhön. Sillä välin kuningas Birger lähetti herttua 
Eerikille kirjeen, jossa hän pyysi tätä tulemaan luokseen. 


Herttuoiden matka Nyköpingiin 
säkeet 3674—3741 


Veljekset kohtasivat toisensa Dävössä. Herttua Eerik tiedusteli veljeltään 
herttua Valdemarilta, oliko tämä todella ollut Nyköpingissä. ”Neuvotko meitä 


ratsastamaan sinne? Eikö olisi parempi odottaa jossain toisessa paikassa? 
Toivon, että kuningas tulee meidän luoksemme heti, kun lähetämme hänelle 
siitä sanan.” Herttua Valdemar vastasi: ”Älkää koskaan ajatelko noin! Teillä ei 
ole mitään syytä epäillä kuningasta. Hänen suhtautumisensa meihin on 
muuttunut täysin. Hän haluaa meille kaikkea hyvää ja pitää meitä molempia 
rakkaina. Niin minusta ainakin tuntui, kun olin Nyköpingissä.” Siihen herttua 
Eerik sanoi: ”Veljeni, mitä oikein puhut minulle? Tiedätkö sinä, mitä 
kuningattarella ja Brunkowilla on mielessään? Tiedät hyvin, mitä Brunkow on 
sanonut: mikäli hänellä olisi valta, hänellä ei olisi meidän suhteemme mitään 
hyviä aikeita, vaikka hän puhuisi meille kuinka kauniisti. Vaikkei hän 
toistaiseksi olekaan kyennyt vahingoittamaan meitä, hänen aikeensa ovat 
kuitenkin tulleet joittenkin miesten tietoon.” Valdemar vastasi: ”Veli, saat olla 
varma siitä, etteivät he tee eivätkä suunnittele meitä vastaan mitään pahaa.” 

Sitten herttuat ratsastivat Tukholman halki. Jumala armahtakoon, että kävi 
niin, että he koskaan tulivat Nyköpingin läheisyyteen! Oli heidän suuri 
onnettomuutensa, että he saapuivat sinne. 

Matkalla kohti Nyköpingiä herttuoiden ratsastaessa Svärtaan eräs nuori ritari 
ratsasti herttua Eerikin luo sanoen: ”Haluan varoittaa teitä, älkää pahastuko 
siitä minulle! Mikäli ratsastatte yhdessä linnaan, sitä te ja kaikki teidän 
sukulaisenne tulette vielä katumaan. Tämä kyllä selviää teille aikanaan.” 
Herttua ei vastannut tämän enempää: ”Vielä hirtetään monta miestä, ennen kuin 
näin pääsee käymään. Saan kuulla joka päivä aivan riittämiin, kuinka 
välillemme yritetään kylvää riitaa.” Silloin ritari vaikeni ja ratsasti tiehensä. 
Hän katui, että oli ottanut koko asian puheeksi. Hänen olisi ollut parempi pysyä 
vaiti. 

Herttuat olisivat halunneet jäädä Svärtaan yöksi, mutta sieltä oli viety 
muonavarat Nyköpingiin, niin olen kuullut. Kuninkaan miehet tulivat silloin 
ratsain paikalle ja kertoivat herttuoille uutiset. Kuningas oli lähettänyt ne heille 
vilpittömin sydämin ja mitä parhain aikein. Nimittäin: ”Kuningas toivottaa 
teidät tervetulleeksi Jumalan nimessä. Hän iloitsee tulostanne ja odottaa teitä 
malttamattomana. Hänelle olisi mieleen, mikäli ette yöpyisi missään muualla 
kuin Nyköpingissä, sillä te olette jo aivan lähellä kaupunkia. Lisäksi hän 
toivoo, että matkaatte ripeästi, sillä teillä ei ole enää kuin yksi peninkulma 
ratsastettavananne.” 

Herttuat tekivät, kuten kuningas oli pyytänyt, ja ratsastivat kaupunkiin. He 
eivät piitanneet siitä, mitä ritari oli heille kertonut, nimittäin että kuningas aikoi 
pettää heidät. Sitä vastoin he menivät yhdessä linnaan. 


Nyköpingin pidot 
säkeet 3742—3873 


Kuningas Birger tuli ulos herttuoita vastaan. Voi, ettei hän jättänyt sitä 
tekemättä ja antanut sulkea portteja heidän edestään! Se olisi ollut hänelle 


kunniattomuudessaankin puolta pienempi teko. Kuningas tarttui veljiään 
käsistä, ja niin he kaikki menivät yhdessä linnaan. Vaikka kuningas viihdytti 
heitä kauniilla käytöksellä, heidän sydämensä olivat kuitenkin kaukana 
toisistaan, sillä paha oli vallannut kuninkaan sydämen. Koko ajan hänellä oli 
halpamaisena aikomuksenaan pettää häpeällisesti veljensä. 

Drotsi Brunkow sanoi: ”Herrani haluaa kaikkien ritareiden yöpyvän 
kaupungissa, sillä linnassa e ole riittävästi majoitustilaa.” Tähän oli päädytty 
siksi, että kuningas miehineen saisi tahtonsa paremmin läpi. Täten he saivat 
raukkamaisesti ja kunniattomasti aikaan syntiä ja vaivaa, vahinkoa ja häpeää. 

Käydessään pöytään herrat saivat osakseen yllin kyllin hyvää palvelua ja 
kohteliaisuuksia. Millään kielellä ei voi kuvata, miten paljon heille osoitettiin 
valheellista ja petollista nöyryyttä, aivan samanlaista kuin se, mitä Juudas oli 
osoittanut Kristukselle. Kuulin viime pääsiäisenä, miten Sanasta luettiin 
Juudaksesta ja siitä, miten hän petti meidän Herramme luottamuksen; siksi 
hänen osansa oli joutua helvettiin ja kärsiä siellä ikuista tuskaa. Sinne joutuvat 
myös kaikki ne, jotka murhaavat ja pettävät kunniattomasti. He joutuvat 
piinaan, josta ei koskaan armahdeta. Ne, jotka kavalsivat herttua Eerikin, saavat 
syystä syyttää itseään. 

Pidoista ei puuttunut simaa eikä viiniä, kuten ei myöskään kauniita ja 
suloisia sanoja. Kerrotaan, ettei kuningatarta koskaan ollut nähty niin iloisena 
kuin silloin: hän oli täynnä riemua. Herttuoiden vetäytyessä levolle yö oli jo 
edennyt pitkälle, mikä oli pikemminkin huono kuin hyvä asia. 

Ritarit menivät kaupunkiin, kuten kuningas Birger oli halunnut ja drotsi 
Brunkow määrännyt. Näin tekivät kaikki herttua Eerikin miehet, niin ritarit 
kuin soinitkin. Itse Brunkow oli paikalla valvomassa, että kaikki herttuan 
miehet menivät alas kaupunkiin. 

Portinvartijat toimivat viivyttelemättä. Sen jälkeen kun portit oli lukittu, 
jousimiehet ja heidän joukkonsa pukivat varusteensa ylleen, menivät kuninkaan 
luo ja virittivät jalkajousensa. 

Kuningas Birger lähetti sanan pyytäen kutsumaan paikalle herra Knuutin. 
Tämän saapuessa kuningas kääntyi häntä kohti ja sanoi: ”Tahdotteko auttaa 
minua vangitsemaan veljeni?” Herra Knuut vastasi näin: ”Herra, älkää 
vihastuko. Mikäli itse joudutte vaaraan, haluan varjella teitä niin kauan kuin 
pystyn. Tämä asia on minulle uusi enkä tiedä, miten olette siihen päätynyt. En 
ole koskaan aiemmin kuullut moisesta! Se, joka teitä näin on neuvonut, on 
neuvonut teitä suureen sotaan. Miksi haluatte pettää veljienne luottamuksen? 
Hehän ovat tulleet tänne teidän sanaanne luottaen! Tehän saatatte syyllistyä 
heidän murhaansa. Onko itse paholainen johdattanut teitä niin harhaan? Luulen, 
että tämä tulee koitumaan teidän itsenne vahingoksi. Suuttukoon tästä kuka 
tahansa, mutta minä en siinä tule koskaan olemaan apuna! Vaikket edes olisi 
heidän sukulaisensa ja he olisivat tulleet kotiisi, sinulla ei pitäisi olla näin 
alhaisia aikomuksia.” 

Ritarin sanottua tämän kuningas suuttui hänelle: ”Et siis halua edistää 


kunniaani!” Tähän Knuut totesi: ”Mikä hyvänsä sinulle onkaan kunniaksi, tästä 
sitä ei sinulle koidu! Mikäli teet tämän, uskon, että vastaisuudessa kunniasi 
tulee käymään vähiin!” Niin ritari lähti pois kuninkaan luota sanoen: ”Minun 
puolestani herttuat saavat olla rauhassa.” 

Lisäksi kaksi muuta ritaria sanoi kuninkaalle näin: ”Älkää rikkoko heitä 
vastaan, siitä häpeästä ette tule ikinä selviämään. Teidän on syytä hillitä itsenne 
paremmin ja jättää moinen hulluus sikseen. Sellaiselle herralle, jolla on tapana 
väheksyä ystävällisiä neuvoja, voi helposti käydä kalpaten.” Siitä kuningas 
raivostui niin suuresti, että antoi heittää molemmat ritarit alas tornin 
vankityrmään. 

Kuninkaan miehet ottivat kynttilät ja lähtivät liikkeelle. Sillä aikaa 
molemmat herttuat nukkuivat alastomina sängyssään. He heräsivät siihen, että 
ovi tempaistiin auki. Herttua Valdemar sai käsiinsä nutun ja puki sen ylleen. 
Silloin huoneessa oli jo yli kymmenen miestä miekat esiin vedettyinä. Toiset 
halusivat lyödä herttua Valdemaria ja toiset pistää. Colrat Isar seisoi häntä 
lähinnä. Valdemar sai hänestä otteen ja kaatoi hänet alleen sanoen: ”Veli, auta 
minua!” Yli kaksikymmentä miestä kävi nyt hänen kimppuunsa: toiset 
halusivat pistää häntä ja toiset lyödä. Silloin herttua Eerik totesi: ”Antaa olla! 
Taistelustamme ei ole nyt apua.” Herttuoiden oli antauduttava vangiksi, mikäli 
halusivat jäädä henkiin. 

Kuningas Birger tuli käymäjalkaa alas silmät pistävinä ja hyvin raivoissaan. 
”Vieläkö muistatte Hätunan leikin? Minä muistan sen varsin hyvin! Tämä 


minä!” 
Sitten kummankin herttuan kädet sidottiin ja heidät vietiin paljasjalkaisina 
torniin. Eräs saksalainen nimeltään Walram-jousiampuja laittoi heidän 


jalkoihinsa kahleet, eikä kuninkaalla ollut mitään sitä vastaan. 


Herttuoiden miehet vangitaan 
säkeet 3874-3911 


Päivän alkaessa sarastaa Brunkow meni kaupunkiin mukanaan UIf, Gerleffin 
veli. Molemmat olivat täysissä aseissa ja säärivaruksissa. Heillä oli mukanaan 
monta aseistettua soinia sekä jousiampujia. He olivat kuninkaan asialla. 

Kuninkaan miehillä oli mukanaan suuria soihtuja, joiden avulla he näkivät, 
missä herttuan miehet olivat. He ottivat nämä kaikki vangiksi ja veivät linnaan. 
Soinit laitettiin jalkapuuhun, kaikki yhteen riviin. Heitä oli suuri ja vahva 
joukko, hyvinkin kaksikymmentä miestä. Näin meneteltiin kuninkaan käskyn 
mukaan. Joillekin annettiin lupa lähteä rauhassa ehdolla, etteivät he olisi 
kuninkaalle vahingoksi ja että he tulisivat takaisin sovittuna päivänä. Ritarit 
pantiin alas torniin. 

Erään ritarin nimi oli herra Arnvid. Hän oli tapahtumista täysin tietämätön, 
kunnes hänen ovensa murrettiin. Hän tarttui miekkaan ja valmistautui taisteluun 


kuten tekee se, joka haluaa puolustaa itseään. Hyökkääjät olivat kaikki raskaasti 
aseistettuja. Kun he eivät voineet saada häntä vangiksi, eräs jousiampuja laittoi 
nuolen aseeseensa ja ampui häntä rintaan sydämen kohdalle, niin että nuoli tuli 
sydämestä ulos. Niin kuoli tämä jalo ritari. Jumala antakoon hänen sielulleen 
osan taivaan valtakunnasta! 

Sitten ryhdyttiin saaliinjakoon. Hevosista ja muusta omaisuudesta ei ollut 
puutetta. Miehet istuivat kaikki piirissä jakaen keskenään monta kallisarvoista 
esinettä. Luulenpa, etteivät he unohtaneet myöskään herttuoiden vaatevarastoja 
ja muita tavaroita. 


Kuningas Birger voittaa 
säkeet 3912—3933 


Kun melske oli ohi ja kaikki oli päättynyt kuningas Birgerin kannalta 
onnellisesti, hän löi kätensä yhteen, nauroi suureen ääneen ja iloitsi kuin hullu, 
joka ei ymmärrä sitä, mikä on hyvää ja mikä ei. ”Siunatkoon Pyhä Henki 
drotsiani! Nyt olen saanut Ruotsin käsiini!” Siihen eräs ritari, nimeltään herra 
Knuut, totesi: ”Luulenpa, että olet pikemminkin menettänyt järkesi.” 

Erään ritarin nimi oli Cristiern Skärbäck. Tämä ritari tuli Virosta. Kuningas 
teki itsestään narrin noudattamalla liiaksi hänen neuvojaan, jotka aiheuttivat 
kärsimyksiä kuninkaan molemmille veljille. Kuningas antoi veljensä hänen 
käsiinsä pahoinpideltäviksi ja ratsasti itse toisaalle. Kuningatar, Brunkow ja 
ritari, nämä kolme keksivät monta uutta katalaa neuvoa. Mikäli kuningas ei 
olisi ottanut heistä niin paljon oppia, hän ei olisi pettänyt veljiään tällä tavoin. 


Herttuoiden vankeus 
säkeet 3934—3981 


Kuningasta neuvottiin laittamaan molemmat veljensä kaikkein alimpaan 
tyrmään. Kuningas vähät välitti siitä, että heillä oli huonot oltavat sekä päivin 
että öin. Herttua Eerik sai osakseen monta lyöntiä jalkapuussa, jossa istui. 
Lisäksi hänelle annettiin vain vähän ruokaa. Siellä veljekset istuivat kumpikin 
jalkapuussaan, joka oli valtavan suuri ja leveä tukki. Vaikka he olivat 
kiinnitettyinä jalkapuuhun, he olivat silti kumpikin kahleissa. Kahleet olivat 
niin raskaat ja pahat, että ne kummatkin painoivat seitsemän leiviskää.s Heidän 
kätensä oli kiinnitetty tukkiin. Heidän kärsimyksensä oli vaikea ja julma. Jos 
joku olisi nähnyt tämän, hän olisi tuntenut myötätuntoa, vaikka olisi ollut itse 
pakana. 

Herttua Eerikin tukkia kiinnitettäessä sitä lyötiin niin, että siitä irtosi pala, 
joka osui häntä silmään. Voi sitä karkeaa nöyryytystä, joka herttua silloin 
pantiin kärsimään! Veri virtasi pitkin hänen poskeaan ja rintaansa. 

Voi sitä murhetta ja vääryyttä, jota herttuat tuolloin joutuivat kokemaan, kun 


he niin surkeasti viruivat kuoleman kahleissa! Kuolema, joka heitä silloin 
odotti, ei ollut sen parempi kuin piina, jota he tuolloin kärsivät. Heidän 
kaularautansa olivat paksut ja leveät, ja ne oli kiinnitetty muuriin, ikään kuin 
heidän olisi ollut tarkoitus istua siellä ikuisesti. Kuningas nautti nähdessään 
heidän hätänsä ja piinansa. Hän ei kantanut huolta heidän kuolemastaan. 

Torni oli rakennettu eräälle kalliolle. Vangittujen välissä oli iljettävä ja 
saastainen lammikko. Kaikkivoipa Jumala päästäköön heidät kunniaan taivaan 
valtakunnassa hyvityksenä heidän siellä kokemastaan kärsimyksestä! 

Saadessaan kuulla, että ruhtinaille oli käynyt huonosti, herttuatar pakeni 
Skaran linnaan mukanaan poikansa, junkkeri Maunu. 


Kuningas Birger yrittää saada koko valtakunnan takaisin haltuunsa 
säkeet 3982—4041 


Kun herttuan miehet olivat saaneet tietää herttuoiden olevan vankeina, herra 
Kaarle laittoi Kalmarista sanan kiertämään ympäri maata ja kokosi 
smoolantilaiset. Herra Kaarle Birgerinpoika? puolestaan kokosi uplantilaiset ja 
herra Matias länsigöötanmaalaiset. Heidän tarkoituksenaan oli kohdata 
kuningas Birger. Lopulta he kaikki kohtasivatkin, ja siihen loppui kuninkaan 
riemu. 

että matkustaisi sekä Tukholmaan että Kalmariin ja että koko maan olisi 
alistuttava hänen valtaansa. Hän kuitenkin menetti maan eikä voinut saada sitä 
enää omakseen. 

Kuningas ratsasti tuolloin Tukholmaan. Siellä hän ei kuitenkaan saavuttanut 
menestystä, sillä laskusilta nostettiin hänen edestään ylös. Kuninkaan pyytäessä 
vastaamaan, haluttiinko hänelle luovuttaa linna ja sen alla oleva kaupunki, 
porvarit samoin kuin linnassa ollut vouti sanoivat hänelle suorat sanat ja 
totesivat jättävänsä sen kernaasti tekemättä. Ylhäällä linnassa olevat porvarit ja 
alhaalla kaupungissa asuvat kauppiaat aseistautuivat ja pukivat säärivarukset 
ylleen. He halusivat tehdä kuninkaalle vastarintaa ja ajaa hänet pois 
kaupungista. He menivät kaupungista ulos Norrmalmille, sinne, missä 
kuninkaan miehet olivat, ja hyökkäsivät heidän kimppuunsa aseinaan keihäät ja 
miekat sekä lukuisat ryhmysauvat. Jöns Olavinpoika menetti siellä henkensä. 

Kuningas Birger pakeni takaisin Nyköpingiin samaan aikaan, kun herttua 
Eerikin miehet kokosivat joukkojaan. ”Huomaan nyt, että pahalta näyttää! 
Herttuan sotavoima on minulle aivan liian suuri!” Silloin Birger lähetti sanan 
Tanskaan pyytäen Tanskan kuninkaalta lisää väkeä ja avustusta — se hopea 
lunastettaisiin aikanaan hyvin takaisin. Hän pyysi myös poikaansa Maunua 
palaamaan maahan ja voittamaan valtakunnan takaisin. Tanskan kuningas Erik 
oli Maunun eno ja siksi tätä kohtaan suopea ja hyvä. Hän antoi Maunun 
mukaan kuusisataa sotaratsua. Kuningas Birger antoi kuningas Erikille pantiksi 
Visingsön sekä suuren osan Ruotsin valtakuntaan kuuluvaa Smoolantia. 


Riuskat ja pelottomat soturit, joilla oli hyvät ratsut ja varusteet, seurasivat 
junkkeri Maunua tehden auliisti, mitä tämä käski. Heidän päällikkönsä oli herra 
Martin Duva, joka kyllä hyvin tietää, miten voittoisa hän siellä oli. Heidän 
pyrkimyksenään oli valloittaa koko Ruotsi, mutta he joutuivat kääntymään 
takaisin ja tyytymään vähempään. 


Herttuoiden kuolema 
säkeet 4042—4071 


Sitten herttua Eerikin miehet piirittivät Nyköpingin, mikä sai kuningas Birgerin 
levottomaksi. Nähdessään sen hän meni ylös torniin ja pohti rikosta, jonka oli 
aiemmin harkitsemattomien miesten neuvosta suunnitellut. Vaikka häntä olikin 
hieman taivuteltu, häntä ei kuitenkaan ollut kauan tarvinnut suostutella. On 
helppoa neuvoa sitä, joka haluaa pahaa. 

Kuningas pani tornin lujasti lukkoon ja raskautti siten itsensä suurella 
synnillä. Hän heitti avaimen jokeen, niin ettei sitä ollut helppoa löytää, ja 
matkusti sitten Stegeborgiin. Korvatkoon Jumala, joka asuu taivaan 
valtakunnassa, kummallekin herttualle heidän kärsimänsä vahingon ja 
kostakoon kaikki ne vääryydet, jotka kuningas heille teki. 

Herttua Eerik — niin minulle on sanottu — eli yhdeksän päivää ilman ruokaa 
ja juomaa — ihme, että hän siihen pystyi — ja herttua Valdemar yksitoista. 
Luulen, että tämä johtui siitä, että herttua Eerikin piina oli ollut suurempi; siksi 
näännytti herttuat kuoliaaksi. Vain harva sanoo hänen menetelleen oikein. 
Antakoon Herramme heille taivaan valtakunnan hyvityksenä siitä kovasta 
kuolemasta, jonka he saivat kärsiä! 


Sotaretki kuningas Birgeriä ja hänen poikaansa vastaan 
säkeet 4072—4173 


Junkkeri Maunu tuli maahan mukanaan monta urheaa soturia. Missä tahansa 
hän ja hänen sotajoukkonsa yöpyivätkään, heille annettiin, mitä heiltä puuttui. 
Hän ei halunnut polttaa eikä ryöstää vaan pikemminkin koettaa, pystyisikö 
kukistamaan herttua Eerikin miehet. Hän oli haluton heikentämään maata. 
Kuningas Birger ratsasti heitä vastaan pitkän matkan Itä-Göötanmaalle. 
Kuninkaan kohdatessa heidät heidän hevosensa olivat väsyneitä. Silloin 
kuningas antoi heille toiset hevoset asettaen sitä varten suuren veron, niin 
suuren kuin mahdollista. Vähänpä saivat armoa talonpojat! 

Minne tahansa kuninkaan miehet matkasivatkaan, he rukoilivat, että 
kohtaisivat herttuan miehet. Herramme kuuli heidän rukouksensa, kuten he itse 
saivat kokea. Herttua Eerikin miehet saapuivat näet paikalle avoimesti eivätkä 
yllättäen. He paloivat halusta taistella kuninkaan kanssa. Silloin kuningas 


Birger pakeni uskaltamatta odottaa. Tämä tapahtui Skärkindissä. Olipa sitten 
kyseessä saksalainen tai vendi, he ratsastivat toisensa kumoon ja pakenivat 
Hålavedeniin ja sieltä edelleen Länsi-Göötanmaalle. Miten heidän siellä kävi, 
siitä kerrotaan heti seuraavaksi. 

Talonpojat kokosivat voimansa ja asettuivat Karlebyhyn ilman 
aikomustakaan paeta. Heidän mukanaan oli kuitenkin aivan liian vähän 
huoveja. Nähdessään tämän kuningas Birger sopi aselevosta kolmanteen 
päivään asti. Silloin talonpojat hajaantuivat eri suuntiin: toiset lähtivät 
hakemaan rehua, toiset ruokaa, ja näin osa heistä joutui erilleen toisistaan. 
Leiriin jääneet talonpojat huomasivat yhtäkkiä kuninkaan lipun lähestyvän. He 
valittivat suureen ääneen, etteivät kaikki talonpojat olleet paikalla: ”Näkee, että 
kuningas on tulossa!” He kaikki kerääntyivät yhteen. Huovit vetivät 
varusteensa ylleen ja asettuivat ensimmäisiksi kärkeen. Kuningas ei ollut silloin 
valmis noudattamaan pyytämäänsä aselepoa. Luulen, että tämä johtui siitä, että 
mikäli kuningas olisi odottanut kauemmin eikä olisi tuolloin taistellut 
talonpoikia vastaan, heidän lukumääränsä olisi kasvanut ja heidän 
sotajoukkonsa olisi ollut sitäkin suurempi. 

Joukot ottivat yhteen taistellen kiivaasti. Päivä meni mailleen, ja koitti yö. 
Silloin kylä sytytettiin tuleen. Kuningas Birger toimi näin, jotta hänen väkensä 
näkisi paremmin. Niin talonpoikaparat kärsivät tappion. Siellä olleet huovit 
otettiin vangeiksi ja jotkut haavoittuivat. Siellä kuoli moni talonpoika; moni 
palasi kotiin verissä päin punainen kruunu päässään. 

Eräs nuori ritari nimeltään herra Bo sai silloin aikaan aselevon osapuolten 
välillä. Jumala antakoon armon ja rauhan hänen sielulleen! Sitten talonpojat 
lähtivät koteihinsa. Yhtä lailla kuningas Birger matkusti viivyttelemättä 
takaisin. Hän asetti väkensä kaupunkeihin odottaen rauhallisempia aikoja. 
Nyköpingiä piirittämässä olleet herttuan miehet eivät lainkaan ilahtuneet 
saadessaan tietää, että taistelu oli käyty ja että talonpoikien oli käynyt niin 
huonosti. 

Sattuipa eräänä myöhäisenä iltana, että talonpoikien piti viedä ruokaa — 
kuten heillä oli tapana — sinne, missä herttuan miehet olivat. Nähdessään tämän 
kuninkaan miehet ottivat heiltä muonan pois ja ajoivat heidät tyhjin käsin 
koteihinsa. 

Silloin käynnistyi taas uusi taistelu, joka maksoi monen miehen hengen ja 
omaisuuden. Herra Knut Porse tuli näet silloin paikalle. Kuninkaan miehet 
eivät tienneet hänen olleen niin lähellä. Hän taisteli siellä niin miehuullisesti, 
että monet olisivat sen taistelun ajan olleet mieluummin Roomassa. Taistelu 
jatkui, kunnes kuninkaan miehet olivat sen hävinneet. Jolle niin oli säädetty, sai 
siellä surmansa. Useimmat kuninkaan miehistä saatiin vangeiksi ja voittajat 
jakoivat keskenään heidän tavaransa ja hevosensa. Saadessaan kuulla nämä 
uutiset Linköpingissä ja Skänningessä olevat kuninkaan miehet purkivat 
leirinsä ja matkustivat kukin kotimaahansa. Kuningas oli jälleen pulassa. 


Stegeborgin piiritys 
säkeet 4174—4251 


Sitten piiritettiin Stegeborg. Kuningas Birger ja kuningatar Märta pakenivat 
tuolloin Visbyhyn. Luulenpa, että he tekivät sen siksi, etteivät halunneet joutua 
vieläkin Ruotsissa asuvien herrojen kynsiin. Junkkeri Maunu ja herra 
Benedictus olivat jääneet linnaan sekä heidän kanssaan monta ritaria ja soinia. 
Niin kauan kuin heillä oli ammuksia ja kiviä, he kävivät laukausten vaihtoa 
ulkopuolella olevien kanssa, minkä nämä saivat sekä tuta että nähdä. Moni 
kärsi siellä suurta vahinkoa, kuten vieläkin tapahtuu monin paikoin. Missä 
rynnäköidään yötä päivää, siellä annetaan monta iskua, niin arvelen. 

Kuningas Birger antoi varustaa laivoja, suuria koggeja ja leveitä pursia, ja 
käski lastata niihin muonaa, miehiä ja runsaasti aseita. Hän toivoi yhä voivansa 
toimittaa linnaan ruokaa ja lisäjoukkoja. Laivojen saapuessa Göötanmaan 
saaristoon herttua Eerikin miehet tulivat sinne samaan aikaan, hyökkäsivät heti 
niiden kimppuun ja saivat käsiinsä jokaisen laivoissa olleen ihmislapsen. 
Herttuan miehet jakoivat keskenään laivat, ruoan ja vaatetuksen. Siitä kuningas 
ei juuri ilahtunut. 

Laivoissa oli myös monta saksalaista, jotka olivat laittaneet päänsä pantiksi, 
missä hyvänsä he olivatkaan. Nyt he tahtoivat pikemminkin vannoa palaavansa 
takaisin kotimaahansa. He eivät enää koskaan halunneet joutua sellaiseen 
pulaan, että tulisivat takaisin Ruotsiin. Arvelenpa, että aina siinä joku syyllistyi 
väärään valaan. 

Kuningas Birger sai tietää tapahtuneesta. Saadessaan siitä tiedon kuningatar 
Märta muuttui ensin punaiseksi, sitten kalpeaksi ja lopulta monen väriseksi: 
”Mikäli on Jumalan tahto, että meidän käy näin huonosti, mikä meille silloin on 
neuvoksi?” Siihen drotsi Brunkow vastasi: ”Meidän ei käy kuinkaan. Lähden 
nyt itse sotaretkelle ja tulen säästämään heitä yhtä vähän kuin he ovat meitä 
tähän asti säästäneet!” Kuningas sanoi: ”Koska drotsi haluaa panna henkensä 
alttiiksi kunniamme puolesta, kaikki menestyksestämme huolta kantavat miehet 
seuratkoot häntä. Jääköön tänne kotiin vain muutama harva.” 

Kuninkaan miehet ottivat laivoja mistä vain saivat, mieluummin suuria kuin 
pieniä, ja antoivat suojata ne laudoilla. He lastasivat kaikki tavaransa laivoihin 
taistelun varalle, meni sitten syteen tai saveen. Kun he tulivat Göötanmaan 
saaristoon ja lähestyivät linnaa, herttuan miehet saapuivat paikalle. Luulenpa, 
että heidät löylytettiin siellä oikein kunnolla, sillä siellä alkoi valtaisa taistelu. 

Herttuan miehet tekivät lautan kuivasta puusta ja antoivat sen lipua kohti 
laivoja. Ammukset ja kivet eivät heiltä loppuneet. Kuninkaan miehet 
puolustautuivat niin kauan, kuin heillä kiviä riitti ja kunnes heidän kogginsa 
syttyi tuleen. Kolme koggia paloi yhdellä kertaa. Sitten kaikki kuninkaan 
miehet jäivät herttuan miesten käsiin ja heidät vangittiin. Heidän ei enää 
kannattanut jatkaa taistelua. 

Silloin Brunkow ja UIf, Gerleffin veli, Lyder Foss, hyvä soturi, sekä 


jousiampuja nimeltään Walram, vietiin vieraaksi toiseen satamaan, Tukholman 
torniin ja niin nopeasti kuin mahdollista. Niin kauan kuin he istuivat siellä, 
heille annettiin ruokaa ja heitä kohdeltiin hyvin. Ei heitä nälkään näännytetty. 


Matias Kettilmundinpojasta tulee drotsi 
säkeet 4252—4265 


valtakunnan merkkimiehistä. Herra Matias valittiin drotsiksi ja päämieheksi; 
hänet valitsi valtaneuvosto, joka käsitteli myös muita valtakunnan kannalta 
tarpeellisia asioita. Kun hovinpito oli päättynyt, drotsi ratsastanut sieltä pois ja 
todennut, millainen valtakunnan tila oli — sillä valtakunta oli hyvin laaja ja 
tehtävää paljon —, edessä oli suuri merisota. 


Herttuoiden hautajaiset 
säkeet 4266—4283 


Nyköpingin linnassa olleet kuninkaan miehet ottivat herttuat ja kantoivat heidät 
ulos linnasta yksillä paareilla, joiden yllä oli juhlakatos, ja asettivat heidät 
linnan ulkopuolelle. ”Tässä te herrat voitte nähdä, että nämä ovat totisesti 
teidän oikeat herranne. Valitettavasti he ovat kuolleet. En ymmärrä, mitä teillä 
kuninkaan saada valtakunnan haltuunsa.” Herttuan miehet vastasivat: ”Pojasta 
tulee yleensä isänsä kaltainen. Herttua Eerikin poika elää yhä. Hän on meidän 
herramme ja me hänen miehiään. Haluamme palvella häntä, sillä se on meidän 
velvollisuutemme. Ketään ei saa tappaa sen vuoksi, että hänet voisi periä.” 
Herttuat haudattiin Tukholmaan, kaupungin kirkkoon kumpainenkin. 


Nyköping kukistuu 
säkeet 4284—4297 


Nyköping antautui seuraavana Marian päivänä ahdingon ja heittokoneiden 
paineessa. Linnan piirittänyt hyvä, riuska ja urhoollinen väki oli sanonut tähän 
tapaan: jos he vain pystyisivät pitämään puolensa, he eivät koskaan poistuisi 
sieltä, ennen kuin linna, jossa heidän herransa oli surmattu, olisi autiona. He 
hajottivatkin muurin niin pieniksi palasiksi, ettei sinne jäänyt kiveä kiven 
päälle. Siellä, missä ennen oli sekä muuri että muurinsakarat, ei ole enää 
kiveäkään. 


Maunu Birgerinpoika luovutetaan 
säkeet 4298-4333 


Vaikka Nyköping oli antautunut, niin Stegeborgin puolustajat pitivät linnaa 
edelleen hallussaan. Herttuan miehet olivat toimittaneet linnan edustalle 
piirityslaitteita ja rakentaneet vahvoja heittokoneita. Kaikki sujui, kuten he 
olivat luvanneetkin: he rynnäköivät yötä päivää. Vähitellen linnassa olevilla 
alkoi olla pulaa ravinnosta. Heidän ruokansa oli pilaantunutta, ja sitä oli vähän. 
Lisäksi he olivat väsyneitä ja vaikeasti haavoittuneita ja toivoivat, että junkkeri 
olisi ollut sellaisessa paikassa, josta häntä ei voitaisi vangita, vaikka heidän 
kuinka kävisi. Ihminen on kuitenkin valmis paljoon, kun on hädässä eikä kestä 
enempää. Niinpä he totesivat vaa'an kallistuneen lopullisesti, sillä he eivät enää 
voineet kestää pitempään. He neuvottelivat pitkän tovin ja luovuttivat sitten 
linnan ehdolla, että junkkeri jäisi vangiksi mutta että muut saisivat lähteä 
linnasta, minne halusivat, omaisuutensa mukanaan. Ymmärrän hyvin, miksi he 
tuolloin luovuttivat linnan: olipa sitten kyseessä maallikko tai pappi, jokaiselle 
oma nahka on kallein. 

Herttuan miehet hajottivat koko linnanmuurin niin pieniin osiin, ettei sinne 
jäänyt kiveäkään. He veivät Maunu Birgerinpojan, tuon jalon nuoren miehen, 
Tukholmaan ja laittoivat hänet Tukholman linnan torniin. Armosta he antoivat 
hänen saada kaiken sen, mitä hän tarvitsi elääkseen. Hänen isänsä oli syypää 
hänen ahdinkoonsa. Arvelen, että häntä ruokittiin hyvin. Ei häntä kuoliaaksi 
näännytetty. 


Taisteluita Skoonessa 
säkeet 4334—4363 


Seuraavan Mikkelin päivän aikoihin tanskalaisten ja uplantilaisten kesken 
käytiin valtaisa taistelu; luulen skoonelaisten muistavan sen vieläkin. 
Tanskalaiset eivät voittaneet siellä: onnettomuus on usein niin lähellä. 
Pakenemaan haluttomat vangittiin Mjölkalänga-nimisessä kylässä. Näillä 
tarkoitan kolmeasataa ritaria ja soinia, osin tanskalaisia, osin saksalaisia. Nämä 
ennen ei solmittaisi heidät tästä lupauksesta vapauttavaa rauhaa. 

Sitten uplantilaisten miesten sotajoukko piiritti Helsingborgin. Lund, Skanör 
ja Malmö kiittivät onneaan, että saivat maksaa koskemattomuudestaan hopealla 
sen sijaan, että ne olisi poltettu maan tasalle. Skoonessa oli tuolloin hyvin 
levotonta. Skoonelaiset menettivät sekä härät että lehmät, hevosenrehun, oluen 
ja ruoan. Mitä hyvänsä heillä olikaan, se heiltä vietiin. Jäljelle ei jäänyt juuri 
mitään. 

Osa väestä halusi palata kotiin. Silloin drotsi Matias Kettilmundinpoika 
palasi takaisin omaan maahansa. Kuningas Birger oli syypää skoonelaisten 
ahdinkoon. 


Kuningas Birgerin apureita rangaistaan 


säkeet 4364—4375 


Pyhäinpäivänä sotajoukko palasi kotiin. Drotsi antoi tuoda syytetyt oikeuden 
eteen ja tuomitsi heidät valtakunnan lain mukaan siihen kuolemaan, joka heille 
aiemmin oli luvattu. Drotsi Brunkow ja Walram sekä Lyder Foss — se oli hänen 
nimensä — ja neljäntenä Ulf Svalbäck — hänen sanansa tekivät hänestä narrin — 
laitettiin teilirattaaseen. Haluaisin, että kaikki herttuoita pettämässä mukana 
olleet asetettaisiin samaan laitteeseen. 


Kuningaspari pakenee Tanskaan 
säkeet 4376—4395 


Kuullessaan nämä uutiset kuningas Birger ja kuningatar Märta valittivat 
lähtivät kiireesti Tanskaan. He rukoilivat kuningas Kristoferilta armoa. 
Kuningas Erik oli tuolloin jo kuollut. Kuningas Kristofer päätti läänittää heille 
tilukset Skelskgristä ja niihin liittyvät kaksi kihlakuntaa. Ken näin menettelee, 
tekee hyvän teon. Kuningas Kristofer sanoi: ”Haluan tehdä tämän vain sen 
vuoksi, että olet sisareni. Jo monta päivää sitten ymmärsin, sisko, että toivoit 
minulle hyvän sijasta pahaa.” Kartanon nimi oli Spegerborg. 

Kuningatar Märta sai osakseen suuremman surun: hän sai tietää junkkeri 
Maunun kuolleen. Silloin hän itki yhtä paljon kuin oli aikaisemmin nauranut. 


VI Maunu Eerikinpojan hallituskausi (1319—) 


Maunu Birgerinpoika mestataan 
säkeet 4396—4439 


N, herttuoiden puolesta oli osittain kostettu. Tukholmassa pidettiin hovia 


yhdentoistatuhannen neitsyen päivänä, ja työ haluttiin saattaa päätökseen. ı 

Junkkeri Maunu tuotiin alas tornista. Hänen saattajansa varoitti häntä 
tulevasta kohtalosta kehottaen häntä ripittäytymään ja pitämään huolta 
sielustaan. ”Saat, kuten olen herroilta kuullut, sovittaa isäsi rikkomukset.” 

Junkkerin annettiin ripittäytyä juhlallisessa messussa, jonka toimittivat 
paikalle haalitut pappismiehet. Hän uhrasi? ja rukoili sitten Kristusta: ”Koska 
elämäni ei kestä pitempään, anna sielulleni sija taivaan valtakunnassa, sillä 
minun on kärsittävä niin kova kuolema. Jos Jumala niin suo, saan osakseni 
myös armon, koska rikokseni eivät ole tämän suurempia. Jumala tietää olleen 
vastoin tahtoani, että herttua Eerik ja hänen veljensä herttua Valdemar sillä 
tavoin menettivät henkensä. On hyvin tiedossa, että olin tuolloin Tanskassa ja 
että tiesin kaikesta hyvin vähän. Sain ainoastaan isältäni käskyn, että minun tuli 
matkata Ruotsiin ja aiheuttaa teille vahinkoa. Nyt minun pitää kuolla — mutta 
miksi? Jumala antakoon sielulleni armon ja rauhan!” 

Junkkeri vietiin Helgeandsholmenille, ja hänen alleen levitettiin matto. Hän 
polvistui kauniisti sen päälle. Sitten hänen päänsä lyötiin poikki ja hänet 
laskettiin paareille. Paarien ja hänen ruumiinsa ylle laitettiin juhlakatos, olihan 
hänen isänsä rikas kuningas. Neljä ylhäisintä läsnä ollutta herraa kantoi hänet 
luostariveljien luokse laskien hänet samaan hautaan, jonka Jumala oli antanut 


Jumalan armosta Herran huoneessa, paljasjalkaveljien upeassa luostarikirkossa. 


Maunu Eerikinpoika valitaan kuninkaaksi 
säkeet 4440—4523 


Seuraavana juhannuksena Uplannissa nähtiin monta ylvästä ja urheaa soturia 
sekä heidän joukossaan monta talonpoikaa. Neljän talonpojan tuli laittautua 
valmiiksi kustakin kihlakunnasta. Heidän tuli lähteä matkaan ja kohdata Moran 
käräjillä. Tästä kiiri sana ympäri valtakuntaa. He kohtasivat siellä 
juhannuspäivänä hyvissä ajoin ja hyvässä hengessä. Eräs rikas herra, arvostettu 
mies, puhui kuten se, jolla on taito hallussaan: ”Olkaa tervetulleita Jumalan 


itsellemme kuningas, emmekä halua enää viivytellä. Olen koko elämäni ajan 


kuullut sanottavan näin: Jos kuningas valitaan Moran kivillä kaikkien 
maakuntien yhteisestä tahdosta ja lakien mukaan, hänestä tulee hyvä kuningas 
koko eliniäkseen. Hän tuo kansalle hyvän onnen, ja hänestä tulee ylevä. Hän 
takaa hyvän vuodentulon ja talonpojille vahvan rauhan. Sellaisen kuninkaan me 
tarvitsemme.” Talonpojat vastasivat: ”Jumala antakoon meille sellaisen, josta 
valtakunta voi iloita!” 

Drotsi piti kuningasta sylissään. Hän puhui: ”Haluamme toimia valtakunnan 
parhaaksi ja suureksi hyödyksi tulevaisuudessa, niin että valtakunnan kunnia 
kasvaa. Meillä oli maassa kaksi herraa, herttua Eerik ja hänen veljensä herttua 
Valdemar, jotka ovat valitettavasti kuolleet. Suureksi vahingoksemme olemme 
menettäneet heidät. Heidät kavallettiin valheella ja petoksella. Tiedämme 
hyvin, keitä vihollisemme ovat. Olemme kostaneet heidän tekonsa, ja tulemme 
vihaamaan heitä sydämemme pohjasta niin kauan kuin tiedämme heidän olevan 
elossa. Tämän kaiken sai aikaan kuningas Birger. Olemme karkottaneet hänet 
valtakunnasta. Jumala on suonut meille onnen, että olemme ajaneet hänet pois 
valtakunnasta sen synnin vuoksi, johon hän syyllistyi veljiään kohtaan. 
Olemme voittaneet häneltä maat ja linnat Jumalan meille suomalla ja antamalla 
avulla, niin ettei hän koskaan pysty eikä kykene pääsemään valtaan Ruotsissa. 
otamme kuninkaaksi, onnea, terveyttä ja kunniaa. Tämän haluamme tehdä sen 
vuoksi, että valtakunta näin saisi lohdun. Jumala on pian pelastava meidät 
haluamme antaa kuninkaan nimen, terveyttä ja pitkää ikää sekä suokoon hänen 
elää keskuudessamme kauan.” Huovit ja talonpojat huusivat sanoen yhteen 
ääneen: ”Aamen! Mikäli Jumala taivaan valtakunnassa tahtoo, hänestä voi 
hyvinkin tulla isänsä kaltainen!” 

Silloin kuninkaaksi valittiin Maunu, herttua Eerikin poika. Meille on 
kerrottu, ettei hän ollut sen vanhempi kuin kolmannella ikävuodellaan. Kaikki 
herrat vannoivat hänelle kädestä pitäen uskollisuudenvalan ja luovuttivat 
hänelle sekä linnat että maat ryhtyen kaikki hänen miehikseen ja palvellen 
häntä, kuten he edelleenkin tekevät. Maunu valittiin kuninkaaksi Moran kivillä. 

Sitten talonpojat palasivat koteihinsa ja kertoivat tapahtuneesta kukin 
kihlakunnassaan. Miehet, jotka näin kunnioittivat herraansa, olivat hyvin 
palkkansa ansainneet, niin että heidän lapsensakin tulevat siitä vielä 
hyötymään. Maunua ei olisi koskaan valittu Ruotsin valtiaaksi, ellei heidän 
vaivansa olisi ollut niin moninaista ja miehuullisuutensa niin suurta. Kuten 
koko kristikunta tietää, he kostivat herransa puolesta, niin että saavat siitä 
kiitosta koko maailmalta. 


Maunu Eerikinpojasta tulee kahden valtakunnan kuningas 
säkeet 4524-4543 


Sitten kuoli kuningas Haakon, kuten häntä ennen hänen veljensä kuningas Erik. 


Meidän Herramme kutsui luokseen nämä kaksi veljestä, kuningas Haakonin ja 
kuningas Erikin, ja näin Norjan valtakunta oli vailla kuningasta. Norjalaisilla ei 
ollut silloin muuta lohtua kuin kuningas Maunu, joka oli valittu kuninkaaksi ja 
joka kantoi kuninkaan nimeä Ruotsissa. Maunu oli kuningas Haakonin läheinen 
sukulainen, nimittäin tämän tyttärenpoika. Maunun isä oli herttua Eerik Ylevä. 
Kaikki tapahtui meidän Herramme tahdon mukaisesti. Tapahtuu aina niin kuin 
meidän Herramme haluaa. Siinä olivat apuna Ruotsin miehet. 

Maunusta tuli Norjan kuningas. Jumala halusi, että näin tapahtuisi. Nyt 
Maunu on kahden valtakunnan kuningas. Sellaiset kristityt kuninkaat ovat 
harvassa! Kunnian, jonka hän sai ja joka hänelle edelleen kuuluu, soivat hänelle 
Jumala ja uplantilaiset miehet. 

PROLOGI 


Auttakoon Pyhä Maria minua tehtävässäni! 


II EERIK EERIKINPOJAN JA KNUUT PITKÄN HALLITUSKAUDET (1222— 
1250) 


Helluntai, jolloin sotajoukko Ruotsin maakuntalakien mukaan kokoontui, oli 
vuonna 1249 toukokuun 23. päivä (Pipping 1926: 78—79). 

Sana tavest (taväst) on säilynyt ruotsin murteessa Uudellamaalla, jossa se 
tarkoittaa suomalaista yleensä (Vendell 1907: 1007, Pipping 1926: 129, 
Huldén 2001: 299, vrt. Porthan 1982: 169). Useimmiten se on kuitenkin 
ymmärretty merkityksessä tavast, 'hämäläinen”. 


V BIRGER MAUNUNPOJAN HALLITUSKAUSI (1290-1318) 


Valkoinenjärvi viittaa tässä Laatokkaan. 

Yksi ruotsalainen peninkulma on noin 10 kilometriä. Yksi meripeninkulma 
oli tuohon aikaan 7,42 kilometriä (Pipping 1926: 471). 

Joki viittaa Göötajokeen. 

Sananparsi tarkoittaa runsasta korvausta. 

Joulunvieton kahdeksas ilta viittaa vuodenvaihteeseen. 

Yksi leiviskä oli tuolloin 8,5 kiloa, eli kahleet painoivat 59,5 kiloa (Pipping 
1926: 683). 

Tässä pitäisi lukea Birger Pietarinpoika. 


VI MAUNU EERIKINPOJAN HALLITUSKAUSI (1319—) 


Yhdentoistatuhannen neitsyen päivä oli 21. lokakuuta. 

Katolisen messu-uhriopin mukaan uhraaminen tarkoittaa ehtoollisen 
nauttimista, jossa Kristus uhrataan joka kerta uudestaan (Bengtsson 1998: 
67). 

